text:
ኤርትራውያንን ትግራዎትን፡ ኣብ መመሸጥ ክብኣሱ ቆቢዖም ዘጥፍኡ ክልተ በራሓት!
እቲ ተደጒሉ ዝጸንሐ ዓሌታዊ ፖለቲካ ኢትዮጵያ ካብ ቅድሚ ሰለስተ ዓመታት ኣትሒዙ ብበጨቕታታት ግጭት ፈኸም ክብል ድሕሪ ምጽናሕ፡ ካብ ዝሓለፈ ዓመት ናብ ደረጃ ናዕቢ በጺሑ፡ ኣብዚ እዋን`ዚ ኢትዮጵያ ኣብ ቃራና መንገዲ ትርከብ ኣላ። ቃራና መንገዲ ክብሃል
እቲ ተደጒሉ ዝጸንሐ ዓሌታዊ ፖለቲካ ኢትዮጵያ ካብ ቅድሚ ሰለስተ ዓመታት ኣትሒዙ ብበጨቕታታት ግጭት ፈኸም ክብል ድሕሪ ምጽናሕ፡ ካብ ዝሓለፈ ዓመት ናብ ደረጃ ናዕቢ በጺሑ፡ ኣብዚ እዋን`ዚ ኢትዮጵያ ኣብ ቃራና መንገዲ ትርከብ ኣላ። ቃራና መንገዲ ክብሃል ከሎ፡ ንሓዲኡ ማለት እዩ፡ ወይ ጥፍኣት ወይ ልምዓት። ቅኑዕ መኣዝን እንተተኸቲልካ ዓዲ ትኣቱ፡ ስሒትካ ናብ ገደል እንተኼድካ ድማ ትጸድፍ።
ዓሌታዊ ፖለቲካ ኢትዮጵያ ኣብዚ ዝሓለፈ ርብዒ ዘበን፡ `ወያነ` ስልጣን ምስ ጨበጠ ዝተቐልቀለ ዝንባለ ኣይኮነን። ኪኖኡ ታሪኻዊ ሰራውር ዘለዎ፡ ብሕልፊ ኣብ ዘበነ ሃይለስላሰን ደርግን ኣጸቢቑ ዝኸረረ ተርእዮ እዩ። ኣብቲ እዋን`ቲ ኣምሓራ ከም ገዛእቲ ደርቢ ስልጣን ዝተባረኸሎም ዓሌት ኮይኖም፡ ተጋሩን ኦሮሞን ካልኦት ህዝብታት ኢትዮጵያን ምእዙዛት ግዙኣት ኮይኖም ኣብቲ ኣተሓሳስባ`ቲ ርዒሞምን ተጸቒጦምን `እሺ` እናበሉ ክነብሩ፡ ኣብ መጻሕፍቲ ናይቶም ሽዑ ዝነበሩ ገዛእቲ ኣምሓራ ከይተረፈ ቅቡላት ዓንቀጻት ኮይኖም `ዮም ተቐሚጦም ነይሮም። ብኻልእ ኣዘራርባ፡ በቲ ኣተሓሳስባ`ቲ፡ ኢትዮጵያ ማለት፡ ብካርታ ንኤርትራ ሓዊስካ ክሳብ ቀይሕባሕሪ ዘሳፍሐት ክትከውን ከላ፡ ወነንታ ሽዋ ወይ ኣምሓራ፡ ብሰሜንን ደቡብ ብ ምብራቕን ምዕራብን ኪኖ ሽዋ ዘሎ ህዝቢ ድማ ካልኣይ ደረጃ ዜግነት ክቕበል ዝተገደደ ህዝቢ እዩ ነይሩ።
ንትዂረት ናይዚ ኣልዒልናዮ ዘለና ኣርእስቲ ከይቅጥነልና ምእንቲ፡ ነቲ ኣብ ኤርትራ ኣንጻር ባዕዳዊ መግዛእቲ ኢትዮጵያ ስለ ናጽነት ዝሰላሰል ዝነበረ ዕጥቃዊ ቃልሲ ንጎኒ ገዲፍና ንፖለቲካዊ ኩነታት ኢትዮጵያ እንተተመልክተናዮ፡ ዝበዝሑ ኣብቲ እዋን`ቲ ኣብ ኢትዮጵያ ዝነበሩ ዕጥቃዊ ምንቅስቓሳት፡ ነዚ መጽቀጥቲ`ዚ ንምብዳህ ዝተላዕሉ ብሄራዊ ባህርያት ዝሓዙ ምንቅስቓሳት ምንባሮም ንገዛእ ርእሱ፡ እቲ ሽዑ ኣብ ስልጣን ዝነበረ ስርዓት ኢትዮጵያ ሰፊሕ መሬት ገቢቱ፡ ዝተፈላለዩ ህዝብታት ጸቒጡ፡ ንረብሓ ናይቲ ገዛኢ ደርቢ ኣምሓራ ዝውክል ዓሌታዊ ስርዓት ምንባሩ ዝምስክር እዩ። እዚ ማለት እቶም ፖለቲካዊ ምንቅስቓሳት ነጸብራቕ ናይቲ ሽዑ ኣብ ኢትዮጵያ ዝነበረ ፖለቲካዊ ሃውሃው እዮም።
ይኹን`ምበር ኣብ 1991 ስርዓት ደርግ ካብ ስልጣን ምስ ተኣለየ ስልጣን ዝጨበጠ ኢህወደግ `ውን፡ ነቲ ኣብ ኢትዮጵያ ዝነበረ ዓሌታዊ ዝንባለ፡ ኣብ ርሑቕ መጻኢ ቀስብቐስ ምእንቲ ክሃስስ፡ ኣብ መወዳእታ ካብ ዓሌታዊ መንነት፡ ኢትዮጵያዊ መንነት ዝያዳ ከጒልሕ ዘኽእል ፍሉይ ፖለቲካዊ ጥበብን ቅርጽን ኣየተኣታተወን። ብሕልፊ እቲ ኣብ ዓሌት ዝተመርኮሰ ክልላዊ ምሕደራ፡ በንጻሩ ነቲ ንነዊሕ ዓመታት ሰሪቱ ዝጸንሐ ዓሌታዊ ፍልልይ መሊሱ ወግዓዊ ፖለቲካዊ ቅርጺ ዘልበሰ እዩ ነይሩ።
እቲ ክልላዊ ምምሕዳራዊ ቅርጺ እንተዘይነበር፡ እዚ ሕጂ ኣንጻር ተጋሩ ተዋዓዊዑ ዘሎ ኣንጻርነት ኣምሓራ ምኽንያት ኣይምሃለዎን ክብሃል ግን ኣይከኣልን። እንቲ ምንታይ`ሲ፡ እቲ መሬትን ምድፍፋእ ዶባዊ ክልታትን ከም መመኽኔታ ደኣ ደኣ`ዩ ዝመጽእ ዘሎ`ምበር ሕመረት ናይቲ ቅልውላው፡ ኣብ ኢትዮጵያ ብፍላይ ኣብ`ቶም ናይ ኣምሓራ ላዕለዎት ቀጸላ Elits ዘሎ ንስልጣን ከም ርስቲ ዝርኢ ኣተሓሳስባ እዩ። ኣምሓራ ክንብል ከለና፡ ናብቶም ላዕለዎት ቀጸላ ኢና ነመልክት ዘለና። እቲ ሓፋሽ ህዝቢ ኣምሓራ ንገዛእ ርእሱ፡ ከምዝኾነ ዓሌታዊ ዝንባለ ዘለዎ ተርእዮ ስምዒታዊ ዕግበት ደኣ`ዩ ዘለዎም እምበር፡ ሓረስታይ ኣምሓራ ካብ ሓረስታይ ትግራዋይ ወይ ሓረስታይ ኦሮሞ ንላዕሊ ዝረብሖ የብሉን። እቲ ቀንዲ ጸገም፡ እቲ ጎይታ ኴንካ ናይ ምምንባር ኣተሓሳስባ ናይ ላዕለዎት ቀጸላ ኣምሓራ እዩ ክንብል ከለና፡ ኢህወደግ ብሕልፊ ድማ ሕመረቱ ዝኾነ ናይ ትግራይ ወይ ወያነ መሪሕነት ካብ ጌጋ ሓራ ነይሩ ማለት `ውን ኣይኮነን። እቲ ዓሌታዊ ስርዓት ኣምሓራ ኣብ 1991 ብምትሕብባር ህዝባዊ ግንባርን ወያነን ምስ ተሳዕረ፡ ነቲ ክዉንነት ካብ ምቕባል ካልእ ኣማራጺ ዘይነበሮም ትምክሕተኛታት ኢትዮጵያ፡ ካብ ግዜ ናብ ግዜ ካብ ዝተጸበዩዎ ንላዕሊ ጌጋታት ተፈጺሙስ፡ ናብቲ ዝሰኣኑዎ ስልጣን ንምምላስ መኽፈቲ ማዕጾ ዝኾኖም መፋትሕ ከዋህልሉ ጸኒሖም እዮም።
ካብ ኩሎም እቶም ጌጋታት እቲ ዝገበለ ስትራተጂካዊ ጌጋ እቲ ብዶብ ተመኽንዩ ኣብ መንጎ ኤርትራን ኢትዮጵያ ዝተኻየደ ውግእ እዩ። እቲ ኲናት ንስሙ ናይ ኤርትራን ኢትዮጵያን ተባሂሉ `ኳ እንተተጸውዐ፡ እቲ ዝገርም፡ እቶም ስኖም ነኺሶም ብህልኽ ዝተዳመዩ፡ እቶም ኣንጻር `ቲ ዕብለላ ኣምሓራ ዝመለለይኡ ስርዓት ኢትዮጵያ መሓዙት ኮይኖም ተቓሊሶም ዝተዓወቱ ኤርትራውያንን ተጋሩን ምዃኖም`ዩ። ኣብቲ ትግራዎትን ኤርትራውያንን ዝያዳ ዝደመዩሉ ኲናት`ቲ ዝተዓወቱ ግን፡ ትግራዎት ኣይኮኑን ኣምሓራ እዮም። እንሆ ድማ፡ ነቲ ሽዑ ዝፈረሰ ግንባር ተጠቒሞም ንትግራዎት ከጻብቡሎም ይረኣዩ ኣለዉ። እዚ ኸኣ`ዩ `ብመመሸጥ ክበኣሱ ቆቢዖም ዘጥፍኡ ክልተ በራሓት` ዘብለና ዘሎ። ባድመ ኣብ ወረቐት እንተዘይኮይኑ ኣብ ባይታ ዛጊት ናይ ኤርትራ ክተክውን ኣይከኣለትን፡ ትግራዎት `ውን ወርቂ ኣይሓረሱላን። እቲ ካብ ኤርትራን ኢትዮጵያን ሓሊፉ፡ ነቲ ህውኽ ዞባ ቀርኒ ኣፍሪቃ ንምርግጋእ ኮነ፡ ቀስቲ ምዕባለ ንምዃን ዕቑር ተኽእሎ ዝነበሮ ስልጣን ትግራዎትን ኤርራውያንን ግን ኣብዚ ርብዒ ዘበን ብዘይ ፍረ ባኺኑ ተሪፉ `ሎ። እወ፡ እዞም ጸጒሪ ዘይብልና ክንስና ኣብ መሰንተር ዝተባኣስና ህዝብታት፡ ካብ ጸሓይን ቁርን ንምክልኻል ዘድልየና ዝነበረ ቆቢዕ ኣጥፊእና ቀባሕባሕ ክንብል ንርከብ ኣለና።
ብዝኾነ፡ ኢትዮጵያውያን ብሓፈሻ ብሕልፊ ድማ እቶም ነዚ ምስሕሓብ ዘባልሑዎ ዘለዉ ኣምሓራ፡ ንሓደገኛነት ናይዚ ኣብ ዓሌትን ዘርእን ዝተመርኮሰ ሕድሕዳዊ ግጭት ተገንዚቦም ልቢ ከዕብዩ፡ ነቲ ቀዳማይ ሚኒስተር ሃይለማርያም ደሳለኝ ከም መንገዲ `ምርግጋእን ሰላምን` ወሲዱዎ ዘሎ ተበግሶ ምልቃቕ ስልጣን ከም ኣውንታዊ መድረኽ ተጠቒሞም ነቲ ቅልውላው ከዕርፉዎ ሰናይ ትምኒት ኤርትራውያን ክኸውን ይግባእ። ስልጣን ተረኪቡ ዝመርሕ ትግራዋይ ይኹን ኣምሓራይ ወይ ኦሮሞ፡ ኣብ መትከላት ማዕርነት፡ ምኽባር ሰብኣዊ መሰላትን ዲሞክራስያዊ ምሕደራን ተመርኲሱ ብዘይ ዓሌታዊ ኣድልዎ ክመርሕ እንተደኣ ክኢሉ፡ ህዝቢ ኢትዮጵያ ሓድነቱ ዓቂቡ ሰላምን ርግኣትን ረኺቡ ክቐስን፡ ኣብ ጎደና ልምዓት ምዕባለን ገስጋሱ ክቕጽል ሰፊሕ ዕድል ኣለዎ። እዚ`ዩ ድማ፡ በንጻር`ቲ ብዛዕባ ዕግርግርን ምብትታንን ኢትዮጵያ ክሓልም ዝሓድር ሓንጎል ኢሳይያስ፡ ነቲ ናይ ቀረባ ጎረቤት ዝኾነ ህዝቢ ኤርትራ ዘቕስን ሰናይ ድሌት።
ኣብዚ ብፍላይ እቶም ናይ ኣምሓራ ወገን ክግንዘቡዎ ዘለዎም ጉዳይ፡ እዚ ንሳቶም ክሳብ ህይወት ትግራዎት እናሓረዩ ዒላማ ብምግባር ዓይኒ የብለይ ስኒ የብለይ ዘላብዑዎ ዘለዉ ዓሌታዊ ምንቅስቓስ፡ ክሳብ `ዛ ሰዓት`ዚኣ ናብ ምሉእ ዓሌታዊ ግጭት ዘይተላብዓሉ ምኽንያት፡ እቶም `ክሳብ ሕጂ ኣብ መንግስቲ ዓብላሊ ጽልዋ ኣለና` ኢሎም ዝሓስቡ ዘለዉ ትግራዎት፡ ብዝተኻእለ መጠን ነቲ ወጥሪ ከረጋግኡዎ ዓቕሊ ገይሮም ይከራኸሩ ስለዘለዉ እዩ። እምበር፡ ትግራዎት እቲ ነገር ካብ ምቁጽጻሮም ወጻኢ ኮይኑ፡ እቲ ናይ ሓላፍነት መንፈስ ካብ ርእሶም ወሪዱ ኣብ ኩርናዕ ኣትዮም ከምዘለዉ ዝርድኡሉ ግዜ ኣኺሉ ልክዕ ከምቲ ናይቶም ኣምሓራ ብዘይዝኾነ ሕድገት ኣንጻራዊ ስጉምቲ ይኹን ግብረመልሲ ክወስዱ እንተጀሚሮም፡ ጅምላዊ ምፍላስ ህዝቢ ኣስዒቡ ምብትታን ናይ ኢትዮጵያ `ውን ከኸትል ከምዝኽእል፡ ኣምሓራ ኸኣ እንተነፊዖም ሽዋኦም ጥራይ ሒዞም ክተርፉ ከምዝኽእሉ እዩ።
ካብዚ ሓፈሻዊ ሻቖሎት ወጻኢ ፍታሕ ናይቲ ቅልውላው ንኢትዮጵያውያን ዝግደፍ ኮይኑ፡ ብሕልፊ ትግራዎት ንሓደጋ ተቓሊዖም ኣብ ዘለዉሉ ህሞት፡ ትዂረት ናይዚ ቴማ፡ እቶም ብሰንኪ ስትራተጂካዊ ኣተሓሳስባ ዘይብሎም መራሕቶም፡ እቲ ዓወት ዘጓናጸፎም ስትራተጂካዊ ምሕዝነት ናብ ቅርሕንትን ህልኽን ተቐይሩ፡ ንሓደጋ ተቓሊዖም ናብ ዘለዉ ኤርትራውያንን ትግራዎትን ዝቐንዐ፡ ኣብ ከምዚ ዝኣመሰለ ተኣፋፊ ኩነታት እቲ ዘዋጽኦም ኣንፈት እንታይ ምዃኑ ንምእማት ዝዓለመ እዩ።
ብሕልፊ ገለ የዋሃት ኤርትራውያን ነዚ ብኣምሓራ ኣብ ልዕሊ ትግራዎት ተነጻጺሩ ዘሎ ዓሌታዊ ዓመጽ፡ ከምዘይምልከቶም ርእዮም ስቕ ካብ ምባል ሓሊፎም፡ ኪኖኡ፡ ኣሰር ህልኻዊ ፕሮፖጋንዳ ወልቀመላኺ ስርዓት ኢሳይያስ ተኸቲሎም፡ ብስምዒት `ሕጂ ግርም` ክብሉ ይስምዑ ምህላዎም ዘተሓሳስብ ኮይኑ፡ ካብ ስምዒት ወጺኦም መንነቶም ዘጽንሐ ታሪኽን ቀጻልነቱ ዘውሕስ መጻእን እንታይ ምዃኑ ክግንዘቡ ምእንቲ ላምፓዲና ወሊዕካ እቲ ኣብ ኣእምሮኦም ዘሎ ጸለምቲ ንቚጣታት ብርሃን ከምዝረክብ ምግባር ኣገዳሲ እዩ።
ኢሳይያስ፡ መጻኢ ሳዕቤናት ዓንዳርነቱ ከይዓጠጦ ምስ ኢትዮጵያ ዝወለዖ ኲናት ዘኸተለሉ ስዕረትን ውርደትን፡ ብሕልፊ ምስ ወያነ ኣብ ህልኽ ስለዘእተዎ፡ ነዚ ዝጠቕስናዮ ስትራተጂካዊ ረብሓ ህዝብታት ኤርትራን ኢትዮጵያን ከይርኢ ኣእምሮኡ ተዓሚቱ ስለዘሎ ኣሽንባይዶ ላምፓዲና ባውዛ ወሊዕካሉ `ውን ነቲ ክሳራ ክርእዮ ኣይክእልን እዩ። ከምኡ እንተዘይኸውን፡ ምስቶም ስትራተጂካውያን መሓዙት ናጽነት ኤርትራ ዝኾኑ ተጋሩ ኣብ ነባሪ ህልኽ ተጸሚዱ፡ ዋና መሳወሪ ናይዚ ዓሌታዊ ናዕብታት ኮይኑ ምስቶም ልዑላውነት ኤርትራ ከምዘይተዋሕጠሎም ቀይሕ ባሕሪ ዝደረቱ ካርታ ኢትዮጵያ ኣብ ቅድሚ ዓይኑ ብምንብልባል ዘረጋገጹሉ ዘለዉ ምንቅስቓሳት ኢትዮጵያ ኣይምተዓራረኸን። ስለዚ ንሱ ንርእሱ ኣካል ናይቲ ግድል ስለዝኾነ፡ ተሓታቲ ደኣምበር ፈታሒ ኣይኮነን።
ህዝቢ ኤርትራ ብሓፈሻ ክርድኦ ዘለዎ ጉዳይ ግን፡ እዚ ኣብ ኢትዮጵያ ተኸሲቱ ዘሎ ቅልውላው ቅድሚ ዝኾነ ወገን ብቐጥታ ንዕኡ ከምዝጸልዎን፡ ኣብ ምግትኡን ምፍትሑን ቅድሚ ዝኾነ ወገን ብቐትታ ይኹን ብተዘዋዋሪ ክስለፈሉ ከምዘለዎን እዩ። እዚ ስጉምቲ`ዚ ንትግራዎት ንምድሓን ጥራይ ዘይኮነ፡ ናይ ገዛእ ርእሱ ስትራተጂካዊ ረብሓ ንምሕላውን ንምክልኻልን `ውን ክወስዶ ዘለዎ ስጉምቲ እዩ።
ኤርትራ፡ ኣብ 1991 ብወተሃደራዊ ዓወታት ህዝባዊ ግንባር ሓርነት ኤርትራ ካብ ሰራዊት ደርግ ሓራ ኣብ ዝኾነትሉ እዋን፡ ስርዓት ደርግ ኣብ ኣዲስ ኣበባ እንተዘይወድቕ ነይሩ፡ ናጽነት ኤርትራ ናብቲ ሕጋዊ ውሕስነት ዘረጋገጸ መድረኽ ብቐሊሉ ኣይምተሰጋገረን። ናጽነት ኤርትራ ኣብ ምውሓስ ኣገዳሲ መሓዛ ዝነበረ ባእታ እምብኣር፡ እቲ ደምዳሚ ውድቀት ኣብ ምርግጋጽ ኮነ መስርሕ ረፈረንደም ኣብ ምክያድን ውጽኢቱ ኣብ ምቕባልን ኣገዳሲ እጃም ዝነበሮ ወያነ ትግራይ እዩ። ስርዓት ሰይድ ባረ ኣብ ሶማል ብ1991 ምስ ወደቐ ሶማሊ ላንድ ዝወሰደቶ በይነኣዊ ኣዋጅ ናጽነት ንልዕሊ ርብዒ ዘበን፡ ክሳብ ሕጂ፡ ዝኾነ ኣህጉራዊ ተፈላጥነት ዘይምርካቡ ሓደ ኣብነት ናይቲ ኣብቲ እዋን`ቲ ምትሕግጋዝ ወያነ እንተዘይነብር ንኤርትራ ከጋጥማ ዝኽእል ዝነበረ ደልሃመት ዘረጋግጽ እዩ። ማዕሪኡ ክዝከር ዘለዎ ነጥቢ፡ ቃልሲ ህዝቢ ትግራይ ዝረኸቦ ዓወት ብምትሕግጋዝ ምስ ተጋዳላይ ህዝባዊ ግንባር ዝተረጋገጸ ምዃኑ እዩ።
ስለዚ ኤርትራውያን፡ እቲ ዓወት ክንጓናጸፍ ዝተሓጋገዘና መሓዛ ህዝቢ ትግራይ ኣብ ሓደጋ ክወድቕ ከሎ ስቕ ኢልካ ምርኣይ ማለት ቀዳማይ መዝገብና እናተሰብረ ዕሽሽ ከም ምባል፡ ነቲ ዝተሓፈሰ ዓወት ኣሕሊፍካ ምሃብ ምዃኑ ክንግንዘቦ ይግባእ። ገለ ቀልቢ ዝጎደሎም ኤርትራውያን ነቲ ኢሳይያስ ምስቶም ኣንጻር ወያነ ዝተላዕሉ ናይ ኣምሓራ ምንቅስቓሳት ዝህቦ ደገፍ ከም ውሕስነት ዝወስዱዎ ከምዘለዉ ርዱእ እዩ። እቲ ኣብ መንጎ ኢሳይያስን እቶም ናይ ኣምሓራ ውድባትን ዘሎ ርክብ ግን ጽልኢ ወያነ ዝመሰረቱ፡ ጭቡጥ ስትራተጂካዊ ናይ ሓባር ረቛሒ ዘይብሉ፡ ናይ `ክልተ ጎራሓት ሓሙዂሽቲ ስንቆም` ዕርክነት እዩ።
ኢሳይያስ፡ ነቲ ድሕሪ ናጽነት ኤርትራ ምስ ወያነ ዝነበሮ ዝምድና ንናይ ገዛእ ርእሱ ናይ ምዕብላል ጥሙሕ ክጥቀመሉ ፈቲኑ ምስላጥ ምስ ኣበዮ ንህዝቢ ኤርትራ ብዶብ ኣታሊሉ ኣብ ትርጉም ኣልቦ ኲናት ከምዝጠበሶ ዝፈልጡ ኣምሓራ፡ ድሕሪ ወያነ፡ ንኣምሓራ ሳትላይቱ ገይሩ ንኢትዮጵያ ናይ ምቊጽጻር ሽውሃቱ እንተዘየርውዩ ምስ ኣምሓራ `ውን ናብ ካልእ ዙርያ ግጭት ክኣቱ ከምዝኽእል ስለዘይስሕቱዎ፡ ነቲ ሓምኹሽቲ ቋጺሮምሉ ዘለዉ ለቖታ ኣብ ውሻጠ ሓቢኦሞ ከምዘለዉ ፍሉጥ እዩ። ንምዃኑ፡ ዕብለላ ናይቶም ኣብ ገዛእ ቤቶም ዘለዉ መዳርቶም ትግራዎት ምውሓጥ ኣብዩዎም ካብ ቆፍኡ ከምዝወጽአ ንህቢ ዕግርግር እናበሉ ደኣ`ሞ፡ ኪኖኡ ብዘሎ ካልእ `ትግሬ` ክዕብለለሉ ፍቓደኛታት ዝኾኑሉ ምኽንያት ከመይ `ሉ ክህሉ ይኽእል?
በንጻሩ ኣምሓራ፡ ቀዳምነቶም ነቲ ናይ ጎይታነት ያታኦም ካብ ተጋሩ ብምምላስ፡ ኣብ ኣዲስ ኣበባ ስልጣን ምጭባጥ `ኳ እንተኾነ፡ ንሱ እንተሰሊጡዎም፡ ብድሕሪኡ ከይወዓሉ ከይሓደሩ፡ ነቲ `ኢትዮጵያ እትኣክል ዓባይ ሃገር ብዘይ ኣፍደገ ባሕሪ ከመይ ኢላ ትነበር` ዝብል ገና ካብ ኣእምሮኦም ዘይተሓከ ድጒል ሕቶ ከምዘልዕሉዎ ፍሉጥ እዩ። እዚ ናይ ኣፍደገ ባሕሪ ኣጀንዳ፡ ልክዕ ከምቲ ኣብ ኣእምሮ ኣምሓራ ተደጒሉ፡ ንሓያለ ዓመታት ኣብ ወረቐት ክሳለ ዝጸንሐ `ሞ፡ ሎሚ ናብ ባይታ ተሰጋጊሩ ንተጋሩ ዘሻቕሎም ዘሎ ናይ ዕብለላ ስልጣን ጥሙሕ፡ ነዚ ሰለስተ መሳልል ተኸቲሉ፡ ካብ ኣእምሮ ናብ ወረቐትን፡ ኣብ መወዳእታ ናብ ባይታ ከምዝወርድ ዝዝንግዖ የልቦን። እቲ ኣጀንዳ ድሮ ናብ ወረቐት ሰጊሩ ከምዘሎ `ውን፡ እቲ ንኤርትራ ለቂቡ ተሳኢሉ ዘሎ ካርታታት ናይቶም ንኢሳይያስ ተወሺሞሞ ዘለዉ ውድባት ኣምሓራ ዝምስክሮ እዩ። ብሓጺሩ፡ እዚ ናይ ኣምሓራን ኢሳይያስ ሕግብግብ፡ ከምቲ `ሓዳር ኣለኒ` እናበላ ንዝቐረባ ሰብኣይ ንሓዋሩ ከምዘይኮና እናፈለጠት `ግዲ የለን` ኢላ ንዕለቱ ንሰብኣይ ምስ ናይ እትቐርብ ሰበይቲ ጠባይ ዝመሳሰል፡ ኣብ ኪዳንን መትከልን ዘይተመስረተ ፍቕሪ እዩ።
ኣብዚ ንእግረመንገድና ከይጠቐስናዮ ክንሓልፍ ዘይብልና ነጥቢ፡ `ኢሳይያስ ንኣምሓራ ሳትላይት ገይሩ ንኢትዮጵያ ክቆጻጸራ ድሌት ኣለዎ` ክንብል ከለና፡ ከምኡ ክገብር ብሓቂ ሓይልን ብቕዓትን ኣለዎ ማለትና ኣይኮነን። ነቲ ደረት ኣልቦ ሕልሙ ጥራይ ኢና ንገልጽ ዘለና። ኣብ ነፍሲ ወከፍ `ቲ ኣብ ቴለቪዥን ኤርትራ ዝገብሮ ቃለመጥየቕ ፡ `ኣመሪካ ንኣፍሪቃ ኣብ ኣርባዕተ ዞባታት መቒሎም ዝራኸቡዎም መልሕቕ ገይሮም ኣለዉ፡ ኣብዚ ዞባና ንኢትዮጵያ ወኪል ገይሮም፡ ንዓና ወጊኖምና` እናበለ ምስለኔ ቀርኒ ኣፍሪቃ ዘይገበሩዎ ወትሩ ዘስምዖ ቁሪምሪም ንባዕሉ ሓደ መርኣያ ናይቲ ዘለዎ ክቱር ህንጡይነት እዩ። ይኹን`ምበር፡ እቲ ብኢደ ወነኑ ስልጣን ገቢቱ ኣብ ኤርትራ ንልዕሊ ርብዒ ዘበን ብዝተኸተሎ ፍሹል ምሕደራ፡ ነቲ ስጡም ሓድነት ዝነበሮ ህዝቢ በታቲኑ፡ ተስፋን ዕድልን ህዝቢ ኤርትራ ዘባኸነ ኢሳይያስ፡ ኣሽንባይ ዶ ንኢትዮጵያ ደሚሩ ከመሓደር፡ ከንቲባ ኣዲስ ኣበባ ክኸውን ብቕዓት ከምዘይብሉ ብግብሪ ተረጋጊጹ እዩ።
ናብቲ ቀንዲ ምጒትና ምስ እንምለስ፡ እቶም ኢሳይያስ `Game Over’ `እቲ ጸወታ ተወዲኡ`ዩ` ክብል ኣብ ቴለቭዥን ንዝደርበዮ ብዱዕ ዘረባ፡ ብዓይኒ ስትራተጂካዊ ረብሓ ህዝቢ ኤርትራ ዘለዎ ትርጉም ከይመርመሩ፡ ጣቕዒት ወሲኾም ዝደግሙዎ፡ ውድቀትን ስዕረትን ትግራዎት ብኣምሓራ ከም ዓወት ክገልጹዎ ዝስምዑ ዘለዉ ኤርትራውያን፡ እቲ ጸወታ ኣብ ኢትዮጵያ ኣብ ዝውድኣሉ ሰዓት፡ ከምቲ ክብ ኢልና ዝጠቐስናዮ፡ ኣብ ኤርትራ ሓድሽ ጸወታ ክጅመር ምዃኑ ዝዘንግዑ በሃማት ምዃኖም ክግንዘቡ ይግባእ።
እዚ ንስትራተጂካዊ ረብሓታት ህዝብኻ ብደቂቕ ኣጽኒዕካ መትከላዊ ምሕዝነት ንምዂስካስ ኣውንታዊ ስጉምቲ ኣብ ክንዲ ምውሳድ፡ ኣብቲ `መን በለጸ፡ መን ተመክሐ` ዝመበገሲኡ ትርጉም ኣልቦ ውድድር ዝተመስረተ ህልኽ ኣብ ኤርትራውያንን ተጋሩን ብተደጋጋሚ ዝዝውተር ድኽመት እዩ። ኣብዚ ዝሓለፈ እዋን ዘዳመየና `ውን ስትራተጂካዊ ረብሓ ዘይኮነ፡ እዚ መሰረት ዘይብሉ ስምዒታዊ ህልኽ እዩ።
ኤርትራውያን ንኹን ተጋሩ ዋላ ብደረጃ ኣፍሪቃ ከይተረፈ እቶም ዝደኸና፡ ብደረጃ ፍልጠትን ቴክኖሎጅን `ውን ኣብቲ ዝተሓተ ደረጃ እንርከብ ህዝቢ ኢና። ሓደ ኣብ ልዕሊ ሓደ ዘመክሕ ብልጫ የብሉን። ምክሐ መጥፍኢ ክንሱ፡ ንትምክሕቲ ከም ጽዋእ እንቀዳደመሉ ምኽንያት ንገዛእ ርእሱ መርኣያ ትሑት ንቕሓትና እዩ። ድሕረትና፡ ኣእምሮና ፍርያም ካብ ዘይኮነ ዘርኢ ስለዝመጽአ ዝተኸስተ ኣይኮነን። እቲ ኣብዚ ከባቢና ዝነበረ ምስ ጥንታዊ ስልጣኔታት ዓለም ዝዳረግ ናይ ዘበናት ስልጣኔ ኣባሓጎታትና ሓባራዊ ግምጃና እዩ። እንተኾነ፡ ኣብ ዝሓለፈ ሓደ ዘበን፡ ሓንሳብ ከም መሳርሒ ባዕዳውያን ሓንሳብ ህላውነትና ንምርግጋጽ ኣብ ተደጋጋሚ ኲናት ተጸሚድና ኣብ ቀጻሊ ዕግርግርን ህውከትን ስለዘሕለፍናዮ ክቡር ግዜን ወርቃዊ ዕድልን ኣጥፊእና ኢና። ብሕልፊ፡ ኣብ 1991 ተሓባቢርና ኣብዚ ዞባ `ዚ ዓቢ ፖለቲካዊ ለውጢ ድሕሪ ምጒንጻፍና፡ ነቲ ብመስዋእቲ ጀጋኑና ዝተፈጥረ ምቹእ ሃዋህው ተጠቒምና ምትሕግጋዝና ብምቕጻል ህዝብታትና ኣሰልጢና ሃገራትና ኣማዕቢልና ዝኸሰርናዮ ግዜን ዕድልን ክንትክእ ወርቃዊ ኣጋጣሚ ረኺብና ኳ እንተነበርና፡ ነቲ መድረኽ ዝዳረጉ ኣርሒቖም ዝሓስቡ ብቑዓት መራሕቲ ስለዘየጋጠሙና እቲ ጸጋ ባኺኑ ተሪፉ እዩ። ኤርትራ፡ ሕሱም ምልኪ ዝነገሰላ መሰል ህዝቢ ዘይክበረላ፡ ቁጠባዊ ውድቀትን ማሕበራዊ ሽግራትን ዘሳዕረረት ሃገር ኮይና ህዝብና ፈቐድኡ ተሰዲዱ ክበታተን ከሎ፡ ትግራዎት `ውን፡ በቲ ሓደ ብሰንኪ`ቲ ኣብ መንጎ ኤርትራን ኢትዮጵያ ዝተኻየደን ገና ዝሑል ኲናት ኮይኑ ዝቕጽል ዘሎን ወጥሪ ዶባት ካብ ዝኾነ ወገን ኢትዮጵያ ዝቐርቦም ዝለመዱዎ ያታዊ ቁጠባዊ ንጥፈታት ደስኪሉ ካብ ድኽነት ምልቓቕ ስኢኖም፡ በቲ ኻልእ፡ መራሕቶም ድሕሪ ገዝኦም ረሲዖም ኣብ ዓፍራ ኣዲስ ኣበባ ብምጥሓሎም ህዝቢ ትግራይ ናይቲ ንሳቶም ዝረኽቡዎ ውልቃዊ ጠቕሚ ተሓማዪ ኮይኑ ዒላማ ሕነ ካልኦት ኢትዮጵያውያን ኮይኑ ይርከብ ኣሎ። ብሓጺሩ ክረአ ኸሎ፡ ህዝቢ ኤርትራ እቲ `ናጽነት ረኺብና` ዝብሃል ስምዒታዊ ርውየት እንተዘይኮኑ፡ ኣብ ግብሪ እንትርፎ ዕንወትን ድሕረትን ቅሳነት ይኹን ረብሓ ኣይረኸበን። ህዝቢ ትግራይ `ውን፡ ካብ `ኤርትራ ንሓይሽ` `ስልጣን ምሳና `ሎ` ብዝብል ስምዒታዊ ቅሳነት ካብ ምዝናይ ሓሊፉ ዘመዝገቦ ርኡይ ገስጋስ የልቦን። ኩላትና ገና ኣብ ድሕረትን ድኽነትን ኢና ንነብር ዘለና።
ነቲ ዝወረደና መዓትን መከራን ተዘራሪና ድሕሪ ምስናፍ፡ ሓርነትና ኣብ ሓደ ዳስ ጸምቢልናዮ ክንስና፡ ካብ ቦዶ ዝተበገሰ ስምዒታዊ ህልኽ ከነርዊ ኣብ ኣጒል ዓውዲ ብሓባር ንሃልኽ ምህላውና ከኣ ዘስደምም እዩ። ስለዚ ዘጥፋእናዮ ግዜ፡ ዘባኸናዮ ዕድል፡ ዝኸፈልናዮ ዕዳ `ይኣክል` ኢልና መትከላዊ መሓዛና ብምልላይ ስትራተጂካዊ ረብሓ ህዝብናን መጻኢ ወለዶታቱን እንሕልወሉ ረቂቕን ጽኑዕን ስትራተጂ ክንቅይስ ኣለና።
ቅድሚ ኹሉ፡ ንሕና ኤርትራውያን፡ እዚ ኣብ ኢትዮጵያ ተኸሲቱ ዘሎ ተኣፋፊ ኩነታት ንኢትዮጵያውያን ብሓፈሻ፡ ንዓና ንኤርትራውያን፡ ከምኡ `ውን ንዞባ ቀርኒ ኣፍሪቃ ዝልክም ሓደገኛ ሳዕቤን ከምዘለዎ ተገንዚብና፡ ብሕልናን ብመትከልን እቲ ጉዳይ ዝረጋጋኣሉ ኩነታት ክንፈጥር፡ ኣብ መንጎ ኢትዮጵያውያን ሰላም ክነግስ ከነተባብዕ ኣለና። በንጻሩ፡ ንዕግርግርን ህውከትን ጎረቤት ከም ዓወት ቆጺርካ ላምባ ምኽዓው ግን ክኹነን ዘለዎ ዘይሓላፍነታዊ ተግባር እዩ።
ካብዚ ሓሊፉ እቲ ኣብ ልዕሊ ትግራዎት ቀኒዑ ዘሎ ዓሊታዊ ኣንፈት ዘለዎ ዕንወትን ቅትለትን እንተቐጺሉ፡ ብሕልናን መትከልን ኣብ ጎኒ እቶም ስትራተጂካውያን መሓዙትና ዝኾኑ ትግራዎት ደው ኢልና ሞራል ክንህቦም ይግባእ። እዚ መትከላዊ መርገጺ`ዚ፡ ፈለማ ኣንጻር`ቲ ሞራላውን ሕጋውን ተቐባልነት ዘይብሉ ገበን ምጽናት ዓሌት ጽኑዕ መርገጺ ወሲድካ ደው ናይ ምባል ቅኑዕ መስመር ስለዝኾነ ክውሰድ ዘለዎ ሞራላዊ ስጉምቲ እዩ። እዚ መርገጺ`ዚ፡ ኣብ ልዕሊ ኣምሓራ ይኹን ካልኦት ህዝብታት ኢትዮጵያ ተመሳሳሊ በደል ክወርድ ከሎ `ውን ክውሰድ ዘለዎ እዩ። ኪኖ`ዚ ሞራላዊ መርገጺ `ዚ፡ ኣብ ጎኒ ትግራዎት ደው ክንብል እንድረኸሉ ምኽንያት ግን፡ ንትግራዎት ሰብኣዊ ሓልዮትና ከነርኢ ጥራይ ዘይኮነ፡ እንተላይ ነብስና ንምክልኻል እዩ። ምብኣስ ናይዚ ቅልውላው`ዚ፡ ብዘይካ `ቲ ክብ ኢልና ዝጠቐስናዮ ምስ ምጽንታው ቀይሕ ባሕርና ዝተኣሳሰር ንሓዋሩ ብሃገር ደረጃ ከስዕበልና ዝኽእል ስትራተጂካዊ ክሳራ፡ ኣብዚ እዋን`ዚ ኣብ ኢትዮጵያ ዘለዉ ኤርትራውያን ዜጋታት ምስ ትግራዎት ተለኪሞም ግዳይ ናይዚ ዓሌታዊ ቅትለት ይኾኑ ምህላዎም `ውን መርገጺ ክንወስድ ይድርኸና እዩ። እቶም ኣብ ኣዲስ ኣበባ ይኹን ወጻኢ ካብ ኣዲስ ኣበባ ዝቐትሉ ዘለዉ ገበነኛታት፡ ብሽም ተዛረብቲ ትግርኛ ደኣምበር፡ ንትግራዎት ካብ ኤርትራውያን ዝፈሊ ምርመራ DNA እናካየዱ ኣይኮኑን ህይወት ዘጥፍኡ ዘለው። በዚ መሰረት፡ ህይወት ዜጋታትና ምውሓስ ቀዳማይ ሓላፍነትና ክኸውን ኣለዎ።
ስትራተጂካዊ መሓዛና ኣለሊና ስትራተጂካዊ ረብሓና ንሓሉ ማለት፡ ምስ ተጋሩ ተዘራሪና ንኻልኦት ህዝብታት ኢትዮጵያ ንዓመጽ ወይ ንወጽዕ ማለት ኣይኮነን። ህዝቢ ኢትዮጵያ፡ ንኹሉ ዜጋ ብፍትሓዊ መንገዲ ዘገልግል ማዕርነታዊ ስርዓት መስሪቱ፡ ብዘይኣድልዎ ዝመሓደረሉ ኩነታት ምፍጣር ሓድነት ኢትዮጵያ ዝዕቅብ፡ ውሕስነት ሰላምን ምርግጋእን ምዕባለን ዞባና `ውን ዘውሕስ ኣውንታዊ ሃዋህው ስለዝኾነ፡ ምልላይ ስትራተጂካዊ መሓዛ ነዚ መስርሕ`ዚ ኣብ ምዕዋት ዘገልግል ዕማም እዩ።
እዚ ኣብ ኢትዮጵያ ዝነሃሃር ዘሎ ህዉጽ ኩነታት መምለሲ ናብ ዘይብሉ ኩነታት በጺሑ፡ እዚ ብቐዳምነት ክስርሓሉ ዘለዎ ዕማም እንተዘይሰሊጡ ግን፡ እቲ ምእንቲ ናጽነትን ሰላምን ዝኸፈልዮ ናይ ዓሰርተታት ኣሽሓት መስዋእቲ ብላሽ ከይከውን፡ ውሕስነት ናጽነት ሃገርናን ድሕነት ህዝብናን ከነቐድም ግቡእ እዩ። እዚ ማለት፡ ቁስሊ ሕድሕድና ከይንሓክኽ ተዋዓዒልና ክንስና፡ ብኣጒል ምኽንያት ተዳሚና፡ ሓዱሽ ቁስሊ ኣውጺእና፡ ዝምድናና ዕንቅፍትን መኻልፍን ኣጋጢሙዎ` ኳ እንተኾነ፡ ኤርትራውያን፡ ተጋሩ ክሳብ ናብ ሳሕል መጺኦም ከምዝረድኡና፡ ትግራዎት ከኣ ኤርትራውያን ካብ ሽረ ክሳብ ኣዲስ ኣበባ ከምዘሰነናዮም ዘኪሮም፡ ኩላትና ነቲ ታሪኻዊ መትከላዊ ምሕዝነትና ኣቐዲምና ክንተሓጋገዝ ግቡእና እዩ። ነቲ ኣብሓጎታትና ትሑት ደረጃ ምዕባለን መሳለጥያን እናሃለዎም ባህላዊ መንነትናን ቀጻልነትናን ንምዕቃብ ንዘበናት ዘርኣዩዎ ታሪኻዊ መኸተ ኣብዚ ዘበናዊ መዋእል ምኽኣል እንተስኢናዮ ግን ኣብ ርእሲ`ቲ ዝኸሰርናዮ ግዜን ዕድልን ንመጻኢ ወለዶታትና ከቢድ ዕዳ ምግዳፍ ማለት ስለዝኾነ ዝኸፍአ ሓጥያት እዩ። ስለዚ፡ ዝምሸጥ ጸጒሪ ዘይብልና ክንስና ኣብ መሰንተር ካብ ምብኣስ ኣድሒኑ፡ ካብ ጸሓይን ቁርን ዝከላኸል ባርኔጣና ክንዕቅብ ፡ ኣብቲ ጣሻ ዕሽነት ቁልዒ ልቦና ክንረክብ ኣምላኽ ይሓግዘና።
ኣሜን!
ኣማኑኤል ኢያሱ
17 ለካቲት 2018
Subscribe ASSENNA YouTube to get Radio Assenna shows on time:


c: text/html

text:
መኒኻ ዝብለንስ መንዩኸ ንሱ?
መኒኻ ዝብለንስ መንዩኸ ንሱ? 15.02.17፡ “ሃይ፡ ኣበይድኣ ተሰዊርካ ጸኒሕካ? ኣነስ "ከይፈለጥናዶ ካን ተኻርጁ” ካብዝብል ሻቕሎት ሃለዋትካ ንምፍላጥ ክደልየካ ቀ ንየ ክረኽበካ ግን ኣይከኣልኩን” . . . . . . . ናብ ዘምጽኦ ዕላል ኢየ ሒዘኩም ክኸይድ። ቅንያተይ
መኒኻ ዝብለንስ መንዩኸ ንሱ? 15.02.17፡
“ሃይ፡ ኣበይድኣ ተሰዊርካ ጸኒሕካ? ኣነስ “ከይፈለጥናዶ ካን ተኻርጁ” ካብዝብል ሻቕሎት ሃለዋትካ ንምፍላጥ ክደልየካ ቀ ንየ ክረኽበካ ግን ኣይከኣልኩን” . . . . . . . ናብ ዘምጽኦ ዕላል ኢየ ሒዘኩም ክኸይድ።
ቅንያተይ ምስ ሓደ ካብቶም ከምገለ ወዝቢ ዓይነት እንተረኸቦም ጥፉኣት ከናዲ ዝተዋፈረ ብልሂ ተደፊኣ ምቕናያ ምዝራ ቡ ጽቡቕ ብምዃኑ ከውጋዓሉ እነኹ ተቐልቂለ። ወዮ ሃለዋተይን እምነተይን ክእልሸ ዝቐነየ ‘ፈላጢየይ’፡ ሕያዋይን ተሓላ ቕን መሲሉ ኣመተይ ክገብር ብተደጋጋሚ ጻውዒት ተሌፎን ክፈታትሸኒ ብምቕናዩ ተራኺብናስ ብሰፊሑ ንዘዕለልናዮ ቅ ንጥብጣብ ዛዕባታት ብኣዝዩ ዝሓጸረ ኩነትን ተገዳስነትን ከውጋዓኩም ክብል ኢለ’የ’ሞ ሃየስከ ንኺድ።
ክቡር መዋግዕተይ፡ ቅድሚ ዝኾነ ገፈጥ-መፈጥ ምዝራበይ፡ ኣርእስተይ ኣብ ክልተ ዝተኸፍለ ምዃኑ ክነግራካ። እታ ሓን ቲ እዛ ድሮ ከም ኣርእስቲ ኣቐሚጠያ ዘለኹ ብፍላይ ንዓኻ ትምልከት መኣዲ ዛንጡይ-መዓንጡይ ክትከውን እንከላ፡ እ ታ “ፖለቲካዊ መናውር” ትብል 2ይቲ መኣዲ ሕምቶን (ድሎት ትበሃል ቃል ኣይፈትዋን’የ) ፖለቲካዊ ሓኸለ-ቅልጽማትን ‘ውን ክትስዕብ ኢያ’ሞ ከምቲ “ጽሑፋትካ እከታተሎ ኢየ” ዝበልካዮ ክትከታተሎ ትዕግስቲ ክትረክብ እምነየልካ።
ከም ትዕዝብተይ፡ ከምቲ ኣብ ውትህድርና መኣዝን ጸላኢ ንምፍታሽ ወይ ንምድንጋሩ ዝትኮስ ጠያይቲ፡ ኣብ ፖለቲካ ከኣ ከምኡ ስለዘሎ እንሆ መራሒና ብምብራቕ ተራእዩ ምዕራብ እናሓደረ ኣዐዊኑና መሳሓቒ ዓለም ኴንና። ንስኻ ከተናድየኒ ምቕናይካ ካብ ልሳንካ ብምስምዐይ’ውን ምስጢሩ ድሮ ካብቲ ኣብ ኣደባባይ ዘሎ ምዃኑ’ዩ። መቸም ከምቲ ዝበልካኒ ዕላ ልና ኣይተወድአን ዝውዳእ’ውን ኣይኮነን። ግናስ ነገሩ ግልጺ ንምግባር እቲ ዘቕረብካዮ ዛዕባ ንኻልእ መበገሲ ስለዝተጠቐ ምካሉ እንተዘይኮይኑ፡ ብዛዕባ’ቲ ራዲዮ መድረኽ ንዝህልዋ ተልእኾ ክፈታትሽ መደበይ ከም ዘይነበረት’ሞ ካብቲ መልእ ኽተይ’ውን ክትርድኦ ምኸኣልካ። ናብቲ ዝጸሓፍኩዎ ዘእተወኒ ምኽንያት ድማ እታ ራዲዮ፡ ዓድና ‘ንናይ ጽባሕ ንጉስና” ብዝምህሩ ወፋሮ ምሁራት ከምዘጥለቕለቐት ክትሕብር ንዝፈነወቶ ዜና’ምበር ብዛዕባኣ ዝዓለመ ኣይነበረን ጽሑፈይ። ከ ምኡ እንተኾይኑ ከኣ “እቲ ንኣብራሃም ኢሳይያስ ዝወሃብ ብሕቱው ምህሮ ኪኖ ሞያ ‘ፈላሊኻ ግዛእ’ ካልእ ክኸውን ኣይ ኽእል። ነዚ ጥበብ’ዚ ዝምህር’ውን ብእምነተይ ካብ ወላዲኡ ንላዕሊ ዝውሕልል ሰብ ኣሎ ኣይብልን። እንተሓሰብካዮኸ ንናይ ኣገዛዝኣ ብልሓት፡ ንመገዲ ጥልመት ክሳብ ክንድቲ ዝመስለና ዕጥቂ ሰይጣንዶ መልኣኽ ዘጥቅስ’ኮ የብሉን። እታ ምስጢር ሓንቲ ጥራይ ኢያ። ነብስኻ ኣብ ማዕሰብቲ እንተነቚትካያ ኣኺሉ! ኣብ ገዛእ ሃገርካ ከም ሓደ ኤምባሲ ናይ እን ዳማትካ ኴንካ ማለት’ዩ። ከምዚ ፕረሲደንት ኢሳይያስ ነዞም ዕሱባቱ ኣሽካዕሊልሎም ዘሎ፡ ንርእሱ’ውን ኣብ ኢድ ለኣኽ ቱ ትሑዝ ብምዃኑ ነብሱ ከይመሰለ ድማ ሓንቲ መዓልቲ ጨርቂ ከምዘዕጥቕዎ ጭቡጥ ምዃኑ ኣይትጠራጠር። እንተ’ቶ ም መማህራን ኣብራሃም “ኣይፍለጥን ድማ ከም ካልኣይ-ሳልሳይ ተወሳኺ ክፍለ-ግዜ (period) ናይ ተወሳኺ ዓውደ-ፍል ጠት ክምህርዎ መጺኦም እንተኾይኖም” ኢለ እዝጊ ንዝፈልጦስ ንዝጊ ምግዳፉ ከምዝሓይሽ እናተረዳእኩ ከም ዝገደፍኩ ዎን፡ እንተ’ቲ ዘልዓልካዩ ቁርጽራጽ ዕላል ግን ገሊኡ ስለዝዓጀበኒ እንተውጋዕኩሉ ነውሪ ከምዘይከውን ዓሊመ እነኹ ተ መሊሰካ።
ምስ ዘይፈልጦን ዘይሪኦን ሰብ ብተሌፎን ክንድኡ ምምልላሰይ’ውን ብጉርሕኻ ማዕጾ ከምዘርሓኻ ከምዝመስለካ እናፈለ ጥኩ ካብቲ መደባትካ ኣይኮለፍኩኻን። ከምቲ ቅድሚ ሎሚ “መን ኢኻ ዝብለንስ መን ኢዩኸ ንሱ?” ክብል ዝጸሓፍኩዎ ድማ “ንነገሩ ንስኻ መን ኢኻ?” ኢለ’ውን ኣይዓንቀጽኩኻን። ካልእ ኣይኮነን፡ ጥራይ ብዙሕ ልምዲ ስለዘለኒ እቲ ክትብሎ ትደሊ ከይበልካዮ እፈልጦን እቲ ብሓልዩት ዝቐምሰለ ቃላትካ’ውን ንመንነትካ ከጋርድ ስለዘይተኻእሎን፡ ብሓፈሻኡ’ው ን ኣነ ኣብዚ ናይ ፈተሻ መደናገሪ ተኹሲ ዘጠብሉቕ ከምዘይብለይ እንተትፈልጥን ንርእስኻ ኣብ ከንቱ ፈተነ ኣይምኾብለ ልካን ማለተይ ኢየ።
ኣፈይ ክኸፍት ካብተደልየ ግና፡ ከምቲ ጽሑፈይ ንኢሳይያስ ጥራይ ክዕልምን ከምኡ ድማ ኣብታ ዝጽሕፋ ኣርእስቲ ጥራ ይ ከተኩርን ‘ህጻናት’ ዘይፈልጥዎ ዘይርዱእ ከበድቲ ቃላት ከይጥቀምን ዝሓበርካኒ፡ ኣነ ድማ ምዕዶኻ ኣይርዳኣንን ከም ዝኾነ ንሓዋሩ ክትርዳኣለይ እሕብረካ። መበገሲ ምዕዶኻ ዝኾኑኻ ብሉጻት ሰብሞያ እንተልዮም ንዝመረጽካዮ ከተድንቕ መሰልካ ኢዩ። እንተ ኣነ ንዘለኒ ፖለቲካዊ ሓሳባተይ ንምግላጽ ዝጥቀመሉ ተራ ቋንቋ’ምበር ከምቲ ‘ስነ-ጽሑፍ’ ትብሎ ክ ወዳደር ሓሲበሉ’ኳ ኣይፈልጥን። ብተወሳኺ እቲ ብልጸትን ክእለትን ዝመስለካ ባህጊ ናይ ተር-ከም ዓተር ውሕሉል ኣጸ ሓሕፋን ብብዝሒ ሰራዊት ኮሜንትታት ዝሃጥር ውቃበን ሒዝካ ክትታተ እንተመሪጽካ፡ ግዜን ማዕበልን ንማንም ኣይጽ በን ኢዩ።
እዋኑ እዋን ነብሲ ኣድሕን’ምበር እዋን ንግዲ ኣይኮነን ጥራይ ዘይኮነ፡ ንዝቐረበ ትሕዝቶ ምድናቕን ምንቃፍን ንርእሱ ብ ቕዓት ስለዘድልዮ፡ ብዝወፈርካዮ ቦታታት ንዘዝሰማዕካዩን ዘንበብካዮን ቁምነገሩ ክንዲ ምስትምቓርን ምስትምሃርንሲ በ ቶም ዘርከቡሉ ናይ “መን ከማና” በሃልቲ እንተተደናጊርካ በዂርካ ከምዘለኻ እናኣዘኻኸርኩ፡ ሕጂ’ውን ንስኻ’ሞ ንጽሑ ፋተይ ኣዒንትኻ ኣጨምቲልካ እናኣንበብካዮም፡ ነገር ቦኽትሽ ኣብ ጥራይ ጎልጎል ከንቱ ጎስጓሳት እናነስነስካ መንእሰያት ክንዲ ተጎናድብ፡ ዝያዳ ክፈልጡ ዝያዳ ከምዘንብቡ እንተተባብዖም ምበለጸ። ንዝተቐረበ ምስትንዓቕን ምቁንጻብን እንተ ቐሊሉ፡ ዝተቐረበ ምስትምቓርን ምድናቕን ግዳ ንርእሱ መርኣያ ብቕዓት ኢዩ’ሞ ሕሰበሉ፡ ኩሉ ክኸውን ዝተፈጥረ ስለዘ
የለ ሂወት ብፍጥረታ ተላፊንካ ምዃና ተቐበሎ ጥራይ ኢየ ዝብለካ ዘለኹ።
ብዛዕባ’ቲ “ክደልየካ ቀንየስ ስኢነካ” ዝበልካዮ፡ ከምዝሰኣንካኒ ዘይኮነ ስለምንታይ ከምዝደለኻኒ ክገርመኒ እንተነይርዎ ኣ ይገረመንን ግና። ኣይፈለጥኩኻን ድኣ ኮይነ’ምበር ካብቲ ኣዘራርባኻስ ኣብቲ ቅድሚ ሎሚ’ውን በዚ ናይ ሕጂ ኣርእስቲ ኣብ ዘቕረብኩዎ ጽሑፍ ዝተኻተትካ ኮይኑ ተሰሚዕኒ ኣሎ። ኣማስያኻ ክትረኽበኒ ብምኽኣልካ’ሞ “እንኳዕ ኣሐጎሰካ” ክ ብል እፈቱ። እንተ’ቲ “ክደልየካ ቀንየስ ስኢነካ” ዝበልካዮ ግና ኣነድኣ’ሞ ካብ መዓስ ተሰዊረ እፈልጥ ዘይ ኣብ ጻልጣ ጎል ጎል ወይ ከም ኣብ ልዕሊ ፈሳሲ ከንሳፍፍ ኢኻ ትረኽበኒ። ብኣካል እንተትረኽበኒ’ውን ከምቲ መራሒና ከም ኣናብባኻ ምዃኑ ዝገለጸልና፡ ንስኻ ድማ ንዓይ ንኣብ ላዕሊ ክጽብለል ዝጸናሕኩኻ ከምድላይካ ከተንብበኒ ክትብል ምተበላሸኻ።
ንነገሩ እቲ ከም ሓደ ፈዂስ ነገር ኣብ ላዕሊ ክጽብልል ዝጸንሓካ ዲዩ ቁምነገረኛኻ ወይስ ከም እምኒ ዝጥሕል? ምርጫ ኻ ነቲ ናይ ላዕሊ ዘስተናዕቕ እንተኾይኑ’ውን’ኮ ገና ክትፍተን ኣለካ። ከመይሲ ብስም ናይ ኣብ ላዕሊ ዝጸንሕ ከምቲ ጉላ ል-ምላልን ጉርደ-ምርድን ገፋፊጥካ ዲኻ ክትጉሕፈኒ ወይስ ከምቲ ላህመተ-ጠስሚ ክትቆምዓኒ ምርጫኻ ንዓኻ ይኹን። እንተ ነቲ ሓቀኛ መንነት ክትምስርሕ ኢልካ ትሓስብ ኣሊኻ’ሞ ዝከኣለካ ብዘይምዃኑስ ኣይትሕሰቦ’ኳ። ከምኡ ዘበለኒ ም ኽንያት ኣብ ላዕሊ ጸብሊለ እንከለኹ ካብ ዘይረኣኻኒ ድማ ወይ ኣይደለኻንን ወይ እናረኣኻኒ ከምተሰወርኩኻ ከተምስል ዝመረጽካ ምስሉይ ብምዃንካ ብዘለኒ መሰል ነብሰ-ምክልኻል እብለካ ምህላወይ ክትርዳእ አዘኻኽረካ።
መቸም “እንታይድኣ ተሰዊርካ?” ዘምጽኦ እንድዩ፡ እቲ ንምስዋረይ ከም ምኽንያት ጌርካ ‘ዝተሰከፍካሉ’ ናይ ጥዕናይ ትዕ ዝብትኻ ኣሻቒሉካ ዘይኮነ ቀዳማይ ‘ኣበሳሪ’ ዕርበተይን ናይ ኩሉ ከምዚከማይን ንምዃን ብዝሓደረካ ጥሙሕ ምዃኑ በሪ ህለይ ኣሎ። እቲ ዝጠቐስካዮ ርግጸኛ እንተኾንካ፡ ሓቂ’ዩ ኩሉ ሰብ ኣብ መራኸቢ ብዙሃን ኣብ ዝቐርበሉ እዋን ነናቱ ጥበ ብ ኣለዎ። ገሊኡ መታን ክእመንን ውርጹጽ ንምምሳልን ክሳብ ክንዲ ዝከኣሎ ተዳልዩ ክቐርብ ይፍትን። ገለ’ውን ‘ውጹእ’ (perfect) ንዘይምምሳል ብቋንቋ ዎጆሃላይ ዝዛረብ፡ ድምጽታት ብተክኖሎጂ ዝጥምዝዝ፡ ወይ ብግህዶ ከምክኽርበሽ ዝ ቐረበ ሕሙም፡ ከም ብመስተ ዝተሰነፈ ሰኽራም፡ ከም ዘፍለጠ ጽሉል ኣምሲሉ ዝቐርብ ኣሎ። ኢሳይያስ ንርእሱ ጽሉል፡ ሕሙም፡ ወጆሃላይ፡ ክመስል ርኢኻዮ ኣለኻ። ኣነ ድማ ኣብቲ ዝተኸታተልካዮ መራኸቢ ብዙሃን ከምቲ ዝበልካዮ መሲ ለ እንተኾይነ ዝመረጽኩዎ ጥበብ ምንባሩ እንተትጥርጥር “ከደ–ተኸምበለ” ኢልካ ከተናድየኒ ክትብል ኣይምተቓላዕካን። ዝኾነ ኮይኑ ኣባኹም ኣብቶም ነብስኹም ከም ደቂ-መንግስቲ ትጽብጽቡዋ ንዘይትነብሩዋ ኣብ ሃገርና ዘላ ቤት ንምዕቃብ ትኣትውዎ ንግዲ’ምበር ሓልዮት፡ ልቦናን መንነትን ዝበሃል ሰሪጽኩም ኣይኮነን። ዝኾነ ኮይኑ ኣብዛ ቀንዲ ተገድሰካ ዘላ እ ዋን ኣነ ድማ እንተ ዝለኣኽኩዎም መንእሰያት ደቀይ ኣሚነ ኩሉ ነገር ናብኦም ገዲፈ፡ እንተ’ውን ብመልክዕ ነብ ሰ-ምክል ኻል እንተስቀጥኩኸ እንታይ’ዩ ክንድኡ ተፍትሽን ምዕልባጥን?
ብዛዕባ ፈተሽተይ ካብ ኣዘኻኸርካኒ ኣብቲ ባይታ መራኸቢ ብዙሃን ልክዕ ናተይ ኣምሲሎም ኣድራሻታት ዘውጽኡ፡ እንተ ቀ የርኩ ዝቕይሩን ዝመረጽኩዎ ስእሊ ዝመርጹን ዘይወዝበኛታት ብዘለዎም እኹል መሳርሒ ኪኖቲ ድሮ ንኩሉ ክፉት መልእ ኽተይ ካልእ እንተተረኽበ ክሳብ መፋትሕ መዓጽ ትዝቶይ ብምስራቕ ኣብ ውሽጢ’ቲ ጽሑፋተይ ናይ ባዕላቶም ፈጠራ ሰና ኒዖም ብምልኣኽ ምስ ቡዙሓት ሰበይ ከላኽፉንን ናባይ ዝዓለመ ክጨውዩን ከምኡ’ውን ካብ ዓምድታተይ ክቖናጥሩ ከምዝ ፈተኑን ቁጽሪ ተሌፎናት እናተለወጠ ወይ እናተሰወረ ዝተገብረ ፈተና ጻውዒት ድማ ኣይወሓደን’ሞ እንተጸንሐ ስለዝሓይሽ ክዛረብ ኣየብሃገንን። ነዚ ምግላጸይ’ኳ “ኦይ! መን ኮይኑድኣሉ?” ዝብሉ መስተናዓቕቲ ከምዘለዉ ርጉጽ’ዩ።
በቲ ሓደ “መን ኢኻ?”፡ በቲ ካልእ “ኣጸቢቐ እፈልጠካ ኢየ” ማለት ኣይገራጮንዶ? ስመይ ጎደፋ፡ ምስለይ ስእሊ ወልወል ደሚርካ ናይ ብርዒ መጸውዒየይ ምዃኑ ድሮ ነጊርካኒ ኣለኻ። ሓቅኻ፡ ንሱ’ሞ ኣርማ ጽሑፈይ ኢዩ። ግናስ ክንድኡ ካብ ፈለጥካስ ኣብ ክንዲ መልክዐይ ምፍታሽ፡ ኪኖ’ዚ ዝርአ ኣርማይ ንዘሎ ረቂቕ መንነታዊ ኒሕን መንፈሳዊ መልእክትን ክት ድህስስ ዘይምብቃዕካ “ምናልባሽዶ ተደፊኑ? ምናልባሽዶ ስዱዕ ኮይኑ?” ክብል ደንጽዩኒ ዘሎ ከይመስለካ። ንምዃኑ መን ነት ጎደፋን ወልወልን፡ ከምኡድማ እቶም ነብሶም ብግቡእ ዘይተቀብረ ስዉኣት ትፈልጦም ዲኻ? እንተ’ቲ ስርዓትና’ሞ መዋእሉ ብመልእዕን መልእኽትን ሓርበኛታትና ምስባህረረ ኢዩ። ንስኻ ድማ ኣካሉ ግዲ ኴንካ እቲ ከምሰበይ ካብቀዳሞ ት ዝተረከብኩዎ መልእኽተይ ዘይኮነ ምስለይ ትደሊ ኣለኻ ። ብከምቲ ፈተነኻ “እዚ ጎደፋ ዝበሃልሲ መን ኢዩ” ትብል ከምዘለኻ ይመስለኒ። ዘድልየና ትሕዝቶ ካብ ኮነ ክንዲ ኣብ ቁምነገር ዝደሃብ ንምንታይ ኢዩ መልክዕ ክርአ ተደልዩ?
ከሕጽረልካ፡ ኣምላኽ ብተግባራቱ እምበር መልክዑ ከይረኣኻዮ ኢኻ ኣምሊኽካዮ። ኣብዛ ሽኦል ዓለም እንከለኻ ድማ እ ሾኽ’ውን ትኹን ከይትወግኣካ ክሕልወካ ትልምኖ። ምስ ሓለፍካ’ሞ ኣባል ጥራይ ዘይኮነ እንኮላይ ሓላው ኣፍደገ፡ ጸኒሕ ካ’ውን ምሕደራ መንግስተ-ሰማይ ትምነ ትኸውን። ኣምላኽ ክኣምነካን ጥርዓንካ ክሰምዓልካን ከኣ ክንዲ ነብስኻ ብሰናይ ነገር ትቐብኣ ምስቲ ምስሉ ዘይረኣኻዮ ተረጋም ሰይጣን ክትናቖት ትርአ። ክልቲኡ ግዳ ንስኻ ባዕልኻ ኢኻ። ዝኾነ ኮይኑ ኣምላኽ መልክዑ’ኳ እንተዘይረኣኻዮ ክትቀስን ምእንቲ “ብኣምሳሉ ካብ ሰርሓናስ ግዲ ከማና ይመስል ይኸውን” ክትብ ል ትኽእል። ግናኸ ኣይርዳኣካን ድኣ ኮይኑ’ ምበር ፍልጠትካ’ሞ ኩሉሳዕ ጎደሎ ኢዩ። ከመይሲ ኣምላኽ ብመልክዑ ካብ ፈጢርና ንሱስ ንመን ከምዝመስል እንዶ’ኳ የብልካን።
ንነብስኻ’ንዶ ከምዚ ኢልካ ሕተታ። ኣምላኽ ማለትሲ ከመይ ዘሉዎ ጋብን ካባን ለቢሱ ኣብ ወርቂ መንበር ተቐሚጡ፡ ኣ
ብቲ ሰያብ ርእሱ ከቢብ ቆቡዕ ዝደፍአን ጭራኡ ብየማናይ ኢዱ ዓቲሩ ብጸጋሙ ድማ ነቲ ነዊሕ ሰያብ ጭሕሙ እናዳህ ሰሰ ከስተምህር ዝረኣየካ ምዕሩግ ሰብኣይ ከምዝመስል ዲዩ ዝመስለካ ወይስ ሓንቲ ብልክዕ ኣለባብሳ ዝለበሰት፡ ጸጉራ ኣ ብ ሓመሽተ-ሸውዓተ ረጎድቲ ጭዳዶ መቒላ ንድሕሪት ዘው! ዘበለትን ኣኽሊለ-መኾምብያ ዝደፍአትን ኳዕናን ውቅብቲ ኣደ? ካብ ክልቲኦምሲበል ኣምላኽ ንየናዮም ይመስል? ዶስ‘ታ ሰበይትስ ኣይምልከታን? ዶስ ኣምላኽ ጾታ የብሉን?
ድላዩ ይምሰልካ ዝብሎ ዘለኹ ግን እምነትካን ኣምልኾኻን ሰናይ ተግባራት ናይ ንኣምላኽ፡ አእኪቱ ድማ ነቲ ከምዚ ከ ማይ ሓውላል ዝዕድሉ ተረጋም ሰይጣን ከተላግበሉ ከምትነብር እፈልጦ’የ። ክሳብ ድማ ባዕልኻ ንዝፈጠርካዮ ዓገብ፡ ኣ ይ ብኢዱ፡ ኣይ ድማ ብኣፈ-እግሩ “ሰይጣን ኣስሒትኒ” ከምትብል ኣጸቢቐ እፈልጦ ኢየ።
ደጊመ ክሓተካ ሕጂ። ንኣምላኸ-ሰይጣንሲበል ኣበይ ርኢኻዮም ትፈልጥ? እንተድኣ መዐቀኒኻ እታ ነብስኻ ትኣምነሉ ጸ ጽቡቑ ኮይኑ እምባኣር ንዓይ’ውን ብመልክዐይ ዘይኮነ ብትሕዝቶይ ክትጽበየኒ እምሕጸናካ። እንተድኣ መልክዐይ ምርኣይ ኣድልይካ ግና ኣብ ላዕሊ ጸንበለል እናበልኩ ከተናድየኒ ቁልቁል ኣፍካ ኣይትጥሓል ሰብታሕቲ ኣዐርዮም ከይሸሙኻ።
ንፕረሲደንት ኢሳይያስ “ፕረሲደንት” ምባለይ ከምዘሕምምካ ጠቒስካ። ኣብቲ ዝሓለፈ እዋን’ውን ተስፋይ ተምኖ ኢሳይ ያስ ስልጣን ብስሪኡ ከምዘምጽኦ ብምጥቃሱ ብዙሕ ትሒም-ትሒም ፈጢርልኩም ምንባሩ እዝከረኒ። ሓቂ ድማ ኢዩ ዋ ላ’ኳ ተስፋይ ስልጣን ብኢዱ ከምዝመንዝዐ’ምበር ዝሃቦ ከምዘየለ ክገልጽ ክብል ነታ ቃል ከምተጠቕመላ እንተገለጸ ብፍ ላይ ፖለቲካዊ ቃላት ብዝህብዎ ትርጉም ተሰረቕቲ ብምዃኖም ምቅይያም ኣይተርፍን። ኣብ ማሕቡስ ህግደፍ’ካ ዋላ ኣይ ትሕሰቦ ቃላት ብዝህቡዎ ትርጉም ሞት ኢያ ባቃ! እሞ ክትዛረብ እንከለኻስ ቃላት ብዝህቡዎ ትርጉም ምምራጾም ኣገዳ ሲ ኢዩ። ብተወሳኺ ተስፋይ ኢሳይያስ ብክቱር ወንን ተወፋይነትን እናተዋግአ እንከሎ፡ ብጾቱ ንሱ ከይነቑሮም ለሚኖም ካብ ዕርዲ ከምዘውረዱዎን፡ ኣብቲ ግዜ ምዝንጋዕ ድማ ምስ ንዕዑ ክቐትል ዝፈተነ ከምተሓናነቐን ገሊጹ ነይሩ። ንተስፋ ይ መሲልዎ ይኸውን፡ እንተ ንኻልኦት ኢሳይያስ ዝሰርሖ ድራማ ምዃኑ ስለዘረጋግጹ ንተስፋይ ዝመሰሎ ኣይምሰሎም’ም በር ክቀያይም ኣይግቡእን! ኢሳይያስ ድማ ኣብ ልቢ ህዝቢ ክሰፍር ዘይገበሮ ድራማ’ኮ የለን። ክሳብ መኽደን ጁባ ኣፍ-ል ቡ ብሰንጢ ፈርፊዑ ጥይት ከምዝበስዐቶ ከምስል ዝተጣበቦ ድራማ ዝብሉዋ’ውን ክሳብ ሎሚ ኣብ ስእሉ ትርአ ኣላ። ሓ ቁኸ? “ኦይ! ኢሳይያስ ዝዋዓላ ዕርድስበሉ ኣላ ኢያ?” ተባሂልና ከይንሕተት ስቕ ይሓይሽ።
እንተ’ቲ ኣነ “ክቡር ፕረሲደንትና፡ መራሒና፡ መንግስትና፡ ባንዴራና፡ ምባለይ’ሞ ቁዋማዊ ቋንቋ ምዃኑ ኣይተረዳኣካን ይኸውን። “ግዜያዊ ፕረሲደንት” ክብሎ ከለኹኸ ብታሕጓስ ትጭደድዶ? ክዘናጥሎ እንተዝውዕልከ ቆጽሊዶ መውደቕካ ለይ? “ክቡር ፕረሲደንት” ክብል እምነተይ እንተኾነኸ እንታይ ኢዩ ሽግርካ? በል ክብርን ሕቶመሰልን ኣይነጻጸሉን’ዮም።
ብኣንጻር’ቲ ትብሎ ንርእስኻ’ምበር ንኢሳይያስ ኣብ እንዳ ኣምላኸ-ሰይጣን ከተናድዮ ኣይትትዓብ። ከመይሲ ክትፍቶ ክት ብል ከምቲ “ኢሳይያስ ዘይበለ” ክብል ዝሰማዕናዮ ሓደ ገልዒ ንስኻ ድማ ብሰብኣይካ ኣሳእል ወዲ-ሰብ እሞ ድማ ስእሊ ኢሳይያስ ክትስዕምሲ ጣኦት ከምዘምለኽካዶኾን ተሰቚሩካ ይኸውን? እናሳዕ ድማ “ኢሳይያስ ሰይጣን ኢዩ” ከምትብል ሰሚዕና። ከም ሰይጣን ምቑጻርካኸ ከተድንቖዲዩ ዓላማኻ? ከምኡ እንተኾይኑ እንደገና ንዝበልኩዎ ክደግሞስ ሰይጣን እ ንታይ’ዩ ንዓኻ? ማለት “ሰይጣን” ማለትካስ ሓደ ኣዕናዊ ግብረ-እኪት ዲዩ ወይስ ሓደ ዘይጻዓድ ኣርሓ? ዝኾነ ኮይኑ ንሰ ይጣን መዳርግቲ እኒ ኢሳይያስ ኣምሲልካ ኣይተከሻምሾን ምስደይመጻብእትኻ ኣይትጻባእን ከይጻብኣካ። ምኽንያቱ ኢሳ ይያስ ዝተላእኮ ዝገብር መሽክን ኢዩ። ሰይጣን ግና እናተነወረ’ምበር እታ ናይ ባዕሉ እምንቶ እንዳኣሉ ዝገብር! ድሓር ድ ማ ካብ ሰማይ ተሰጒጉ ዝወረደ ፍጡር እዛ መሬት’ኮ ናቱ ኢያ። ኣብ ጤሳኡ ተቐሚጥካ ክትውንጅሎስ ኣይግድን።
ዝኾነ ድማ ይኹን፡ እንተ’ቲ ምስ ሰይጣን ከተወዳድሮ ትህቅን ኢሳይያስ ሓንቲ መዓልቲ ክሕነቕ እንተትሪኦ’ሞ ብዘየወላ ውል “ትንሳኤ ምውታን፡ ኣሰሮ ለሰይጣን፡ ኣግኣዞ ለኣዳም፡ ኮነ-ፍስሃ ዎሰላም!” ኢልካ ክምትጭድርን፡ ብክንድቲ ዘምለ ኽካዮስ ይትረፎ፡ ከም ሰቡ’ውን ንብዓት ከምዘይተንጥበሉን እፈልጥ ኢየ’ሞ ምውድኽዳኽ ገዲፍካ ሰብኣይ ኩን።
ናብዚ ዘመን ዘምጽኦ ዝበልካዮ ግናኸ ዘመን ዝገደፎ ፖላቲካዊ ሕቶኻ ክምለስ። ማለትካ ነዚ ናይ ተስፋጺዮን ከምዝኸ ውን እግምት። ከምኡ እንተኾይኑ ንሱ ነቲ መዳመቒ ወይ ብመደብ ዝግበር ምዝንጣላትን ምጉብዕባዕን ገዲፍና ሓሳብ ሒዙ ከምዝመጸ ይገልጽ ኣሎ። ካብኡ ንኣብነት፦
“ዮሃንሰ ኣሉላ ገዛእትና ዘይኮኑስ ነጋውስና ኢዮም። ኣብ ዓድዋ መሓውርና ዝቖረጸትና ድማ’ዛ ጠንቛሊት ኣምሓራተይቲ’ ምበር ኣሉላ ‘ታይ ገይሩ? ‘ንሓማሸናይ ብማሕላ፡ ንደርሆን ብማሸላ” ዝተባህለ’ውን ፈጠራ’ዩ። እንተላይ እቲ “ልቢ ትግራ ይ ጥውጥዋይ” ዝባሃል ከተረፈ ልብታትኩም ዘይምፍላጥ’ዩ’ሞ ሎሚ ግና ኩሉ ገዲፍና ወዮ ንኡስ ወዲ-ወዶም ማለት ኣ ቶ ኢሳይያስ ኣፈወርቂ ሓድሽ ናይ ትሸዓተ ቢሄራት መንነት ፈጢሩ ኣብ ዝባን ኢቲዮጲያ ክሕንገር ፈቲኑ ብሰንኪ ፕረሲ ደንት ክሊንተን ካብ በርዓኖ ዓንጺ-ዓንጾ ንዓና ን’ኣኽረርቲ’ (ብፍላይ ንትግርኛ) ኣልማማ ምዕጻዱ ናይ ይቕረታ መልእኽ ቲ’ኳ እንተዘየስማዓና ብሕጓ ግና ምእንቲ ዕቤት ክልቲኡ ትግርኛ ክብል ምዃኑ ዝዓመጸና፡ ከምኡ እንተዘይገብር ግና እቲ ናጽነት’ውን ከምዘይምተረኽበ ኣሚንና ንጸመም’ሞ ከም መደበስታ ወጽዓና ድማ ብወዱ ንጉሰ-ነገስት ኣብራሃም ኢሳይያ ስ ክንካሓሶ ኢና። ምንም ጥቕሚ ንዘይብሉ ብዘበን ውበ ምጽማምን በሰላ ቁስሊ ምሕካኽን ገዲፍኩም ነታ እዛ ጠንቛሊ ት ኣምሓረተይቲ መንጢላትና ዝጸንሓት ናይ ዘበነ-እኒእኒ (ሰለስተ ሽሕ ዓመታት) ዝዕድመኣ ሃገረ-ኣግኣዝያን ክንእውጅ ንበገስ። ኣውራ ንቕሓት ዘድልዮ ግና ህዝቢ ኤርትራ ብምዃኑ፡ ባህሪ ቃልስና’ውን ሰላማዊ ስለዝኾነ ብዕጥቂ ራዲዮን ተ ሌቪዥንን ኣብ ገገዝኡ ክንድርገም ምእንቲ ሃየ ገንዘብ ኣዋጽኡ ገንዘ—–ብ! ገንዘብተሎ ብሰማይ መገዲ ኣሎ! ‘ኣግኣዚት’ ድማ በሉ ክትምዕብሉ! እንተዘይበልኩም ግና ትሕመሉ ባቃ!”. . . . ዝብል ዘሎ ኮይኑ እንተተሰሚዕካ ሓዲኡ ግበር’ምበር እንታይ ናባይ ዘጠምት ኣለካ?
እንተ ኣነ ኣብ ካልኣይ መፋርቕ 20 ክ/ዘመን ተወሊደ ብናይ 19 ክፍለ-ዘመን ፖለቲካ ዝተዋሳእኩ ዜጋ ብምዃነይ፡ እታ ት ዛረበላ ዘለኻ ሃገርና’ውን ከምተን ካልኦት ብውጽኢት ናይ 19 ክፍለ-ዘመን ፖለቲካ ዝተመስረተት ብምዃና፡ ሎሚ’ዚ ሓ ድሽ ወለዶ ሕቶ እንተልይዎ ብወገነይ ድሮ ድማ ዓለሙ ክፈጥር ተላብየዮ ስለዝኾንኩ ልክዕ ከም ውጻእ ብርኪ “ንስኹ ም ኤርትራ፡ ንስኹም ድማ ትግራይ ክንዲ ትብሉ ተደሚርኩም ‘ሃገረ-ኣግኣዚ’ ኢኹም” ኣብ ዝጭርሕ ሓድሽ ዝመስል ፖ ለቲካዊ ጽምዶ የማነ ፍሻለ ተቖሪኑ ክታተ ምርኣይ ንምንታይ እጸልኦ?
መንቀሊ ናይቲ ዝጠቐስካዮ ጽሑፍ ብሄራት ነናተን ሰልፍታት ክሰርሓ ክመጣጠራ ምስ ረኣኹ “ዘሐጉስ ዜና” ብዝብል ኣ ርእስቲ ምስረታ ሰልፊ ብሄረ-ትግርኛ ኣበሲረ። እዚ ግና ከምዚ ትብለኒ ዘለኻ ምስ’ዚ እዋናዊ ኣግኣዚነት ዘራኽብ ፍጹም የብሉን። እንተድልይካ ንመሃዚኡ ክትጥይቕ ይከኣለካ’ዩ። ኣብ ዘቃላሕኩሉ እዋን ዘንከራረወ ናይ ተቓውሞ መዘረጋሕ’ ውን መንቀሊኡ ግድን ካብቲ እምባ ከምዘይነበረ ሽዑ ተረዲአዮ ኢየ። ቀንዲ ምኽንያት እቲ ሕቶ ብሄረ-ትግርኛ ዶብ ከ ይሰግር ዝጸልኡ ምንባሮም ግና ካባኻ እሰምዖ ኣለኹ። እንተ ብወገነይ ብሄራዊ ጥርናፈ ንረብሓ ሃገር ዝጠቅምን ቅቡልን እንተኾይኑ፡ ንምንታይ ከምዝጸልእዎን ከምዘጓጠጡለይን ከየተሓሳሰበኒ ኣይተረፈን። ዝኾነ ኮይኑ መሰል ህዝቢ ብሄራት ንምኽባር ክሳብ ሰልፍታት ምቛም ቅኑዕ እንተኾይኑ መሰል ትግርኛ’ውን ልክዕ ከምተን ካልኦት ብፍትሓዊ መገዲ ክሕሎ ኣለዎ። ነዚ ኩሉ ሕቶታት እንምልሰሉ እዋን ግን ብኸመይን መዓስ ኢዩ?
ከምእምነተይ ንህዝቢ ኤርትራ ኢዱ ጠዊኻን ጥርሑ ኣትሪፍካን ምርጫ ምስ ሰኣነ በስገዳድ ዘይእምነቱ ከተርዕሞ ምፍታ ን ግና ዝገደደ መግዛእቲ ምዃኑ ጥራይ ዘይኮነስ ከምዘይካኣል’ውን ዘይምርሳዕ። ከምኡ ምምናይ እቲ ቀንዲ ተልእኾ ፕረ ሲደንትናን ጉጅለኡን ምዃኑ ምርድኡ ድማ ንርእሱ ልቦና ኢዩ። ዝብሎ ዘለኹ ይርዳኣካ እንተልዩ፡ እቲ “ህዝቢ ኤርትራ ዝተጋደለ ፈደረሽን ምፍራሱን ስርዓት ኢቲዮጲያ ብዘርኣዮ ጭካነን’ምበር ብልቡ ናጽነት ደልዩ ኣይነበረን” ዝብል መግዛእ ታዊ ኣመለኻኽታ፡ ሎሚ’ውን ብሳላ ዕሱብ ፖሊሲ ገዛኢ ህግደፍ ዓዛብና ንርኢ ስለዘለና፡ ህዝብና ስለዘይምለኸሉ ናብ ቀ ጻሊ ህውከትን ውግእን ከምዝድርገም ተገሚቱ፡ ድሮ ስለዝተዳኸመ ድማ ጥቕሊሉ ንብርሰት ክቃላዕ ወይ ክንብርከኽ ከ ምዝተጠበበ ፖሊሲ ድቕድቕ ጸልማት ክጉልብቦ ከምዘይከኣለ ክበርሃልካ ኣለዎ።
ብዝተረፈ ትማሊ “ወያነ መጸትካ” እንዳተባህለ ናይ ዝባኑ ከይተረፈ ተገፊፉ ካብ ማእከል ርእሲ ከተማኦም ዝተባረረ ህ ዝቢ፡ ሎሚ’ውን ካብ ማእከል መሰረቱ እናተደከረ ጥራይ ዝባኑን ከብዱን ናብ እግሩ ዝመርሖ ከምዝነፍጽ እንተተገደደ፡ ወያነና ነቲ ዕሩቕ ሃዳሚ ክናና-ምናናኣ “ኣግኣዚት ጥራይ በል” እናለት ኢዳ ዘርጊሓ ክትቅበሎ ኢልካ ዘረባኸ ‘ታደለ ብድ ዐ’ዩ? ካን የሎንዲዩ’ታ ወዮ መንእሰይና?
ከክፉኡ ምሕሳብን ምጽሓፍንሲ ክንደይ ይኸፍእ ሓወይ! በል ብኣካል እንተዘይተቐልቂልካኒ ኣብታ ትቕጽል የራኽበና።
ጎደፋ፡

robotstxt: allowed

filter: keep


text:
- መእተዊ
- | ስራሕን ትምህርትን
- | ቅድመ ትምህርቲ
- | ንሓደሽቲ በጸሕቲ ስደተኛታት ህጻናትን መንእሰያትን
ንሓደሽቲ በጸሕቲ ስደተኛታት ህጻናትን መንእሰያትን
ንሓደሽቲ ተምሃሮ ኣብዚ ምምሕዳሓደር ናይ Söderhamn ሓደ ፉሉይ ሰብ ሓላፍነይወስደሎም። እቲ ውልቀ ሰብ ሓበረታ ናይቲ ተማ ሃራይ ካብ ም ም ሕ ዳራር Migrationsverket. ማ ሕበርራዊ ኣባላት. ካብ ኣላያኡ .ወይ ድማ ናይ ውልቁ ርክብ ምስ በትምህርቲ ክገብር ይኽእል። ደቅኹም ኣለይቲ ይረኽቡ ድሕሪ መልእኽቲ ናይ ቦታን ግዜን ብተለፎን ምዝርራብኩም።
ኣብቲ ናይ ተለፎን ዝርርብ ትረክብ ሓበረታታት ናይቲ ቤትምህርቲ ካብቶም ኣለይቶም፣ትምርቲ ቃንቃ ኣደ፣ዝተፈላለየ መግቢን ካልእ መሰላትካን ዘገድደካን። ኣለይቲ ናይ ኮልዑ ካብ 1 ክሳብ 5 ዝድሚ ኣኦም ባዕሎም ሃላፍነት ይወስዱ ኣብ ምምልካት ወይ ምድላይ መባእታዊ ትምህርቲ ።
ኣብዚ ዉሽጢ 2 ወርሒ ድሕሪቲ ተማሃራይ ትምርቲ ምጅማሩ ናይቲ ተማሃራይ ካርታ ይዳለወሉ። እቲ ካርታ ነቲ ተማ ሃራይ ም ዕባለ ታቱ ኣብ ቃንቃ ን መርመራታት ናይ ዝሓለፈ ዝተምሃሮ ን ሞዕባለታቱ ኣብ ቆንቆን ቁጽርን ኣብ ካላኦት ዓይነታት ትምህርትን።
ተወሳኺ ሌንካር


text:
AUDIO (AM Quality) NEWS for our users in Africa CLICK HERE
ድምጺ ደሊና ዜና 02 መጋቢት 2015
ኣዳላውን፡ ኣቕራብን: ዘካርያስ ክብርኣብ
ክቡራት ተኸታተልቲ ድምጺ ደሊና፣ ዘለኩም ርእይቶ፣ ሓበሬታን ነቕፌታን ብመንገዲ ዝኸፈትናልኩም መስመር ተሌፎን viber skype ከተመሓላልፉ መልእኽቲ ማሽን ድምጺ ደሊና ክፉት ምህላዉ ክንሕብረኩም ንፈቱ:: ተሌፎን 001 714 598 3138; Skype: voice.of.delina: Viber: +1714 598 3138
This work is licensed under a Creative Commons Attribution-NonCommercial-ShareAlike 4.0 International License.
ካብ ኤርትራ ዝስደዱ ዘለዉ ህዝቢ፣ ካብ ካልኦት ስደተኛታት ፍልይ ዝበለ ሓያል ፈተና ከም ዝገጥሞም ተገሊጹ።
ኢኮ ዝተባህለት ፍልጥቲ መርበብ ሓበሬታ ካብታ ልዕሊ ሽዱሽተ ሚልዮን ብዝሒ ህዝቢ ዘለዋ ኤርትራ ዝስደዱ ዘለዉ ማእለያ ዘይብሎም ስደተኛታት መብዛሕቶኦም ኣብ ጉዕዞ ስደቶም ሓያል ዝኾነ ፈተናታት ይገጥሞም ከምዘሎ ኣብ ናይ ሎሚ ሕታማ ኣፍሊጣ። እታ መርበብ ሓበሬታ ኣብ ኤርትራ ኣመንቲ ምስልምናን ክርስትናን ብሓደ ዝነብሩላ ሃገር ክነሳ በቲ ኣብታ ሃገር ዘሎ ምስ መንግስቲ ሰሜን ኮርያ ጥራሕ ክመሳሰል ዝኽእል ምልካዊ ስርዓት ኣብ ልዕሊ ምእመናን ክርስትና ሕልፍ ዝበለ በደላት ይፍጽም ከምዘሎ ጠቒሳ።
ኣብ ኤርትራ ንተቓውሞ ሰልፍታት ዝኸውን ባይታ ይኹን ናይ ነጻ ሓሳብካ ምግላጽ መሰል ከምዘየለን ኣስታት 10 000 ኤርትራውያን ብዘይ ፍርዲ ተቐይዶም ከምዘለዉ ዘፍለጠት‘ታ መርበብ ሓበሬታ ካብታ ሃገር ከምልጡ ዝፈተኑ ህዝባ ኣብ ጉዕዞ ሂወቶም ኣዝዩ ከቢድ ፈተና ይገጥሞም ከምዘሎ ወሲኻ ገሊጻ።
መራሒ ናሚብያ ፕረዚደንት ፖሃምባ ናይ 5 ሚልዮን ዶላር ሽልማት ተዓዲሉ።
ሽልማት ሞ ኢብራሂም ንመራሒ ናሚብያ ከምዝተዋህበ መርበብ ሓበሬታ ቢቢሲ ሎሚ ብወግዒ ሓቢራ። እዚ ናይ 5 ሚልዮን ዶላር ሽልማት ነቶም ኣብ ምምሕዳር ሃገሮም ኣርኣያ ዝኾኑ መራሕቲ ሃገራት ዓመታዊ ዝወሃብ ግንዖን ምልሶት ሰናይ ምምሕዳሮምን‘ዩ። ፕረዚደንት ፖሃምባ ኣብቲ ንናጽነት ሃገሩ ዝተገብረ ቃልሲ ተሳታፊ ምንባሩን መጀመርያ ኣብ 2004 ክም ፕረሲደንት ድሕሪ ምግልጋሉ ቀጺሉ‘ውን ኣብ 2009 ንዳግማይ ተመሪጹ ምንባሩ ቢቢሲ ወሲኻ ገሊጻ። ፕረሲደት ናሚብያ ወዲ 79 ዓመት ኮይኑ ኣብ ቀረባ እዋን ስልጣኑ ከረክብ‘ዩ። እዚ ሽልማት እዚ ሎሚ ንራብዓይ ግዚኡ‘ዮ ዝዕደል ዘሎ።
ብሰንኪ መራሒ ሃገር ፓሃምባ ኣብ ናሚብያ ሰባኣዊ መሰል ዜጋታት ተሓልዩ ኣብታ ሃገር‘ውን ደሞክራሲ ሰፊኑ ከምዘሎን ናጻ ፕረስ እታ ሃገር‘ውን ብዘይ ዕንቅፋት ስርሐን የሳልጣ ከምዘለዋ ኣቦ ወንበር‘ታ ናይ ሽልማት ኮሚቴ ሳሊም ኣሕመድ ሳሊም ሓቢሩ። ናሚብያ ናብ ጎደና ብሩህ ምዕባለ ዝመረሐ ፕረሲደንት ፓሁምባ ብህዝቡ ልዑል ተቐባልነት ከምዘለዎ ይንገር።
Wednesday, 11 December 2013 10:34 ጻዳል ዮሃንስ
እወ እታ መዓልቲ መስደምም ዝኾነት መዓልቲ ካብ ጸሓይ ብራቖ ክሳብ ዕራርቦ-ጸሓይ ሃንቀውታን ሻቕሎትን በብእብረ ዝተፈራረቓኣ ዕለት መዓልታ እውን ከምዛ ሎሚ ኢያ ዚነበረት። እታ መዓልቲ እቲኣ በቲ ሓደ ወገን ሃለዋት ጴጥሮስ ብዘይምፍላጥና ዝኽርታቱ ኣብ ቅድሚ ገጽና ቅጅል ቅጅል እናበለ ምሉእ መዓልቲ ንልብናን ቀልብናን ሃምናን ሰዊሩ ኣይ ኣብ መሬት ኣይ ኣብ ሰማይ ሓዲግ መኣዝና ዘስሓተት ዕለት ኰይና፤
በቲ ሓደ ወገን እንቋዕ’ኳ ኣስቴር ትመጸእ ኰነት፡ መጺኣ እውን ደቃ ትሕብሕብ ተጸናንዕ ብማለት ባዕልና ንባዕልና ንነብስና ኣጸናኒዕና ቆልዑ ኣኻኺብና ንመዓርፎ ነፈርቲ ነስቴር እወ ነዛ ኣስቴር ንምቕባል ኢና ዘምራሕና። ሒጂውን ሃምናን ቀልብናን ናብታ ናይ ምቅባል ኣዚርና ንዝሰፍን ፍጻሜ ሕውስውስ ብዝበለ ስምዒት ኣብቲ ቦታ በጻሕና። ኣብኡ ካብ ልዑል ሓንቀውታ ዚተላዕለ ክሳብ ንርእያ ተሃዊኽና ከመይ ተቐዪራ ትኸውን ብዝብል ነናትና ግምት ክንዛረብን ድሕሪ ምጽናሕና ከይተፈለጠና ብውሽጥና ዝን ብማለት ከነስተንትን ጀመርና።
ጊዜ ከመይ ኢሉ ከምዝሓለፈ ኣይተፈለጥናን እታ ንጽበያ ዝጸናሕና ነፋሪት ክትዓልብን ኹሉ ኣቓልቦናን ሓሳብናን ናብኣ ኮይኑ ከምዛ ክንዘራረብ ዘይጸናሕና ሽዑ ግን ፍጹም ጸጥታ ነጊሱ ኩልና ካብ ምጥምማት ሓሊፉ ኣፍና ተለጉመ። እንታይ ኢዩ ኪኸውን ሕጂ? እንታይ ኢና ክንብል? ቆልዑኸ? ኣስቴር’ከ? መልሲ ዘይብሎም ሕቶታት....ሕቶታት ኣብ መንጎ ከምሰባ... ከምብጾታ ዕጫ ሮማ በላይነሽን ካልኦትን ተልዕል ዝብል ሓሳብ ባዕልና ኣልዒልና ንባዕልና ንጸናናዕ ነበርና። ቆልዑት እንተ ኾኑውን ሃንቀውትኦም ናፍቆቶም ኣብ ዓይኖም ይርኤ ነበረ። ኣዲኦም ብማዕዶ ክርእዩ ዝከኣል እንተዝኸውን መንደቅ ንምፍራስ ኣይምዓጀቦምን። ዓቕሊ ሰኢኖም ናብዝን ናብትን ይጥምቱን ይንቀሳቐሱን ነበሩ። መን ቀደመ ዕንባባ ዝህብ እውን ነንዝመጽእ ጋሻ ተመለስ ንኽብልዎ ተሪፍዎም እንበር ናብቶም ኣጋይሽ ቀሪቦም ዘይተጸግዕዋ ኣደ ኣይነበረትን።
በብሓደ ኣጋይሽ ምስ ቤተሰቦም ተራኺቦም ነናብ ቤቶም ኣምሪሖም ኤርፖርት ጭውጭው ምስ በለት ጠፊኡዎም ንመን ከም ዝሕተት። ዋእ እንታይ’ዩ ጉዱ ? እንታይ ኣጋጢሙ ? ተሪፋ’ዶ ደኣ ኮይና ? ነፋሪት’ዶ ገዲፋታ .... ሕጂውን ሕቶታት....ሕቶታት መወዳእታ ዘይብሉ ሕቶታት... መልሲ ዘይብሉ ሕቶታት ፡ ሰማዒ ዝሰእነ ሕቶታት ኣልቦ መልሲ ምስኮነ በብቁሩብ ኣብ ኢድ ቆልዑ ዝነበረ ዕንበባታት ዘርጠብጠብ እናበለ ክወድቅ ከም ሓደ ተኽሊ ወቅቱ እናሓለወ ዝረግፍ እናቐምሰለ ክበታተን ኣዕንቲ ንብዓት ካብዚ መጺኡ ዘይበሃል ዘርጠብጠብ ክብል ጀመረሞ እተን ተሓቛቚፍና ክንሰዓዓምን ናይ ናፍቖት ውዑይ ንብዓትና ሓዊስና ክንጸናንዓለን ዝተቀረባ ኣእዳውና ከይተፈለጠና ብጓሂን ሻቅሎትን ንድሕሪት ተጠውየን ተረፋ ሓንጎልና ንቡር ምምዝዛን ኣጥፊኡ ንመሓውርና ይኹን ኣካላትና ፍጹም ካብ ምቁጽጻር ሓዲግ ኮነ፡ መን ንመን እንታይ ከም ዝብሎ ፡ ኣበይ ? ንመን ? በየን ? መን ኢዩ ዝሕተት ከማን ጠፍኣና።
ከምቲ ጴጥሮስ ኣብ ባጽዕ ዝፍተወኒ ዝብሎ ጸሓይ ክትበርቕ ናብ ውሽጢ ባሕሪ ክትዓርብ ንውሽጢ ባሕሪ ዝብሃግ ትርኢት ዘይኮነ ሽዑ ጸሓይ ንውሽጢ ባሕሪ ንሓዋሩ ኣትያ እያ ጠሊማ ። ልብና’ውን ካብ ሽዑ ጀሚሩ ደም ጥራይ ዘይኮነ መዓንጣና ተኾምቲሩ ኣሕ ምባል ምስ ተጀመረ መሪር ሓሞት እውን ምንጻግ ዝጀመረ።
ናይ ኣስቴር ሃንቀውታ ሓቚፋን ስዒማን ዘይጸገበቶም ደቃ እሞኸኣ ሓልዮትን ፍቕርን ናይ ኣቦ ብሰንኪ ማእሰርቲ ዝተነፈጎም ኣእዳዋ ዘርጊሓ ክትሓቕፎም ክንደይ ተሃንጥያ ከም ዝነበረት ሕጂ’ውን ክሳብ ሎሚ ኩሉ ጊዜ ተዘርጊሔን ይርኣያኒ፡ ናይ ወላዲት ፍቅርን ለውሃትን ክሳብ ክንደይ ዓሙቊን ትብዓትን ዝመልኦ ከም ዝኾነ ተዘክረኒ፡ ቆልዑ ናይ ሽዑ ዝነበረ ድሌቶምን ሕልሞምን ድማ ብየማን ብጸጋም ዓጒጎም ነዲኦም ክሓቚፉን እቲ ተፈልያቶም ዝነበረትሉ ዝሓለፋ ናይ ህይወቶም ዛንታታት ኪነግሩ ሰእልታት ይኹን ናይ ትምህርቲ ውጽኢታት እዚ ከነርእያ ኣብዚ ክንወስዳ ምስ መሃዙትና ከነፋልጣ ኢሎም ዝተዳለዉሉ ኩሉ ትርጉም ሰኣኑሉ ፡ ምስጢሩ ገሪምዎም ኣቦናን ኣደናንሲ ተጋዲሎም ነጻነት ዘምጽኡ ክነሶም ንምንታይ ተኣሲሮም ? ኣበይ ኣሎ ኣበይ ኣላ ? መኣዛ ዝነኣሰት ካብ ኩሎም እንታይ ኢልካ ከም ትንገር ዓቕልና ጸበበና ኣይክርደኣን እዩ ብማለት ድማ ኣብቲ ናይ ቀዳማ ትፈልጦ ዝነበረት ስርሑ ባጽዕ ከይዱ ስለ ዝተባህለት ኩሉ ጊዜ ባባ እንታይ ኮይኑ ዶንግዩ ኣይመጽእን ድዩ ናፊቀዮ እንድየ እንዳበለት ክትሓትት ጀመረት ናይ ኣስቴር ኩነታት’ውን ንበይና ስለ ዘይፈለጠት ማማ እንታይ ኮይና ዘይትድውል ኣይርድኣን ድዩ ከምዝናፍቃ ክትብል እንከላ ዝስመዓና መሪር ስቓይ ንምግላጹ ዘተሓሳስብን ከቢድን እዩ።
እወ ብዙሕ ሕቶታት ኣሎ ኩላትና ክንሓቶ ንደሊ መልሲ’ውን ንጽበየሉ
መን? ንመን ? ኣበይ ? መዓስ ? ከመይ ? በየን ? ኣበይ ኣላ ? ኣበይ ኣሎ ? እንታይ ኮይኑ - እንታይ ኮይና ?
....ሕቶታት
Join VoD
VoD is looking for highly motivated candidates to collect, draft, edit and present relevant news items from various sources exclusively but not limited to Eritrea and the rest of the Horn of Africa. Excellent writing skills in both English and Tigrinya, proficiency in using technology, and ability to scan social media are essential. The candidate should be an active listener, able to communicate with persons of interest, and share timely information with the public.
The Main objective of Voice Of Delina is to collect and disseminate economic, social and political developments pertaining to Eritrea and Eritreans at home and in the Erespora.
We are also determined to develop the media capacity by grooming the new generation of Eritreans to articulate the aspirations of our country.
We are particularly looking for candidates who are keenly interested to play an active role in helping foster peace and democracy in Eritrea.
VOLUNTEER INTERNSHIP OPENINGS
• Media Director/Program Coordinator
o manage the team
o prepare editorials
o make editorial decisions on programs to be broadcast
o edit other program contents
• Researchers
o research topics required for programming
o assist in drafting stories
• Writers and Editors
o draft a regular feature story
o assist in news preparation
• Anchor-Reader
o read program items
o assist in news preparation
• Sound Engineer
o arrange programs, add music and repackage programs for dispatch to the studio
• Translator from English into Arabic and Tigrinya (and, on a limited basis, Amharic)
o translate copy of stories into appropriate language for broadcast
o when necessary, read stories in correct language or dialect
To participate please send email to info@delina.org
Please provide your personal CV, Skype ID, telephone number and best time to call you.


text:
በስመ አብ ወወልድ ወመንፈስ ቅዱስ አሐዱ አምላክ!
ጋሻ ንምቕባል ንቀዳደም!
ጋሻ ምቕባል፡ ብዙኅ በረኸትን ጸጋን ዘውህብ እዩ። 7 ሓምሌ ኣቦና ኣብርሃም ጋሻ ብምቕባሉ፡ ኣጋእዝተ ዓለም ቅድስት ሥላሴ ኣብ ቤቱ ዝተኣንገዱሉን፡ ብዙኅ ጸጋን በረኸትን ዝሃቡሉን ዕለት እዩ።
1. እግዚአብሔር ብሓድነቱን ሠለስትነቱን ከም ጋሻ ኾይኑ ተገልጸሉ፣
ኣቦና ኣብርሃም ብሥነ ፍጥረት ተመራሚሩ ምስ በጽሖ እግዚአብሔር ኣምላኽ፡-
“ካብ ዓድኻን ካብ ኣዝማድካን ካብ ዓዲ ኣቦኻን ውፃእ ናብቲ ኣነ ዘርእየካ ምድሪ ኸኣ ኺድ” ኢሉ ኣዘዞ። በዚ መሠረት’ዚ ካብ ቤቱን ሥድራኡን ምእንቲ ፍቕሪ እግዚአብሔር ተፈልዩ ናብቲ እግዚአብሔር ዝኣዘዞ ቦታ ከይዱ ከም ፍቓድ እግዚአብሔር ክነብር ጀመረ። ኣቦና ኣብርሃም ጋሻ ብምቕባል ፍሉጥን ብዘይ ጋሻ ዘይበልዕ ስለዝነበረ፡ ጋሻ እናተጸበየ ብቐትሪ ኣብ ኣፍ ደገ ድንኳኑ ተቐሚጡ ኸሎ እግዚአብሔር ተገልጸሉ። ሥላሴ ብኣምሳል ሠለስተ ሰብኣይ ናባኡ ክወርዱ ረኣየ እሞ፡ “ኦ ጐይታይ ኣብ ቅድሜኻ ሞገስ እንተ ደኣ ረኺበስ በጃኻ ንባርያኻ ጐሲኻኒ ኣይትኅለፍ፡ ኂደት ማይ ከምጽኣልኩም እሞ ኣእጋርኩም ተሓጸቡ ኣብ ትሕቲ እዚ ኦም ድማ ኣዕርፉ። ብባርያኹም ኣቢልኩም ካብ ኃለፍኩም ድማ ቍራስ እንጌራ ከምጽኣልኩም እሞ ብልዑ ብድኅሪኡ ትኃልፉ” በሎም። ንሳቶም ድማ “ኸምቲ ዝበልካዮ ግበር” በልዎ።
2. እግዚአብሔር ውላድ ከም ዝወልድ ኣበሠሮ
ኣቦና ኣብርሃም፡ ዋላ እኳ እግዚአብሔር ብዙኅ ጊዜ እናተገልጸ ኣቦ ብዙኃን ሕዝብታት ከም ዝገብሮ እንተነገሮ ውላድ ግና ኣይነበሮን። በዚ ጋሻ ምቕባል ሠናይ ተግባሩ እግዚአብሔር ብእንግድነት ኣብ ቤቱ ምስ ኣተወ ግና ኣብ እርግናኡ ውላድ ከም ዝህቦ ኣበሠሮ።
3. እግዚአብሔር ንኣቦና ኣብርሃም ዘለዎ ኽብርን ፍቕርን ገለጸ፡
እግዚአብሔር፥ “ነቲ ኽገብሮ ዘሎኒ ካብ ኣብርሃም ኣይኃብኦን እየ። ኣብርሃምሲ ዓቢይን ብርቱዕን ሕዝቢ ኺኸውን እዩ፡ . . . ብሰንኪ ሰዶምን ገሞራን ኣውያት በዝኀ፡ ኃጢኣተን ከኣ እምብዛ ዓቢይ ኾነ። ከምቲ ናባይ ዝበጽሐ ኣውያት ምግባሮምን ዘይምግባሮምን ምእንቲ ኽፈልጥ ወሪደ ኽርኢ እየ” በሎ። ኣቦና ኣብርሃም’ውን እዚ ምስ ሰምዐ ብፍርሃትን ብጥበብን ኣብ ቅድሚ እግዚአብሔር ደው ኢሉ “ጐይታይ ነቲ ጻድቕሲ ምስ ኃጥእ’ዶ ከተጥፍኦ ኢኻ፧ ምናልባት ኣብታ ከተማ ኃምሳ ጻድቃን. . . ክሳዕ ዓሰርተ ይርከቡ ይኾኑ እሞ ብርግጽ’ዶ ኸተጥፍኦም ኢኻ፧” ኢሉ ምእንቲ ሕዝቢ ሰዶም ለመነ። እንተኾነ ግና ኣብ ከተማ ሰዶም ዕሥራ ጻድቓን ኣይተረኽቡን።
እግዚአብሔር ኃጢኣት ሰዶም ንኣብርሃም ዝነገሮ ለውሃቱን ክብሪ ቅዱሳኑን ንኽገልጽ እዩ።
4. . . .
ስለዚ ጋሻ ምቕባል ካብቲ እግዚአብሔር ዝፈትዎ ሠናይ ግብሪ እዩ እሞ ኣሰር ኣሰር ኣቦና ኣብርሃም ክንስዕብ ይግባእ።
ወስብሐት ለእግዚአብሔር!


text:
^ንላዕሊ ይመለሱ/ሳ
ኣብ ሃገረ እስራኤል ውሕስነት ኣብ ዘይብሉ ኩነታት ዝነብሩ ዘለው ኤርትራውያን፡ ኣብ’ታ ሃገር ዝርከብ ኤምባሲ ህግደፍ፡ ንምጥቃዖም በጋሚዶታት ወዲቡ ኣዋፊሩ ከም ዘሎ፡ ብሰላማዊ ሰልፊ ገሊጾም
ብዙሓት ደገፍቲ ህግደፍ ብበይናውን ግሉጽነት ዘይብሉን ኣካይዳ ኢሳያስ፡ ርክብ ምስ ኢትዮጵያ ከም ዝተቖጥዑ ካብ ውሽጢ ኣባላት ህግደፍ ዝለሓኾ ሓበሬታ ኣረዲኡ።
ሰራዊት ኢትዮጵያ ካብ ልኡላዊ መሬትና ከይወጽአ ዘተ ዝበሃል ኣይሕሰብን ክብል ዝጸሐ፡ ውልቀ መላኺ ኢሳያስ ኣፈወርቂ፡ ትካላዊ ሓላፍነትን ተሓታትነትን ብዘይብሉ ብድድ ኢሉ፡ ብሃንደበት ብዝወሰዶ ስጉምቲ ናይ ብሓቂ ሃገር ብሓደ ሰብ ትምራሕ ከም ዘላ ክግንዘቡ ከም ዝገበሮም፡ ዘይተጸበይዎ ብምርካቦም ድማ ከም ዝተቖጥዑን ካብ ኣባላት ህግደፍ ንዝረኸብዎ ሓበሬታ ብምጥቃስ ምንጭታት ድምጺ ሰላምን ደሞክራስን ኤርትራ ኣረዲኦም።
ኣብ መንጎ ክልቲኣቶም መንግስታት ብዘሎ ዘይምኽኑይ ግርጭት፡ ቀንዲ ተጎዳእቲ ህዝብታት ናይ ክልቲኣተን ልኡላውያን ሃገራት ብምኳኖም፡ እቲ ኣይሰላም ኣይ ኲናት ኮይኑ ዘሎ ኩነታት ተቐይሩ ውሑስ ሰላም ክፍጠር ድሌቶም ምዃኑ፡ ኮይኑ ግን ኩሉ ነገር ግሉጽነት፡ ሕጋውነት፡ ናይ ህዝቢ ኣፍልጦን ተሳትፎን ብዘለዎ ኣገባብ ዘይምዃዱ፡ ካብ’ቲ ዝጸንሐ ዝኸፍአ ስግኣት ከም ዘሕደረሎም ብወግዒ ይዛረቡ ከም ዘለውን ሓቢሮም።
ብመሰረቱ’ውን ምስ ህዝቡ ዝተባእሰን ዘይተዓርቀን መንግስቲ፡ ምስ ካልእ ጎደቦ ልባዊ ዕርቂ ክገብር ምጽባይ ቀደሙ’ውን የዋህነት’ዩ ነይሩ ዝበሉ እቶም ወገናት፡ ውልቀ መላኺ ኢሳያስ ክንዲዚ ዝኸውን ሃገራዊ ጉዳይ ብናቱ በይናዊ ውሳነ ዝበጽሖ መደምደምታ ሕጋዊ ኣብ ርእሲ ዘይምዃኑ፡ ኣብ መንጎ ህዝቢ ኤርትራን ኢትዮጵያን ክመጽእ ዝድለ ሓቀኛ ሕውነታዊ ዕርቂ ስለዘየረጋግጽ፡ መንግስቲ ኢትዮጵያ ነቲ ጉጉይ ኣካይዳን ኣብ ኤርትራ ዘሎ ኩለ መዳያዊ ቅልውላውን ኣብ ጸብጻብ ብምእታው ብሓላፍነት ክሕዞ ይግባእ ዝብል ርእይቶ ከም ዘለዎምን ኣረጋጊጾም።
ኣብ ሃገረ እስራኤል ውሕስነት ኣብ ዘይብሉ ኩነታት ዝነብሩ ዘለው ኤርትራውያን፡ ኣብ’ታ ሃገር ዝርከብ ኤምባሲ ህግደፍ፡ ንምጥቃዖም በጋሚዶታት ወዲቡ ኣዋፊሩ ከም ዘሎ፡ ብሰላማዊ ሰልፊ ገሊጾም
ኣብ መጀመርያ ሰሙን ናይ ወርሒ 6 2018 ብጀማርነት ልኡኻት ህግደፍ ዝተበገሰ ኣካላዊ ጎነጽ ዝተሓወሶ ግጭት፡ ፖሊስ እስራኤል ብዝወሰዶ ናይ ምእሳርን መጠንቀቕታን ስጉምቲ፡ ንዝተወሰነ ግዜ ሃዲኡ’ኳ እንተጸንሐ፡ ከም እንደገና በቲ ሓድነት ህዝቢ ኣብ ምዝራግ ተጸሚዱ ዘሎ ቤት ጽሕፈት ኤምባሲ ህግደፍ ኣብ ሃገረ ስራኤል ንደለይቲ ደሞክራስያዊ ለውጢ ንምጥቃዕ ዝተዋፈሩ በጋሚዶታት፡ ናብ ዘይተደላዪ ረጽሚ ዝዕድም ንጥፈታት ይገብሩ ከም ዘለው ብምግላጽ፡ መንግስቲ እስራኤል ኣቓልቦ ሂቡ ክከታተሉ ብሰላማዊ ሰልፊ ሓቢሮም።
እቲ መጥቃዕቲ ብፍላይ፡ ነቶም ብሰንጠቕ ንጸረ-ህዝቢ ተግባራቱ ዝኹንኑ ዜጋታት ንምጥቃዕ ብመንግስቲ ደረጃ ዝተወደበ ከም ዝኾነ፡ ሰላማዊ ሰልፊ ብ25 ሰነ 2018 ኣብ ከተማ ኢዮሩ ሳሌም ከም ዝተኻየደ፡ ብዝሒ ሰልፈኛታት ብኣማኢት ዝቑጸሩ ኮይኖም፡ ብዘይ ዝኾነ ምሽቑራር ብነድሪ ቁጠዐኦም ብምግላጽ፡ መንግስቲ እስራኤል ንጥርዓኖም ሰሚዑ ኣብ ልዕሊ’ቶም ናይ ጥፍኣት ልኡኻት ቅልጡፍ ስጉምቲ ክወስድ ብምልባው፡ ኣይፋል እንተደኣ ኢሉ ግን ህይወቶም ንምድሓንን መሰሎም ንምኽባርን ናይ ምክልኻል ስጉምቲ ክወስዱ ቅሩባት ከም ዘለውን ከም ዝሓበርዎን ምንጭታት ግልጺ ገይሮም።
ደምበ ደለይቲ ደሞክራስያዊ ለውጢ፡ ኣብ ሃገርናን ዞባናን ዝረአ ዘሎ ምዕባሌታት ኣብ ንቕሓት ዝተሰረተ መርገጹ ብምንጻር ልዕሊ ዝኾነ ግዜ ሓቢሩን ተኸባቢሩን ክሰርሕ ከም ዝግባእተሓቢሩ።
ሎሚ ኣብ ዞባና ዝረአ ዘሎ ፖለቲካዊ ምዕባሌታት ብርግጽ፡ ሒዝናዮ ምስ ዘለና መሰረታዊ ናይ ስርዓት ለውጢ ዝቃዶ ኣይኮነን። ከቢድ ተጽዕኖ ዝፈጥርን ምትዕጽጻፍ ዝሓትት’ዩ ዝበሉ እቶም ወሃብቲ ርእይቶ፡ ቅድሚ ኩሉ ግን ናብ ዘቤታዊ ጉዳይና ጠመተ ምግባር ከድልየናዩ ኢሎም።
ኣብ’ዚ ወቕቲ’ዚ ኤርትራውያን ዜግነታውን ሰብኣውን ክብሪ ዘይብልና፡ ተዛሪብና ኣይነስምዕ ሰሪሕና ኣይነድምዕ ሓዲግ መዲግ ኮይናሉ ዘለና ኣሰካፊ መድረኽ ምዃኑ ብምሕባር፡ ኮይኑ ግን እዚ ጽንኩር መድረኽ’ዚ ብጥበብ ቃልሲ፡ ጽንዓትን ተውፋይነት ይስበር’ዩ። ስለዚ ኩሉ ግዱስ ዜጋ ዝሓዞ ናይ ለውጥን ዓወትን ኣንፈት ከየዛበዐ ተደማሚጹን ሓይሉ ኣወሃሂዱን ክሰርሕ ኣለዎ። እቲ እንኮ መንገዲ ፍታሕ ንሱን ንሱን ጥራሕ’ዩ ክብሉ መኺሮም።
ኣብ ማእከላይ ባሕሪ ኣስታት 100 ስደተኛታት ጥሒሎም።
ከም ልሙድ ብዘይሕጋዊ ኣገባብ ብመንገዲ ደላሎ ብዘየተኣማምና ጀላቡ፡ ካብ ገማግም ባሕሪ ሊብያ ናብ ኢጣልያ ዝተበገሱ፡ ዛጊት ናይ መን ሃገር ዜጋታት ምዃኖም ዘይተገልጹ 100 ስደተኛታት፡ ብ29 ሰነ 2018 ተሳፊረሙላ ዝነበሩ ጃልባ ስለዝተገልበጠት፡ ብዘይካ 14 ብህይወት ዝደሓኑ እቶም ካልኦት ሃለዋቶም ከም ዘይተፈልጠን መይቶም’ዮም ዝብል ግምት ከም ዘሎን ማዕከናት ዜና፡ ንሓለዋ ገምገም ባሕሪ ሊብያ ብምጥቃስ ጸብጺበን።
እቲ ናይ ምጥሓል ሓደጋ፡ ጥራብሎስ ኣል ሓምዲያ ኣብ ዝተባህለ ባሕሪ ከም ዘጋጠመ፡ ሓለዋ ገምገም ባሕሪ ሊብያ ሓበሬታ ምስ በጽሖም ህይወት ንምድሓን ዝከኣሎም ከም ዝገበሩ፡ ናይ 14 ሰባት ህይወት ከም ዘድሓኑ፡ ናይ ሰለስተ ህጻናት ዝርከቦ ብርክት ዝበለ ሬሳ ከም ዝረኸቡን ብፍላይ ንኣፈኛ ሓለዋ ባሕሪ ብምጥቃስ ኣቃሊሐን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 02-07-2018


text:
መልእኽቲ ቅዱስ ኣቦና ር.ሊ.ጳ. ፍራንቸስኮ ናብቲ ኣብ ቦነስ ኣይረስ ሎሚ ዕለት 26 መስከረም 2018 ዓ.ም. ዝተጀመረ ዓውደ ጉባኤ ዝተፈላለያ ሃይማኖታት ብኢዳስትሪ ናይ ዝማዕበላ 20 ሃገራት፥ ኣብ ምኽባር ሰብኣዊ ክብሪ እምበር ኣብ መኽሰብ ዘይተመሰረተ ፍጥረትን ተፈጥሮን ዝከላኸል ተቐባልነት ዘለዎ ምዕባለ ኣብ ምኽዋን ዓቢይ ኣስተዋጽኦ ንምብርካት ዘብቅዕ ሓናጺናይ ሓባር ዘተ ክተባባዕ ምዒዶም።
ስምዖን ተ. ኣርኣያ - ከተማ ቫቲካን
እተን ካብተን ብኢንዳስትሪ ዝማዕበላ 20 ሃገራት ዝተዋጽኣ ዝተፈላለያ ሃይማኖታት ዘካይድኦ ዘለዋ ናይ ሃባር ዓውደ ጉባኤ፡ ሃይማኖታት ካብ እምነት ኣብ እግዚኣብሔር ዝምንጭው ሓድሽ ዓይነት ሰብኣዊ ኣተኩሮ ከቕርባ ኣብ መልእኽቶም ሓደራ ዝበሉ ቅዱስ ኣቦና፡ እዚ ሓድሽ ዓይነት ካብ እምነት ዝምንጨው ኣመለኻኽታ’ዚ ንኤክኖሚያዊ ረብሓ ሓለፋ ዘይብል ሓቀይና ምዕባለ ንምኽዋን ዓቢይ ኣበርክቶ እዩ፡ እዚ ክሳብ ዕለት 28 መስከረም 2018 ዓ.ም. ዝቕጽል ኣብ ላቲን ኣመሪካ ንኽካየድ ንፈለማ ግዜኡ ዝዀነ ኣብ ቦኖስ ኣይረስ ዝካየድ ዘሎ ዓውደ ጉባኤ መርሕ ቃሉ፥ ምዕሩይን ተቐባልነት ንዘለዎን መደብ ምዕባለ ዘተኩር ናይ ሓባር ስምምዕ ኣብ ምሕናጽ ግደ ዝተፈላለያ ሃይማኖታት ሰብኣዊ ክብሪ ንዘማእከለ መጻኢ ዝብል ክኸውን እንከሎ፡
ናይ ዝተፈላለያ ሃይማኖታት ኣስተዋጽኦ
ቅድሱነቶም መልእኽቶም ንናይ ሰብኣዊ መጻኢ ስግኣት ዝዀኑ ዝተፈላለዩ ጸገማ ምህላዎም ኣብ ዘነጽር ሓሳብ ኣሞርኵይዞም፡ እዚ ጸገም’ዚ መላእ ዘርኢ ሰብን ተፈጥሮን እውን ንሓደጋ ዘቃልዕ ምዃኑ ገሊጾም፡ ኣተሓሒዞም እቲ ናይ ቦኖስ ኣይረስ ናይተን ብኢንዳስትሪ ዝማዕበላ ሃገራት 20 ዝተዋጸኣ ዝተፈላለያ ሃይማኖታት ዘካይድኦ ዘለዋ ናይ ሓባር ዋዕላ፡ ክቡር መጻኢ ዝውሕስ ምዕባለ ንኽረጋገጽ ፍሉይ ኣበርክቶ ሃይማኖታት ዘመላኽት ክኸውን ተላብዮም።
ፍርያም ዘተን ኣይፋል ንእንኰኣዊ ፍካረ
ሃይማኖታት ብሉጽ መፍትሒ ንምርካብ ናይ ዝካየዱ ርክባትን ዋዕላ ዘተን ኣብነት ክዀናን ጻውዒት ኣቕሪቦም ዘተ ክበሃል እንከሎ ናይ ነፍስ ወከፍ መንነታዊ መለለዪ ከየጥፋእካ ካብ ሕድ ሕዳዊ ጽን ምብህሃል ዝነቅል ሰብኣዊ ተራኽቦነት ዘኽብር ነቲ ካባኻ ዝተፈልየ ኣረኣእያ ዘለዎ ብምኽባር፡ ፍልልያት መሰረት ሃብቲ ኣብ ብዝሃነት ምዃኑ ምቕባል ማለት እዩ፡ ስምምዕ፡ መጻኢ ፍልልያት ዘእንግድ ናይ ሓባር ናብራ ኣብ እንኰኣዊ ፍካረ ዝቖመ ማለት ከምዘይኰነ ምፍላጥ የድሊ ኢሎም።
ምዕባለ ምልከ ዕደ ጥበብ ኣይፋል
ኣብ እንነብረሉ ዘሎና ዓለም ምልካዊ ዕደ ጥበባዊ ምዓባለ ይሰፍሕ ከምዘሎ ዝጠቐሱ ቅዱስ ኣቦና፡ እዚ ልክዕ ከም ሓደ ዋቕዕ ወይ ኣመክንዮ ዝሰፍሕ ዘሎ ሓቅነት ብምቁጽጻር ሓለፋ ንጥቕሚ ኤኮኖምን መኽሰብን ዝብል እዩ፡ ዝዀነ ይኹን ምዕባለ ሰብኣዊ ክብሪ ዘማእከለ እዩ ክኸውን ዘለዎ፡ ናይ ኩሉ ኤኮኖሚያውን ማሕበራውን ፍኖት፡ ሰብ፡ መሃዝን ማእከልን መዓልቦን ዝብል እዩ።
ሰብኣዊ ክብሪ ማእከል ተቐባልነት ዘለዎ ምዕባለ
ሃይማኖታት፡ ንክውንታን ሰብን ብሓድሽ ዓይነት ኣገባብ ርእየት ናይ ምምልካት ክእለት ዘቕርባ ኰይነን ካብቲ ዝውንን ናይ ገዛእ ርእሱ ኣረኣእያ በስገዳድ ዘቕርብ ኣይፋል ንምባል ዘኽእል ኣብ ልዕሊ ክውንነትን ሰብን ናይ ሓድሽ ዓይነት ርእየት ኣገጋባት ዘቕርባ ንናይ ሓባር ቤትናን መላእ ዘርኢ ሰብ ዝግደስ ተቐባልነት ዘለዎ ምዕባለ ዘነቓቕሓ ክዀና ምዒዶም፡ ፍጥረትን ተፈጥሮን ንምክልኻል ኵለን ሃይማኖታት መጋበርያ እግዚኣብሔር ኰይነን ክዓያ ሓደራ ኢሎም፡ እቲ ዓውደ ጉባኤ ውጽኢታዊ ክኸውን እምነይ እንክብሉ መልእኽቶም ዛዚሞም።


text:
ንኢየሱስ ንምርካብ ነቲ ናቱ ናይ ፍቕርን ትሕትናን ዝዀነ መገዲ ምስዓብ የድሊ፡ ነዚ ዝበሉ ቅዱስ ኣቦና ር.ሊ.ጳ. ፍራንቸስኮ ዕለት 6 ጥሪ 2019 ዓ.ም. ኣብ ባዚሊካ ቅዱስ ጴጥሮስ ብላቲን ስርዓት በዓለ ግልጸት ዘእግዚእነ ኣብ ዝተበዓለሉ ዕለተ ሰንበት ኣብ ዝለገስዎ ስብከት ክኸውን እንከሎ፡ ሰብኣ ሰገል ንመላእ ሕዝቢ ዓለም ዝውክሉ፡ ንኢየሱ ኣብቲ ዘይሓሰብዎን ዘይተጸበይሉን ስፍራ ዝረኸቡ እያቶም።
ስምዖን ተ. ኣርኣያ - ከተማ ቫቲካን
ዕለት 6 ጥሪ 2019 ዓ.ም. ሰዓት ዓሰርተ ቅዱስ ኣቦና ብምኽንያት ክብረ በዓል ግልጸተ ዘእግዚእነ ኣብ ባዚሊካ ቅዱስ ጴጥሮስ መስዋዕተ ቅዳሲ ኣዕሪጎም፡ በቶም ንመላእ ሕዝቢ ዓለም ዝውክሉ ሰብኣ ሰገል ኣቢሉ ገዛእ ርእሱ ነሕዛብ ተገልጸ፡ ንዅሉ ብብርሃኑ ክኹልዕን ብኹሉ ብርሃኑ ክብጻሕ ዝመጸ ብርሃን።
እግዚኣብሔር ገዛእ ርእሱ ንኽገልጽ ሓያላን ኣየተጠቀመን
እግዚኣብሔር ገዛእ ርእሱ ንኽገልጽ ናይ ሎሚ ወንጌል (ማቴዎስ ምዕ. 2. 1-12) ከምዘዘንትዎ፡ ኣብ ቤተ መንግስቲ ሄሮድስ ላዕልን ታሕትን ኣብ ዝበሃለሉ ዝነበረ እዋን ኢየሱስ ንግስነቱ ይገልጽ፡ ስለዚህ እዩ ድማ እቶም ሰብኣ ሰገል (እቶም ካብ ምስራቕ ዝመጹ ሰብ ጥበብ) እቲ ዝተወልደ ንጉስ ኣይሁድ ኣበይ ኣሎ? እንክብሉ ዝሓትቱ፡ ኣብቲ ዝሓሰብዎ ኣብ ቤተ ንጉስ ኢየሩሳሌም ዘይኰነስ ኣብ ትሕትቲ ኣብ ዝዀነት ቤተልሄም እዮም ዝረኽብዎ፡ ልክዕ ከምቲ ኣብ ልደቱ ሓያላንን ዘይተጸበይዎ ምውላድ ናይ ታሪኽ ንጉስ ኣብ ዝተገልጸሉ ስፍራ፡ ልክዕ ከምቲ ሓያላን ኣብ ዘይተረኽብሉ ብወግዒ ኣብ ዝተገልጸሉን ብዮሓንስ ክጥመቕ እንከሎ ክምዝነበሮ፡ እዚ እዩ እቲ ናይ እግዚኣብሔር ዘደንቕ ተግባር፡ እቲ ዘደንቕ ከኣ ኣብ ሰገነት ወይ መድረኽ ዓለም ደዩቡ ኣይኰነን ገዛእ ርእሱ ዝገልጽ፡ ኣብታ መላእ ዓለም ትገዝእ ኣብ ዝነበረት ሮማ ወይ ከኣ ኣብቲ ቤተ ንጉስ ሄሮድስ እንተዝግለጽ ነይሩ ኣምሓሸን ዶ ዝብል ሕቶ ምቕራብ ዝከኣል እዩ፡
እቲ ብርሃን እግዚኣብሔር ምስ ናይ ዓለም ብርሃናት ምድንጋር ፈተና ወትሩ ዓቢይን ህልውን እዩ፡ ክንደይ እዋን ወንጌል ኢና ነገልግል ዘሎና ቢልና ብእማኖት ዝማርኹ ናይ ስልጣንን ናይቲ ኣብ ሰገነት ዝኹላዕ ብልጭታ ብርሃን ስዒብና ንኸውን፡ እግዚኣብሔር ግና ኣብኡ ኣይነበረን። ናቱ ብርሃን ኣብቲ ትሑት ፍቕሪ እዩ ዝዅላዕ፡ ከም ቤተ ክርስቲያን ክንደይ ሳዕ ናይ ገዛእ ርእስና ብርሃን ከነብርህ ፈትቲንና! ኣንሕና ኣይኰናን ናይ ሰብኣዊ ፍረት ጸሓይ፡ ኣንሕና ምስ እወታውን ኣሉታውን ጐድንታትና ነቲ እውነተይና ብርሃን -ጐይታ እነንጸባርቕ ወርሒ ኢና፡ ቤተ ክርስቲያን ምስጢራዊት ወርሒ (Mysterium lunae) እያ፡ ኣንሕና ዘይኰናስ ጐይታ እዩ ናይ ዓለም ብርሃን።
ነቢይ ኢሳያስ፥ “ተንስእን ብርሃን ልበስን”
ብርሃን እግዚኣብሔር ክቕበሎ ኣብ ዝደልይ ይኹላዕ፡ ነቢይ ኢሳያስ ኣብ ናይ ሎሚ ቀዳማይ ምንባብ (ኢሳያስ ምዕ. 60. 1-6) ተንስእ ብርሃን ልበስ እንክብሉ ይዛረብ፡
ምትንሳእ የድሊ እዩ፡ ማለት ካብቲ ኮፍታዊ ሕይወት ተንሲእካን ንጉዕዞ ቅሩብ ምዃን ይሓትት፡ እንተዘይኰነ ልክዕ ከምቶ መሲሕ ኣበይ ከምእተወልደ ዝፈልጡ ክነሶም ናብኡ ንኸብሉ ዘይተበገሱ ብሄሮድስ ዝተመዓዱ ጸሓፍትን ናይ ሕጊ መምሃራንን ኣብ ደውታ ምትራፍ እዩ ዝኸውን፡ እቲ ብርሃን ዝዀነ እግዚኣብሔር ምልባስ የድሊ፡ ዕለት ብዕለት፡ ክሳብ ኢየሱስ ናትና ምሉእ ልብሲ ዝኸውንን ንኣኡ እንለብስን፡ ግና እቲ ናይ እግዚኣብሔር ልክዕ ከምቲ ብርሃን ዝዀነ ልብሲ ንምልባስ እቲ ኣብ ዝባንካ ዘሎ ናይ ጃህራን ትዕቢትን ልብሲ ምቕንጣጥ የድሊ፡ እንተዘይኰነ ልክዕ ከምቲ ካብቲ መለኰታዊ ብርሃን ናይ ምድርን ናይ ሽመትን ዝናን ስልጣንን ብርሃን ከም ዝሓረየ ሄሮድስ ይኽወን።
ኢየሱስ ዘቕርቦ ኣማራጺ መገዲ
እቶም ሰብኣ ሰገል እቲ ነቢይ ከምዝብሎ እዮም ዝፈጸሙ፡ ናብ ሃገሮም ንኽምለሱ መገዲ ይቕይሩ፡ ስለዚህ ንኢየሱስ ንምርካብ ካልእ ኣማራጺ መገዲ ከምዘየሎ ይሕብሩ፡ እቲ መንገዲ ኸኣ ባዕሉ ኢየሱስ እዩ፡ ናይ ፍቕርን ናይ ትሕትናን መገዲ።
ንኣና እውን ከምኡ፡ ልክዕ ከምቶም ጸሓፍትን ናይ ሕጊ መምሃራንን ሄሮድንስን ኢየሱስ ኣበይ ከምእተወልደ ምፍላጥ ጥራሕ እዅል ኣይኰነን፡ ኣብቲ ዝተወልደሉ ምዃድን ምስኡ ምራኻብን እዩ ዘድሊ፡ እቲ ናቱ ኣበይነት ናትና ኣበይነት (ናቱ ስፍራ ናትና ስፍራ) እቲ ናቱ መዓዝነት ናይታ መዓዝነት (እቲ ናቱ ግዜ ናትና ግዜ) ንሱነቱ ናትና ሕይወት ምስ ዝኸውን ኣባና ትንቢት ይፍጸም፡ ሽዕኡ ኢየሱስ ኣብ ውሽጥና ይውለድን ንኣና ህያው እግዚኣብሔ ይኸውንን
ብናይ ኢየሱስ ብርሃን ንኽንበርህ ናብኡ ናይ ሰብኣ ሰገል ህያባት ሒዝና ንኺድ
እቶም ሰብኣ ሰገል እቲ ዝነበሮም መርሓ ፍጻሜታት ሓዲጐም ካልእ መገዲ ይስዕብ፡ ካብ ጐይታ ዝኸዱ ክቕበሉ ዘይኰነስ ከወፍዩ፡ ስለዝህ ይብሉ ቅዱስ ኣቦና፥ ኣብ በዓለ ልደት ናብ ኢየሱስ ህያባት ሒዝና ዶ ቀሪባና ወይ ከኣ ንሓድ ሕድና ጥራሕ ኢና ህያባት ዝተልዋወጥና? ከምዚ ዝገበርና እንተድኣ ኰይና እምበኣር ከስ ኣብዛ ግልጸተ ዘእግዚእነ እነብዕለላ ዕለት ከምቶም ሰብኣ ሰገል ህያባትና ነቕርበሉ፡ ወርቅን ዕጣንን ከርበን ንቕርበሉ፡ ከመይ ገይርና ኢና እነቕርበሉ፡ እወ ኣብ ሕይወትና ንእግዚኣብሔር ቀዳምነት ምሃብ፡ ናይ ጸሎት ግዜ ክህልወና ምግባርን፡ ንሓድ ሕድና ብዘይ መልሲ ብነጻ ብምትሕልላይ፡ እዚ ህያብ ንኣኡ ነቕርብ፡
ኣዚ ቅነ ልደት ነቲ ምእንቲ ኵልና ቢሉ ኣብቲ ብበዓልን ዝተመልኤ ናይ ዓለም ምድረኽ ዘይኰነ ብኹልዕ ድኽነት ኣብ ቤት ቤተልሄም ንዝመጸ ንጉስና ሰናይ ህያብ ነቕርበሉ፡ ብኸንቱ ኣይነሕልፎ፡ ከምዚ እንተድኣ ገይርና ብርሃኑ ኣባና ክበርቕ እዩ!
እንክብሉ ዝለገስዎ ስብከት ዛዚሞም።


text:
ኣብ መላእ ዓለም ዝርከቡ ኣባይቲ ምኽሪ ብፁዓን ጳጳሳት ዓውሎማዊ - ካቶሊካዊ - ኵላዊ መልሲ ንምሃብ ዝተጸውዑ እያቶም። ኣብ ናይ ካልእ ስቓይ ምስታፍ እቲ ውሳኔ ከመሓላልፍ ዝጽዋዕ ኰነ ዝዓዪ ተመሳሳሊ ምኽንያት ስቓይን ኣቝሳልን ከይኽሰት ዘብቅዕ መጋበርያታት ኣብ ዓውዲ የቕርብ።
ስምዖን ተ. ኣርኣያ - ከተማ ቫቲካን
እቲ ዕለት 21 ለካቲት ዝጅመርን ዕለት 24 ለካቲት 2019 ዓ.ም. ዝጠቓለል ዛዕባ ምክልኻል ትሕቲ ዕድመ ሕጻናት ዝመክር ቅዱስ ኣቦና ዝጸውዕዎ ናይ መላእ ሃገራት ብፁዓን ጳጳሳት ኣባይቲ ምኽሪ ኣበ መናብርትን ናይ መላእ ገዳማትን መንፍሳዊ ማሕበራትን ላዕለዎት ኣሕሉቕ ኣሳቲፉ ዝካየድ ዓውደ ጉባኤ ብዙሕ ትኵረት ይግበረሉ ከምዘሎን፡ ንቤተ ክርስቲያንን ሕዝበ እግዚኣብሔርን ዓቢይን ልዕሉ ኣገዳስነት ዘለዎ ምዃኑ ካብ መላእ ካቶሊካዊት ቤተ ክርስቲያን ዝወሃቡ ዝለዉ መግለጽታት የረጋግጹ።
ኣብ ኢጣሊያ ናይ ራቨና ቸርቪያ ሰበኻ ሊቀ ጳጳሳት ኣብ ኢጣሊያ ን ናይ ብፁዓን ጳጳሳት ቤት ምኽሪ ንሕጻናት ምልክኻል ሓልዮ ቤት ጽሕፈትን ኣገልግሎት ሓላፊ ብፁዕ ኣቡነ ሎረንዞ ጊዞኒ፥ ንምክልኻል ትሕቲ ዕድመ ሕጻናትን መንእሰያትን እቲ ብዝተፈላለየ ሰበኻን ብፁዓን ጳጳሳት ኣባይቲ ምኽሪ ከከም ኵነቱን ከባብያዊ ሓቅነቱን ተመስሪቱ ዝህቦ ዝነበረ ዝተፈላለየ መልሲ ኣወጊዱ ኵላውነት ወይ ካቶሊካውነትት መልሲ ከቕርብ ዝድግፍ እዩ፡ ስለዚህ ኣብዚ ጉዳይ’ዚ ቤተ ክርስቲያን ኵቶሊካውነታዊ ዝዀነ ናይ ሓባር መልሲ እያ እተቕርብ፡ እዚ ዝተጸውዔ ዓውደ ጉባኤ ነዚ ዘበራትዕ እዩ ይብሉ።
ቀዳማይን ኣገዳስን ስጉምቲ ነቶም ኣደዳ ዝዀኑ ጽን ምባልም ምስማዕን እዩ
እቲ ቅዱስ ኣቦና ዝጸውዕዎ ዓውደ ጉባኤ፡ መርሓ ፍኖት ዘቕርብን ሓላፍነት ዝብልን ምጽብጻብን ግልጽነትን፡ ቅድሚ ዅሉ ግና ነቶም ኣደዳ ዝዀኑ ጽን ዝብል እዩ፡ እቶም ናይ ወሲብን ስልጣንን ሕልናን ዓመጽ ኣደዳ ዝዀኑ ጽን ምባልን ጓሶት ነፍሳት እቶም ኣደዳ ዝዀኑ ዝወረዶም ስቓይን ብዕምቆት ንምስትውዓልን ናይ ስቓዮም ተኻፋሊ ንምዃን ዝተጸውዑ እያቶም፡ ነቲ ኣደዳ ዝዀነ ምስማዕ ዘሕድረልካ ስቓይን ናይ ስቓይ ተኻፋሊ ምዃንካ ባዕሉ ትሕቲ ዕድመ ሕጻናት ንምክልኻል ዝድግፍ መጋበርያ ዘመላኽት እዩ ዝኸውን፡ ኣብ ዝሓለፈ ታሪኽ እቲ ጸገም ንምብዳህ ብከባብያዊ ደረጃ ዝፍተን ዝነበረ ኣገባብ ድዩ ዘየድሊ ናይ ምሕብባእ ፈተናታት ኵሉ ጌጋ ኣብ ልዕሊ ጌጋ ክወሳሰኽ ገይሩ እዩ፡ ሎሚ ከም ቤተ ክርስቲያን ናይ ሓባር ኣፍልጦ ሂብካ ብሓባር ንምግጣሙን ነቶም ኣደዳ ዝዀኑ ብምስማዕ ናይ ስቓዮም ተኻፋሊ ምዃን ዝተባብዓሉ ጥራሕ ዘይኰነ ግድን ዝበሃለሉን ሓዋርያዊ ሓላፍነት እውን ምዃኑ ዘመላኽት እዩ። ኣብ ሓቅን ግልጽነትን።
ዓቢይ ኣተኵሮ ኣብ ልዕሊ ተመሃሮ ዘርኣ ክህነትን፡ ጥንቁቅ ሕርየት ተመሃሮን ኣሕሉቕን
ኵስኮሳ ጸዋዕታ ወሳኒ እዩ፡ ጥንቁቕ ሕርየት ግና ትእዛዛውን መዝነት ዝመልኦ ውሳኔ እዩ፡ ጌጋ ምርጫ ክይኽሰት ኣብ ኣባይቲ ዘርኣ ክህነት ብዙሕ ኣተኵሮ ምግባር የድሊ፡ ካብ ፍርሒ ዝነቕል ኣተኵሮ ዘይኰነስ ካብ ፍቕሪ ንኣስፍሆተ ወንጌልን ሓቅን ሕይወትን መገድን ፍቕሪ ንቤተ ክርስቲያንን ሕዝበ እግዚኣብሔርን ዝነቕል እዩ ክኸውን ዘለዎ፡ ሕንጸትን ሓለፍቲ ሕንጸትን ዓቢይ ጥንቃቔ የድልዮ፡ ነዚ ዝድግፍ መጋበርያ እውን ኣሎ፡ ምጥቃሙን ካብዚ ዓውደ ጉባኤ ዝወጽእ ሓሳብ ምጥቃምን፡ ኣብ ቁምስናታትን ናይ መንእሰያት ጉዳይ ዝምልከት ዘበለ ኩሉ ጥዑይ ስፍራ ክኸውን ብትግሃት ምዕያይን ኣብኡ ዘገልግሉ እውን ብጥንቃቔ ምሕራይን የድሊ፡ ኣብ ሕንጸት ኰነ ኣብ ሕርየት ተመሃሮ ዘርአ ክህነት ብርቱዕን በሳልን ጥንቃቄ ወሳኒ እዩ ኢሎም።


text:
መንግስቲ ኢትዮጵያ፣ መልሰ ግብሪ ነቲ ኣብ መለእ'ታ ሃገር ዝተኸሰተ ተቃውሞ፣ ን6 ኣዋርሕ ዝዘልቅ ኣዋጅ ጊዚያዊ ህጹጽ ጊዜ ተግቢሩ።
ቀ/ሚ ኃይለማርያም ደሳለኝ ብቴለቭዥን'ታ ሃገር ኣብ ዝሃብዎ መግለጺ 'እቲ ካብ ትማሊ ጀሚሩ ዝትግበር ኣዋጅ ኣብ ልዕሊ መንግስታዊ ትካላትን ንግድን ንዝተፈጸመ መጥቃዕቲ ንምቅልባስ ዝዓለመ'ዩ' ኢሎም።
ትሕዝቶ ንዝቅጽል 6 ኣዋርሕ ዝዘልቅ ኣዋጅ እዋን ህጹጽ ጊዚያዊ ግልጺ ኣይኮነን። ኣብ ሓደ እዋን ኣቦ መንበር ተቃዋሚ ፓርቲ ኢዴፓ ዝነበሩ ኣቶ ልደቱ ኣያሌው ንቪኦኤ ክዛረቡ ከለው 'ፖለቲካዊን ዴሞክራሲያዊን መሰላት ክድረቱ ይኽእል'ዩ። ንኣብነት ሰላማዊን ህዝባዊን ኣኼባታት ምክያድ ክኽልከሉ ይኽእሉ'ዮም፣ ሰዓት እቶ-እቶ ክእወጅ ይኽእል'ዩ፣ ንሰባት ንምእሳርን ቤቶም ንምፍታሽን ናብ ቤት ፍርዲ ምቅራብ ክተርፍ'ዩ ማለት'ዩ፣ ካብኡ ዝሰገረ ንሰራዊትን ሓይልታትን ጸጥታ ፍሉይ ስልጣን ክዋሃቦም ይኽእል'ዩ ' ኢሎም።
እቲ ተቃውሞ ዓሚ ኣብ ክልል ኦሮምያ'ዩ ጀሚሩ። መንቀሊኡ ዋንነት መርየት ዝነበረ እቲ ተቃውሞ ሎሚ ናብ ፖሊቲካዊ፣ ቁጠባዊን ባህላዊን መሰላት ተመጣጢሩ'ሎ።
እቲ መንግስታዊ ተለቭዥን፣ ዝርዝር ትሕዝቶ'ቲ ኣዋጅ ሰንበት ከምዝቀርብ ሓቢሩ'ሎ።
ተሓለቅቲ መሰላት ካብ ዓሚ ጀሚሩ 450 ሰባት ከምዝተቀትሉ ይሕብሩ።
ተወሳኺ ሓበሬታ ንምስማዕ ምስ ኣቀባሊና ግርማይ ገብሩ ዝተካየደ ቃለ መጠይቅ ክትሰምዑ ትኽእሉ ኢኹም፣


text:
መንቀሊ ኣብ ኢትዮጵያ ኣጋጢሙ ዘሎ ቅልውላው ኣብቶም ዝሓለፉ 25 ዓመታት እናተዋህለሉ ዝመፁ ፀገማት እዮም ይብል ሓደ ፖለቲካዊ ተንታኒ።
ኣብ ዩኒቨርስቲ መቐለ መምህር ፖለትካዊ ሳይንስ ገብረመድህን ገብረሚካኤል ካብ ኣወንታዊ እቶም ኣሉታዊ ምዕባለታት እናዓብለሉ ብምምፅኦም እዩ ናብዚ ማዕቢሉ ዘሎ ክብል ይገልፅ።
‘’ሓደ መንግስቲ ተቓውሞ ከጋጥሞን ክወድቕ ዝገብሩዎን ብዝተሰርሑ ፅብቓት ነገራት ከይኮነስ ብዘይሰርሖም ነገራት ወይ ብሕማቕ ነገራት ስለዝኾነ ብቐንድነት ምስ ሰብኣዊ መሰላትን ኣብ ምምላስ ጠለባት ዜጋታት ዘሎ ድሩትነት ዓቕሚ መንግስትን እዩ’’ይብል።
መንግስቲ ካብ ስልጣኑ ተወጊዱ መሰጋገሪ መንግስቲ ንኽጣየሽ 16 ሰባት ዘውፅኡ መግለፂ ብዝምልከት መምህር ገብረመድህን ገብረሚካኤል እቲ ኣብ ስልጣን ዘሎ ውድብ ኣካል ዘይኮነሉ መፍትሒ ክውንነቱ ኣይርኣየንን ኢሉ።
ኣብ ክንድኡ እቲ ገዛኢ ፓርቲ እጀታ ኣለና ንዝብሉ ኣብ ውሽጢ ይኹን ኣብ ወፃኢ ዘለው ፖለቲካዊ ሓይልታትን የገድሰና እዩ ዝብሉ ወገናትን ዓዲሙ ብግልፅን ብዴሞክራሲያዊ ኣገባብን ክዝትን መፍትሒ ክድለን ኣለዎ ይብል።
ዝርዝሩ ኣብዚ ምስማዕ ይክኣል።


text:
ኩነታት ሰብኣዊ መሰል ኤርትራ እንደጋና ንኣፍሪቃ ኮነ ኩሎም ወገናት ዘሻቕል ተረኽቦ ምዃኑ ኣብ መበል 37 ርክብ ባይቶ ሰብኣዊ መሰል ውድብ ሕቡራት ሃገራት ኣብ ጀነቫ ተዘሪብሉ። ኣብዚ ናይ 12ን 14ን መጋቢት 2018 ርክብ ጉዳይ ኤርትራ ዝምልከት ውዑይ ክትዕ ተኻይዱ። እዚ ክትዕ’ዚ መቐጸልታ ናይቲ ብ26 ለካቲት 2018 ዝተኻየደ እዩ። ጉዳይ ሰብኣዊ መሰል ኤርትራ ዕዙዝ ኣገዳስነት ብምሃብ ብ12 መጋቢት ምስተዘርበሉ ኣብ ናይ 14 መጋቢት ክርብ ከኣ ማዕረ ኩነታት ሰሜን ኮርያ ተላዒሉ።
ወይዘሮ ኬት ጊልሞረ ምክትል ኮሚሽነር ቤት ጽሕፈት ላዕለዋይ ኮሚሽን ሕቡራት ሃገራት ጉዳይ ሰብኣዊ መሰል፡ ኣብታ ብደረጃ ዓለም ዝተሓተ ናጽነት ዘለዋ ኤርትራ ሓደገኛ ግህሰት መሰረታዊ ሰብኣዊ መሰል ቀጻሊ ምህላዉ ዘመልክተ ጸብጻበን ኣቕሪበን። ውይዘሮ ሸይላ ኪታሩዝ ኣብ ሕቡራት ሃገራት ክኢላ ኣብ ጉዳይ ኤርትራ ብወገነን፡ ኣብ ዘቕረበኦ ናይ ቃል ጸብጻብ ከኣ፡ ኤርትራ ንእተካይዶ “ማእሰርቲ ክሳብ ሞት” ጠቒሰን ሓደገኛ ክብላ ጠቒሰነኣ። ኣብዚ ጸብጻበን ነቶም ኣብዚ ቀረባ ግዜ ኣብ መበል 93 ዓመት ዕድሚኦም ኣብ ቤት ማእሰርቲ ኤርትራ ዝዓረፉ ሓጂ ሙሳ ከም ናይ ቀረባ ግዜ ግዳይ ዘኪረንኦም። ኣብዚ ኣጋጣሚ ኣፍሪቃዊ ኮሚሽን ሰብኣዊ መስል’ውን ብዛዕባቲ ኣብ ኤርትራ ካብ ነዊሕ ግዜ ጀሚሩ ክካየድ ዝጸንሓ ግህሰታት ናይ ሕብረት ኣፍሪቃ ዓሚቕ ስኽፍታ ገሊጹ። ኣተሓሒዙ ከኣ ኤርትራ ኩሉ ሰብኣውን ፖለቲካውን መሰላት ዝሕለወሎም ከባብያውን ዓለም ለኻውን ሕግታት ከተኽብር ጸዊዑ። ካለኦት ኣብቲ ርክብ ዝነበሩ’ውን ኣብ ኩነታት ሰብኣዊ መሰል ኤርትራ ዘለዎም ስኽፍታታት ገሊጾም።
ወይዘሮ ጊልሞር ኣብዚ ናይ መበል 37 ርክብ ኮሚሽን ሰብኣዊ መሰል፡ ኣብቲ ናይ 14 መጋቢት ክፋል እውን ኣብ ኤርትራ ኣልማማ ማእሰርቲ ወሲኽካ ኩሉ ግህሰታታት ድሕሪቲ ኣብ መወዳእታ ጸብጻብ ቤት ጽሕፈት ላዕለዋይ ኮሚሽ ጉዳይ ሰብኣዊ መሰል ምቕራቡ’ውን ከም ንቡር ኩነታት ይቕጽል ከም ዘሎ ጠቒሰን። ንሰን ልኡኽ ቤት ጽሕፈት ላዕለዋይ ኮሚሽን ጉዳይ ሰብኣዊ መሰል ኣብ ዝሓለፈ ወርሒ ጥቅምቲ ን4ይ ግዜ ኣብ ኣስመራ ከም ዝነበረ ጠቒሰን፡ እቲ ልኡኽ እቲ ብ2016 ዝቐረበ ጸብጻብ መርማሪ ኣካል ጉዳይ ሰብኣዊ መሰል ኤርትራ ከም ዝቕጽል ምግባሩ መተካእታ ከምዘይብሉ ከም ዝተረደ ሓቢረን። ኣብዚ ርክብ ካልእ ተገዳስነት ዝተዋህቦ ጉዳይ ሰሜን ኮርያ ነይሩ።
ወይዘሮ ጊልሞረ ኣብቲ ንኤርትራ ዝምልከት ዘረባአን፡ ኣገዳስነት ፍትሒ፡ ጠጠው ምባል ገደብ ዘየብሉ ግዱድ ውትህድርና፡ ምፍታሕ እሱራትን ትግባረ ቅዋምን ዝብሉ ጉዳያት’ውን ኣልዒለን። ኣስዒበን ዋላ’ኳ ውሳነ ኮሚሽን ሰብኣዊ መሰል መንግስቲ ኤርትራ ንእሱራት ብዝምልከት፡ ንመንነቶምን ዘለዉዎ ሃለዋትን ብዝምልከት ሓበሬታ ከቕርብ ሓቲቱ እንተነበረ ክሳብ ሕጂ ከምዘይተተግብረ ገሊጸን።
ልኡኽ ኤርትራ ከምቲ ልሙድ ንጸብጻብ ቤት ጽሕፈት ላዕለዋይ ኮሚሽን ጉዳይ ሰብኣዊ መሰል ክሒዱ። ብኣንጻሩ መንግስቱ ሰብኣዊ መሰል ዜጋታት ከኽብር ድልዊ ምዃኑን ነዚ ንምዕዋት ከም ዝጽዕትን ገሊጹ።
ብሓፈሻ ኣብቲ ርክብ ቃሎም ዘስምዑ ተዛረብቲ ብደረጃ ዓለም እንዳንቆልቆለ ይኸይድ ብዛዕባ ዘሎ ኩነታት ሰብኣዊ መሰል ኣንጸባሪቖም። ኣተሓሒዞም ጋዜጠኛታት፡ ተቓወምቲ ፖለቲከኛታን ተሓለቕቲ ኩሉ መሰላትን ንምስቓይ ዝካየድ ዘሎ ወስታታት ብምጥቃስ፡ ነዚታት ዝምልከቱ ናይ ሕቡራት ሃገራት ሕግታት ኣብ ግብሪ ንክውዕሉ ጸዊዖም። ነዚ ብዝምልከት ንኩነታት ኤርትራ ወሲኽካ ብመርማሪ ኮሚሽን ጉዳይ ኤርትራ ቅድሚ ሕጂ ንገበን ኣብ ልዕሊ ሰብኣዊ መሰላት ዝምልከት ጸብጻባት ከም ዝቐረበ’ውን ኣብቲ ርክብ ተጠቒሱ።
እዚ መበል 37 ርክብ ካብ ግዱሳት ተሳተፍቲ ናይ ቃል ጸብጻብ ዝቐርበሉ ናይ ማእከላይ ግዜ መድረኽ እዩ። እቲ ቀንዲ ናይ ጽሑፍ ጸብጻባት ዝቐርበሉን ውሳነታት ዝውሰነሉን ርክብ ኣብ መጻኢ ወርሓት ሰነ-ሓምለ ክካየድ እዩ። ኣብዚ እዋንዚ ብጉዳይ ሰብኣዊ መሰል ዝግደሱ ኤርትራውያን ንጡፋት ምስቲ ወይዘሮ ሸይላ ኪታሩዝ ካብ ሓላፍነተን ክወርዳ ምዃነን ምምልኻተን ብዛዕባ መጻኢ ዕድል ናይቲ ብሕቡራት ሃገራት ዝቖመ ንሰብኣዊ መሰል ኤርትራ ዝምልከት ኣካል ዘሰክፎም ዘሎ እዩ። መንግስቲ ኤርትራን ሰዓብቱን ከኣ እዚ ኣካል ክፈርስ እዮም ዝደፍኡ።


text:
ሎሚ ቡዙሕ ስሕተት ኣሎ ፥ኣብ ናይ ሎሚ ክርስትና ብትእምርትን ትአምራትን ልክዕ ከምቲ የሱስ ዘጠንቀቐና " ናይ ሓሶት መሲሃትን ናይ ሓሶት ነብያትን ኪመጹ እዮም እሞ፡ እንተ ተኻእሎምሲ፡ ነቶም ሕሩያት እኳ ኬስሕቱ፡ ዓበይቲ ትእምርትን ተኣምራትን ኪገብሩ እዮም" (ማቴዎስ 24፡24 )። ሃዋርያ ጳውሎስውን አጠንቒቕና ኣሎ ከምዚ ብምባል "ገለ ቕሩብ ዕሽነት ክትዕገሱኒ ምደሌኹ፡ እስኪ ተዓገሱኒ ደኣ። ብቕንኢ ኣምላኽ እቐንኣልኩም እየ እሞ፡ ንጽህቲ ድንግል ንክርስቶስ ምእንቲ ከቕርበኩም፡ ንሓደ ሰብኣይ ኣሕጽየኩም እየ። ግናኸ ከምቲ ተመን ብጕርሑ ንሄዋን ዘስሐታ፡ ከምኡውን ሓሳብኩም ካብቲ ናብ ክርስቶስ ዚኸውን ገርህነትን ንጽህናን ምናልባሽ ከይጥፍእ እፈርህ ኣሎኹ። ስለዚ ሓደ እኳ፡ ንሕና ዘይሰበኽናዮ፡ ካልእ የሱስ እንተ ሰበኸ፡ ወይስ ንስካትኩም ዘይተቐበልኩምዎ ኻልእ መንፈስ እንተ ተቐበልኩም፡ ወይስ ዘይረኸብኩምዎ ኻልእ ወንጌል እንተ መጻኩም፡ ጽቡቕ ትዕገስዎ ኣሎኹም" (2ቆሮ 11፡1-4 )። ኣብዚ ጺሑፍ ሃዋርያ ጳውሎስ ገሊጽዋ ከም ዘሎ ፡ ባህርይ ናይዚ ስሕተት ፡ ካልእ የሱስ ፥ ካልእ መንፈስ ፡ ካልእ ወንጌል ብምባል ገሊጽዎ ንረኽቦ።
ሀ ) ካ ል እ የ ሱ ስ ፡ ኣማኒ መስቀሉ ኣብ ጸጽባሕ ከልዕል ዘይምህር፥ ንገዛእ ፍቓዱ ክኽሕድ፥ ወይ ፍቓድ ጎይታ ቅድሚ ፍቓዱ ከቐድም ዘይሐትት።
ለ ) ካልእ መንፈስ ፡ ንሰባት ሐጎስን ፈንጠዝያ ዝህብ ግናኸ ሰባት ቁዱሳን ክኾኑ ሓይሊ ዘይህብ።
ሓ ) ካልእ ወንጌል ፡ ንኽትንሳሕ ዘይሓትት በኣንጻሩ ብምድራዊ ነገራት ከም ትምላእ ዝምህር :ካብ ሓይሊ ሐጥያት ዘየናግፍ (ሓጥያት ድማ ሱር ኩሉ ጸገም ሙኻኑ እዩ)።
ስለዚ ሰባት በዚ ኣብ ላዕሊ ተጠቂሱ ዘሎ ምስ ዝስሕቱ ደቂ ገሃነም ይኾኑ (ማቴ 23፡15)።
እምብአር ሎሚ ካብ ስሕተት ንምድሓን ንየሱስ ክንጥምትን ነቶም ናይ ዘመንና ሰበኽቲ ምስ የሱስ ከነነጻጽሮም ይግብኣና። ክንሓቶ ዘሎና ሕቶታት ድማ እዚ ዝስዕብ እዩ ፥
1.እቲ ቐንዲ ዕላማኦም ከም ናይ የሱስ ድዩ?
እቲ ናይ መጀምርያ ተስፋ ኣምላክ ኣብ ሓዲሽ ኪዳን ኣብ ማቴዎስ 1፡21 ተጠቂሱ ከም ዘሎ "ወዲ ኽትወልድ እያ፡ ንሱ ኸኣ ንህዝቡ ኻብ ሓጢኣቶም ኬ ድሕኖም እዩ እሞ፡ ስሙ የሱስ ክትሰምዮ ኢኻ" ።እምብአር እቲ ቀንዲ የሱስ ናብ ምድሪ ዝምጽሉ ምኽንያት ንሰባት ካብ ሐጥያቶም ከድሕን አዩ ። ስለዚ በቲ ናይ ሓቂ
መንፈስ ኣምላኽ ዝተመርሓ ኣገልግሎት ንሰማዕቱ ካብ ኣብ ሓጢያት ምንባር ናጻ ናይ ምውጻእ ዕላማ ዘለዎ እዩ። እቲ ዝተረፈ ኩሉ ፡ ፈውሲ ፡ ትአምራትንትንቢትን ከም ካልአይ ዝስራዕ እዩ።
2.እቲ ሓሳቦም (ሃቐናኦም) ከም ናይ የሱስ ድዩ?
"እቲ ኣብ ክርስቶስ ዝነበረ ሓሳብ አባኹትኩም ይሃልኹም" አሉ ቃል ኣምላክ ይእዝዘና (ፊሊጲ 2፡5)። ስለዚ እምብአር ናይ ነፍሲ ወከፍ ሰባኺ ሓሳብን ሃቐናን ምስ ናይ የሱስ ከነአጻጽሮ ኣሎና ። እዘን ዚስዕባ ሕቶታት ብዛዕባ ነፍሲ ወከፍ እንሰምዖ ሰባኺ ክንሓትት ኣሎና፡
ሀ- ትሑት ሰብ ድዩ ከም የሱስ?
ለ-ንሰባት ናብ ሐርነት ካብ ሓጥያትን ናብ ሓቀኛ ቅድስናን ድዩ ዝመርሕ ከምቲ የሱስ ዝገበሮ? ሓ-ንገዛእ ርእሱ ወይ ንአገልግሎቱ ገንዘብ ይሓቲት'ዶ የሱስ ፍጹም ከምኡ አይገበረን
መ-ተራ ሰባትን ጽጉማትን ብቀሊሉ ክረክብዎ ይኽእሉ'ዶ? ልክዕ ከምቲ ንየሱስ ብቀሊሉ ዝረኽብዎ ዝነበሩ። ተወሳኺ ንምርግጋጽ ዝሕግዙ ድማ ና
ሀ- ንሰባት ናብ ክርስቶስ ይመርሕ'ዶ ወይ ናብ ገዛእ ርእሱ? ለ-ፍርሃት ኣማላኽ ዘለዎም ውሉድ'ዶ ኣሎዎ?
ሐ-እንተ ወሐደ ሓንቲ ማሕበር ኣምላክ መስሪቱ'ዶ? መ-መገላግልቱ ናይ ኣምላክ ሰባት ድዮም?
3፡ ኣብ ፈውሲ ዘለዎም አረአእያ ከም ናይ የሱስ ድዩ ?
ኣብ ወንጌል ምስ እንርኢ የሱስ ከመይ ጌርካ ትአምራት ወይ ድማ ፈውሲ ከም እትቕበል ክሰብኽ ወይ ክምህር ከሎ ኣይንርእዮን፥ ግናኸ የሱስ አሽሓት ሰባት ከም ዝፈወሰ ንርኢ።
ከምእውን ኣብ ግብሪ ሃዋርያት ተመሳሳሊ ከመይ ጌርካ ትአምራት ወይ ድማ ፈውሲ ከም ትቕበል ዝብል አይምሃሩን ግናኸ ንቡዝሓት ፈዊሶም። ኣብ ኩሉ መልእኽትታት ስጋዊ ፈውሲ ዝብል አይተጠቕሰን ብዘይካ ኣብ ያዕቆብ 5፡14-15 እዚ ድማ ብዛዕባ እቲ ሽማግለ ክህልዎ ዘለዎ እምነት እምበር ብዛዕባ እቲ ሕሙም ዘይኮነ።
ሎሚ ግን ኣብ ክርስትያናት ቲቪ(tv) ንረክቦ በንጻር እቲ ቓል ኣምላክ እዩ ። ቡዙሕ ስብከታት ኣማኢት ብዛዕባ ፈውስን ትአምራትትን ንሰምዕ ኢና ግናኸ እቲ ሐቀኛ ትአምራት አዚዩ ውሑድ እዩ። ኢደፐንደንት ምንጭታት ከም ዘረጋግጽዎ መብዛሕትኡ ሓቂ አይኮነን።
የሱስን ሃዋርያትን ግን ብዛዕባ ሓርነት ካብ ሓጥያት ብዙሕ ምሂሮም ብኣንጻሩ ኣብዘን ክርስትያናት ትቪ(tv) ወይ'ውን ኣብ መድረኽ ሰብ ከመይ ገይሩ ካብ ሓጥያት ሓራ ከም ዝወጽእ ዝምህር ስብከታት ኣዝዩ ውሕድ እዩ ዝርከብ ፡ ንኣብነት ምግላጽ ከም ንሓውኻ ምቁጣዓ: ንሰበይቲ ክትብህጋ ኢልካ ምጥማት ፡ ፍቅሪ ገንዘብ
ዝኣመሰሉ (ከመቲ ጎይታና የሱስ ዝማሀሮ ኣብ ወንጌል ማቴዎስ ምዕራፍ 5 ን 6)።
ኣብ መጽሓፍ ቅዱስ ሓደ ስም ኣሎ ናይ ጎይታ ስራሕ ዝጻረር፥ እዚ ኸኣ ጸረ ክርስቶስ ይብሃል።እዚ ናይ ጸረ ክርስቶስ መንፈስ ሎምውን ኣብ ወንጌላውያን ኣብያተ ክርስትያናት ብሰፊሑ ተዘርጊሑ ይርከብ። እዚ ድማ ማዕረ ኽንደይ ሰይጣን ብስሕተት እዕሚቑ ከምዝኣተወ መረጋገጺ እዩ።
ስለምታይ ኣምላኽ ነዞም መስሓትቲ ኣብ ማእከል ህዝቡ ክህልዉ ዝሓድጎም?
ኣብ ዘዳግም 13፡1-3 ተገሊጹ ከም እንረኽቦ ስለምንታይ ኣምላኽ ንመስሕትያን ከምድሌቶም ክንቀሳቀሱ ዚሐድጎም? "ኣብ ማእከል ነብዪ ወይ ሓላም ሕልምታት እንተ ተንስኡ እሞ ምልክት ወይስ ተኣምራት እንተ ሃበካ፡ 2 እቲ ምልክት ወይ ተኣምራት ከኣ ከምቲ ዝበለካ እንተ ዀነ፡ ደድሕሪ ዘይትፈልጦም ካልኦት ኣማልኽቲ ንኺድ እሞ ነገልግሎም፡ እንተ በለካ፡ 3 ንእግዚኣብሄር ኣምላኽኩም ብዂሉ ልብኹምን ብዂሉ ነፍስኹምን እንተፍቅርዎ እንተ ዄንኩም ምእንቲ ኺፈልጥ፡ እግዚኣብሄር ኣምላኽኩም ኪፍትነኩም እዩ እሞ ነቲ ነብዪ እቲ ወይ ነቲ ሓላም ሕልምታት እቲ ቓሉ ኣይትስማዕ"
ኣምላኻ ሐሰውቲ ነብያት ትእምርትን ትአምራታን ክገብሩ ዝፍጸም ነገር ክንበዩ ዘፍቅደሎም ምኽንያት ንህዝቡ ምእንቲ ክፍትኖም እዩ ማለት ዘፍቅርዎ እንተኮይኖም ወይ ንኣምላኻ ናይቶም መስሕትያን ዝስዕቡ እንተኾይኖም ምእንቲ ክፈልጥ እዩ።
እቶም ክልተ ኣማልኽቲ ናይ መስሓትያን ነብያት ንክርስትያናት ክኽተልዎምን ከምልኽዎምን ዝደልይዎም
ገ ን ዘ ብ ን ፥ምዝንጋ ዕ እዩም።
ገንዘብ ፡ ሰባት ሎሚ ሃብትን ጥዕናን ንምርካብ ንሰበኽቲ ገንዘብ ይህቡ። ኣብ ግብ 8:18-23 ተጠቂሱ ከም እንረኽቦ ስምኦን እቲ ጦንቋሊ ነቲ ናይ ኣምላኽ ህያብ ብገንዘብ ክዕድጎ ብምድላዩ ሃዋርያ ጵጥሮስ ክገንሖ ኮሎ ንረኢ።
ም ዝ ን ጋ ዕ ፡ ሎሚ ኣብያተ ክርስትያናት ቦታ መዛናግዒን ፡ዓለማዊ ሙዚቃ ዝለማመዳሉ፥ ዓለማዊ መደባት እናገበራ ሰባት ዝማርኻሉ ቦታ ኮይኑ ኣሎ ። ስለዚ እዩ ሰይጣን እምብአር ንክርስትያናት ዓለማዊ አተሓሳስባ ዘለዎምን ን ኣምላክ ዘይድሙዑን ክርስትያናት ገይርዎም ንርኢ ዘሎና።
ሎሚ ሚልዮናት ሰባት ንሓስውቲ ነብያት ይስዕቡ ኣሎዉ ምኽንያቱ ሰበኽቶም ንስጋዊ ድሌት ዝጥዕም ስለዝኾነ። ስለዚ እዩ እዞም ኣማልኽቲ መስሓትያን ኣብ ኣምልኾ ኣብያተ ክርስትያናት ጣኦት ኮይኖም ዝርኣዩ ዘለው።
እትስምዕ እዝኒ ዘላቶ ይስማዕ


text:
ግምቢ ዘብዐኛ ቍ. 2 2018 | ኣብ መጻኢ እንታይ ይጽበየና ኣሎ፧
ኣብ መጻኢ እንታይ ይጽበየና ኣሎ፧
ኣብ መጻኢ ንዓኻን ንስድራ ቤትካን እንታይ ይጽበየኩም ከም ዘሎ ሓሲብካዶ ትፈልጥ፧ መጽሓፍ ቅዱስ ከምዚ ይብል፦
“ጻድቃን ንምድሪ ኺርስተይዋ፡ ኣብኣ እውን ንዘለኣለም ኪነብሩ እዮም።”—መዝሙር 37:29።
እዛ ሕታም ግምቢ ዘብዐኛ እዚኣ፡ ኣምላኽ ንደቂ ሰብን ንምድርን እንታይ ዜደንቕ ዕላማ ኸም ዘለዎ፡ ካብቲ ዕላማ እቲ ምእንቲ ኽንጥቀም ድማ እንታይ ክንገብር ከም ዘሎና ትገልጽ።
ብዛዕባ መጻኢ ምንባይ
ሰባት ብዛዕባ መጻኢ ንኣሽሓት ዓመታት ግምታቶም ሂቦም እዮም። ገሊኡ ግምታቶም ልክዕ ኪኸውን ከሎ፡ ገሊኡ ግና ብኣንጻሩ እዩ ዚኸውን።
ቈጸራ ኸዋኽብትን ጥንቈላን ብዛዕባ መጻኢ ይነግረና ድዩ፧
ነዚ ዓይነት ትንቢት ክትኣምኖ ትኽእል ዲኻ፧
እተፈጸመ ትንቢታት
ትንቢታት መጽሓፍ ቅዱስ ብልክዕ ተፈጺሙ እዩ።
ንልክዕነት ትንቢት ዚምስክር ድምጺ ኣልቦ ምስክር
ኣብ ሮማ ዚርከብ ጥንታዊ ሓወልቲ ንልዕክነት ትንቢት መጽሓፍ ቅዱስ ይምስክር።
ዚፍጸም ተስፋታት
ኣብ መጽሓፍ ቅዱስ ዚርከብ ብዙሕ ትንቢታት ተፈጺሙ እዩ፣ ገሊኡ ድማ ኣብ መጻኢ ኺፍጸም እዩ።
ኣብ ምድሪ ንዘለኣለም ክትነብር ትኽእል ኢኻ
መጽሓፍ ቅዱስ፡ ኣምላኽ ንደቂ ሰብ ዘለዎ ዕላማ ይገልጽ እዩ።
መጻኢኻ ኽትመርጽ ትኽእል ኢኻ!
ገሊኦም ሰባት፡ ንህይወቶም ዚቈጻጸሮ ጽሕፍቶኦም ወይ ዕድሎም ከም ዝዀነ ይኣምኑ እዮም። ግናኸ እዚ ሓቂ ድዩ፧
“ዓቃላት ግና ንምድሪ ኺርስተይዋ እዮም”
መጽሓፍ ቅዱስ ግፍዕን እከይ ዘይህልወሉ እዋን ከም ዚመጽእ የተስፉ እዩ።


text:
ንሰብ ሓዳር
3፦ ኣኽብሮት
እዚ እንታይ ማለት እዩ፧
ዚከባበሩ ሰብ ሓዳር፡ ኣብ ዘይሰማምዑሉ እዋን እኳ ንሓድሕዶም ይፋተዉ እዮም። ቴን ለሰንስ ቱ ትራንስፎርም ዮር ሜረጅ ዘርእስታ መጽሓፍ፡ “[ከምዚኣቶም ዝኣመሰሉ] ሰብ ሓዳር ብህልኽ ተለዓዒሎም ኪወጹሉ ኣብ ዘይክእሉ ዅነታት ኣይኣትዉን እዮም” ትብል። ኣስዕብ ኣቢላ ድማ፡ “ኣብ ክንዳኡስ፡ ብዛዕባ ግጭታቶም ይዛራረቡ እዮም። ንርእይቶ መጻምድቶም ብኣኽብሮት ይሰምዑ፡ ንኽልቲኦም ዚዓዪ ፍታሕ ይረኽቡ እዮም” ትብል።
ስርዓት መጽሓፍ ቅዱስ፦ “ፍቕሪ . . . ጥቕሚ ርእሳ ኣይትደልን . . . እያ።”—1 ቈረንቶስ 13:4, 5።
“ንሰበይተይ ዘኽብራ እንተ ዀይነ ዋጋኣ ይርድኣኒ እዩ፣ ንዓኣ ወይ ንሓዳርና ዚጐድእ ዝዀነ ነገር እውን ክገብር ኣይደልን እየ።”—ማይካ።
ኣገዳሲ ዝዀነ ስለምንታይ እዩ፧
ኣብ መንጎ ሰብ ሓዳር ምክብባር እንተ ዘየልዩ፡ ኣብ ዝርርቦም ነቐፌታን ሽምጠጣን ንዕቀትን ኪኣቱ ይጅምር እዩ፣ እዚ ኸኣ ተመራመርቲ ኸም ዚብልዎ ናይ መጀመርታ ምልክት ፍትሕ እዩ።
“ብዛዕባ ሰበይትኻ ሕማቕ እትዛረብ፡ እትሽምጥጥ፡ ወይ እትጨርቕ እንተ ዄንካ፡ እዚ ንርእሰ ምትእምማና ይሕምሽሾ፡ ኣባኻ ንዝነበራ እምንቶ የጥፍኦ፡ ንሓዳርካ እውን ይጐድኦ እዩ።”—ብራያን።
ክትገብሮ እትኽእል ነገራት
ርእስኻ ፈትን
ንሰሙን ዚኣክል ንዘረባኻን ንተግባርካን ኣቕልበሉ። ድሕሪኡ፡ ከምዚ ኢልካ ገዛእ ርእስኻ ሕተት፦
‘ንመጻምድተይ ክንደይ ሳዕ እየ ነቒፈ፧ ክንደይ ሳዕከ እየ ንኢደ፧’
‘ንመጻምድተይ ብምንታይ መገድታት እየ ኣኽብሮተይ ኣርእየ፧’
ምስ መጻምድትኻ ተመያየጥ
እንታይ ተግባራትን ቃላትን እዩ ኸም እትከባበሩ ዜርኢ፧
እንታይ ተግባራትን ቃላትን እዩ ኸም ዘይትከባበሩ ዜርኢ፧
ምኽሪ
ንስኻን መጻምድትኻን ክትክበሩሉ እትደልዩ ሰሰለስተ መገዲ ብብሕትኹም ጽሓፉ። ነቲ ዝጸሓፍኩምዎ ተላዋወጡ እሞ በቲ ኣብኡ ዘሎ ጌርኩም ንሓድሕድኩም ተኸባበሩ።
ንመጻምድትኻ እተኽብረሉ ባህርያት ዘርዝር። ድሕሪኡ፡ ንመጻምድትኻ፡ ነቲ ባህርያት ክሳዕ ክንደይ ከም እትፈትዎ ግለጸሉ።
“ንሰብኣየይ ዘኽብሮ እንተ ዀይነ፡ ክብ ኣቢለ ኸም ዝርእዮን ኪሕጐስ ከም ዝደልዮን ብተግባራተይ እየ ዘርኢ። ወትሩ ዓብዪ ነገር እገብር ማለት ኣይኰነን፣ ብዙሕ ግዜ ዝገብሮ ንኣሽቱ ነገራት እዩ ናይ ሓቂ ኣኽብሮት ዜርኢ።”—ሜጋን።
ኣኽብሮት በቲ ንስኻ ገይረዮ ኢልካ እትኣምነሉ ዘይኰነስ፡ በቲ መጻምድትኻ ዝሓደሮ ስምዒት እዩ ዚልካዕ።
ስርዓት መጽሓፍ ቅዱስ፦ “ልባዊ ርሕራሐ፡ ለውሃት፡ ትሕትና፡ ልእመት፡ ዓቕሊ ልበሱ።”—ቈሎሴ 3:12።


text:
ግብፂ ኣብ እንግሊዝ ንጨረታ ቀሪቡ ዝነበረ ቅርሳ ኣምሊሳ
ኣዲስ ኣበባ ፣ 01 ጥሪ፣ 2011 (ኤፍ ቢ ሲ)ካብ ግብፂ ብዘይሕጋዊ መንገዲ ወፂኡ ኣብ ሎንደን ንጨረታ ዝወረደ ቅርሲ ግብፂ ናብ ዓዱ ክምለስ ከም ዝተገበረ ሰብ መዚ ግብፂ ሓቢሮም።
ሚኒስትር ስነ ቅርሲ ግብፂ ኣብ መርብብ ሓበሬታ ናይ ጨረታ እናዳህሰሱ እንከለዉ ነዚ ቅርሲ ናብ ጨረታ ወሪዱ ከም ዝርኣይዎ ሓቢሮም።
ድሕሪ’ዚ ካብቲ መዝገብ ጨርታ ብምውፃእ ናብ ግብፂ ዝምለሰሉ መንገዲ ኣብ ምዝታይ ከም ዝፀንሑ ሓቢሮም።
እቲ ቅርሲ ናይ ንጉስ ኣመነሆተፕ ቀዳማይ ኮይኑ ምዓስን ብኸመይን ካብ ግብፂ ወፂኡ ንዝብል ክሳብ ሐዚ ኣይተፈለጠን።
ሚኒስትር ስነ ቅርሲ ግብጺ ምስ ሚኒስትር ጉዳያት ወፃኢ ግብፅን ኤምባሲ ዓዲ እንግሊዝ ኣብ ግብፅን ብሓባር ብምዃን ነቲ ቅርሲ ናብ ሃገሩ ዝምለሰሉ ኣገባብ ካብ ወርሒ መስከረም ጀሚሮም ኣብ ምምይያጥ ከም ዝፀንሑ ድሕሪ ምሕባር፥ እቲ ዘተ ሐዚ ውፅኢት ከምዝተረኸቦ ተዛሪቦም።
ፍልፍል፦ቢቢሲ


text:
ማቴዎስ 14:1-12
1 በቲ ጊዜ እቲ ሄሮድስ ብዓል ርባዕ ሽመት፡ ወረ ኢየሱስ ሰምዔ።
2 ንገላዉኡ ድማ፡ እዚ ዮሃንስ መጥመቕ እዩ። ንሱ ኻብ ምዉታት ተንሲኡ አሎ፡
ስለዚ ኸኣ እዚ ሓይልታትዚ ብእኡ ይግበር አሎ፡ በሎም።
3-4 ዮሃንስ ንሄሮድስ ብዛዕባ እታ ሄሮድያዳ ሰበይቲ ፊልጶስ ሓዉ፡ ንሳ ንኣኻ ኽትከውን ኣይተፈቕደልካን፡
ኢልዎ ነበረ እሞ፡ ሄሮድስ ንዮሃንስ ብሰራ ሒዙ ኣሲሩ፡ ናብ ቤት ማእሰርቲ ኣእትይዎ ነበረ።5ኪቐትሎውን ይደሊ ነበረ፡ ግናኸ እቶም ህዝቢ ኸም ነብዪ ይርእይዎ ነበሩ እሞ፡ ፈርሆም።6ሄሮድስ እተወለደላ መዓልቲ ምስ ኣብዐሉ፡ ጓል ሄሮድያዳ ኣብ ማእከል ኰይና ሳዕስዔት፡ ንሄሮድስ ከኣ ኣሐጐሰቶ።7ሽዑ ዝደለየቶ ኺህባ ብማሕላ ኣተስፈዋ።8ንሳ ኸምቲ ኣዲኣ ቕድም ዝመኸረታ፡ ርእሲ ዮሃንስ መጥመቕ ኣብ ሒላብ ጌርካ ኣብዚ ሀበኒ፡ በለቶ። 9እቲ ንጉስ ጐሀየ፡ ስለቲ ማሕላኡን ስለቶም ኣብ መኣዲ መቓምጡን ግና ኪሀብዋ ኣዘዘ። 10ልኢኹ ድማ ርእሲ ዮሃንስ ኣብ ቤት ማእሰሪ ኣሰየፈ።11እታ ርእሱ ኣብ ሒላብ ገይሮም ከኣ ነታ ጓል ሀብዋ። ንሳ ድማ ናብ ኣዲኣ ወሰደታ። 12ደቀ መዛሙርቱ ኸኣ መጺኦም፡ ሬሳኡ ኣልዒሎም ቀበሩ። ከይዶም ከኣ ንኢየሱስ ነገርዎ።


text:
ናይ ግብፂ ናይ ስግግር ቀዳማይ ምንስቴር ኮይኖም ዝተሸሙ ሃዚም ኤል-ቤብላዊ ሓድሽ መንግስቲ ንምምስራት ሎማዕንቲ ረቡዕ ምስ ፍሉጣት ፖለቲከኛታት ተራኺቦም።እስላማዊያንን ግንባር ሃገራዊ ድሕነት ዝተብሃለ ውድብን ግን ሕገ መንግስቲ ንምምሕያሽ ሓዊሱ ዴሞክራሲ ዳግም ንኽትከል ንዝቐረበ ውጥን ተቓዊሞምዎ።
ወሃቢ ቃል ናይ ስግግር ፕሬዝዳንት ኣድሊ ማንሱር እስላማዊ ሕውነትን ናይ ፍትሒ ፓርትን ከምኡ’ውን ሳላፊ ኑር ፓርቲ ኣብቲ ሓድሽ መንግስቲ ስልጣን ክቐርበሎም እዩ ኢሎም።
ላዕለዋይ መራሒ እስልማዊ ሕውነት መሓመድ ከማል ጉጅልኦም ኣብቲ ሓድሽ መንግስቲ ከምዘይሳተፍ ገሊፆም።ወሃቢ ቃል እቲ ጉጅለ ገሃድ ኤ-ሃዳድ እውን ምትእምማን የለን ኢሎም።’’ፕሬዝዳንታዊ ይኹን ፓርላመንታዊ ምርጫ መዓስ ከምዝካየድ ቑርፅ ዝበለ ዕለት ኣየፍለጡን።ዝኾነ ይኹን ሰብ ድሕሪ ሕዚ ከመይ ገይሩ እዩ ክኣምኖም?’’
ካሊእ ላዕለዋይ ፖለቲከኛ እስላማዊ ሕውነት ኢሳም ኤል-ኢሪያን ዝተባረሩ ፕሬዝዳንት መሓመድ ሞርሲ ናብ ስልጣኖም ንኽምለሱ ሓቲቶም።
ሓድሽ ዝተሸሙ ዋና ዓቃቢ ሕጊ ሒሻም ባራካት ላዕለዋይ መራሒ እስላማዊ ሕውነት መሓመድ ባዲ፣ኢሳም ኤል-ኤሪያንን መሓመድ ባልታጊን ንኽእሰሩ ትእዛዝ ሂቦም።ዝሓለፈ ሰኒ ኣብ ከተማ ካይሮ ምስ ዝተኻየደ ቶኽሲ ብዝተኣሳሰረ ን260 ደገፍቲ እስልማዊ ሕውነት ንሕቶ ከምዝኣሰርዎም ሰበስልጣን ገሊፆም።
ምስ ምጅማር ፆም ረመዳን መብዛሕቲኦም ደገፍቲ ካይሮ ካብ ዝርከብ ሮውባ ኣዳዊያ መስጊድ ወፂኦም ኣለው።ሕዚ’ውን እንተኾነ ግን ካብ ሓደ ሽሕ ዝውሕዱ ሰልፈኛታት ኣብ ካይሮ ኣደባብይ ታሕሪር ይርከቡ።
ስዑዲ ዓረብን ዓረብ ኢሚሬትን ሰንከልከል ይብል ንዘሎ ቁጠባ ግብፂ ንምሕጋዝ ሸሞንተ ቢሊዮን ዶላር ንምሕጋዝ ቃል ኣትየን።ሪያድ ኣብታ ሃገር ዘሎ ሕፅረት ነዳዲ ንምቅላል’ውን ላምባ ክህብ እየ ኢላ’ላ።


text:
ሚንስትር ወጻኢ ጉዳያት ኣሜሪካ ረክስ ቲለርሰን ኣብቲ ሎሚ ሶኑይ ዘካየድዎ ሃንደበታዊ ምብጻሕ ምስ ፕረዝደንት ኣፍጋኒስታን ኣሽራፍ ጅያኒ ተራኺቦም፡ተዘራሪቦም።
ኣብቲ ርኽብ ሚንስትር ረክስ ቲለርሰን ሓድሽ ስትራቴጂ ኣሜሪካ ኣብ ደቡብ ኤስያ ብዝምልከት ኣብ ዝሃብዎ መብርሂ “ ኣሜሪካ ኣብ ኣፍጋኒስታን ሰላም ንምስፋንን ካብቶም ነዚ ዕላማ ዘተዓናቕፉ ግብረ ሽበራዊያን መዕቆቢ ከይትኸውን ንምክልኻል ምስ መንግስቲ ኣፍጋኒስታንን ካልኦት ናይቲ ዞባ መሻርክትን ንምስራሕ ዘአተወቶ ቃል ገሊጾም” ክብል ኤምባሲ ኣሜሪካ ኣብ ካቡል ሓቢሩ።
“ፕረዚደንት ጂያኒ ደጋጊሞም ነዚ ናይ ኣሜሪካ ሓድሽ ስትራቴጂ ዘለዎም ደገፍ ብምግላጽ መንግስቶም ኣብ ምውሓስ ጸጥታን ደሕንነት ዜጋታት እታ ሃገር ንምምሕያሽ ዝዓለመ ለውጢ ዝአተውዎ ቃል ኣተኩሮም ተዛሪቦም።”
ሚንስትር ቲለርሰን ከም ላዕለዋይ በዓል ስልጣን ናብ ኣፍጋኒስታን ክገሹ እዚ ናይ መጀመርያ ጊዜኦም እዩ።
ምስዚ ብዝተሓሓዝ ዜና ሚንስትር ቲለርሰን ትማሊ ሰንበት ኣብ ጻዕርታት ጸረ ግብረ ሽበራ ንምዝርራብ ናብ ዶሃ ምብጽሖም ተፈሊጡ’ሎ። ንሶም ኣብቲ ኣብ መንጎ ቀጠርን ጎረባብታ ሃገራት ወሽመጥ ዝተፈጥረ ውጥረት ከምዘተሓሳሰቦም ገሊጾም።
ኣቐዲሞም ናብ ስዑዲ ዓረብ ዝበጽሑ ቲለርሰን ስዑዲ ምስ ጎረቤታ ዒራቕ ንዓመታት ዝጸንሐ ምስሕሓብ ንምፍታሕ ክትጽዕር ጸዊዖም።


text:
እዋናዊ ዜናታት
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- The Afar cultural genocide in Eritrea prompts new united efforts against Eritrean government
ኣብ መርበብ ዘለዉ
We have 241 guests and no members online
- Details
- Written by ድምጺ ሰላምን ደሞክራስን ኤርትራ
- Published: 23 May 2018
ንኤርትራውያን ስደተኛታት ኣብ ሃገረ ሽወደን ዘጋጥሞም ዘሎ ሽግራትን መፍትሒኡን ዝምልከት ዝርርብ ከም ዝተገብረ ተገሊጹ።
ኤርትራዊ ሽወደናዊ ባህላዊ ምሕዝነት ዝተባህለ ማሕበር፡ ምስ ከንቲቫ ከተማ ዮተቦርግ ኣን ሶፊ ሀርመንሶንን ፖለቲካዊ ሴክረተር ኣብ ስራሓት
- Details
- Written by ድምጺ ሰላምን ደሞክራስን ኤርትራ
- Published: 23 May 2018
መንግስቲ ኤርትራ ኣብ ልዕሊኡ ዝተበየነ እገዳ ክለዓለሉ ዝድርኽ ብባህሪ ኮነ ብተግባር ዝኾነ ኣወንታ ኣየርኣየን ክትብል ኢትዮጵያ ገሊጻ።
ብኣምባሳደር ካዛኪስታን ኣብ ውድብ ሕቡራት ሃገራትን ኣቦ-መንበር ኮሚቴ እገዳ ኣብ ባይቶ ጸጥታን ሚስተር ካይራት ኡማሮቭ ዝተመርሐ ጉጅለ፡ ብ9 ግንቦት 2018 ኣብ ኢትዮጵያ በጺሑ ምስ ላዕለዎት
- Details
- Written by ድምጺ ሰላምን ደሞክራስን ኤርትራ
- Published: 11 May 2018
ኤርትራ ሓንቲ ካብ’ተን ብውህሉል ልቓሕ ኣብ ኣሰካፊ ኩነታት ዝርከባ ሃገራት ኣፍሪቃ ምዃና ተገሊጹ
ኤርትራ ዝኾነ ሃገራዊ ልምዓታዊ ትሕተ ቅርጻዊ መደባት ዘይካየደላ፡ ህዝባ ኣብ ትሕቲ መስመር ድኽነት ዝርከበላ ሃገር ክንስና፡ ሓንቲ ካብ’ተን ክኸፍላኦ
- Details
- Written by ድምጺ ሰላምን ደሞክራስን ኤርትራ
- Published: 06 May 2018
ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ ከም ዘሎ ተገሊጹ፡
ነጻነት መራኸቢ ብዙሓን ሓደ ኣካል ናይ ሓሳብካ ምግላጽ ምዃኑ፡ ይኹን ግን፡ ኣብ ዓለምና ብሓፈሻ፡ ሃገራት ምብራቕ ኣፍሪቃ ድማ ብፍላይ
- Details
- Written by ድምጺ ሰላምን ደሞክራስን ኤርትራ
- Published: 06 May 2018
ወተሃደራት ህግደፍ ብላዕሊ ንዝመጽኦም ትእዛዝ ናይ ዘይምቕባል ንቕሓት የማዕብሉ ከም ዘለው ተገሊጹ
ቅድሚ ሎሚ ካብ ላዕሊ ዝወርደሎም ትእዛዝ ወይ መምርሒ፡ ሕማቕን ጽቡቕን ከይመመዩ ተቐቢሎም ብትግሃት ዝትግብሩ ዝነበሩ ወተሃደራት
- Details
- Written by ድምጺ ሰላምን ደሞክራስን ኤርትራ
- Published: 28 April 2018
ኣብ ኤርትራ ዝጎሓፍ ዘሎ ቆርበት እንስሳ፡ መርኣያ ህግደፍ ዝኽተሎ ዘሎ ኣዕናዊ ፖሊሲ ምዃኑ ተገሊጹ።
ከምስል ብባድመን ልኡላዊ መሬትን ብዙሕ ክብል ዝስማዕ ጉጅለ ህግደፍ፡ ቁጠባ ኤርትራ ብኩሉ ክርመስ፡ ህዝቢ ብድኽነት ክማስን ናይ ዝኽተሎ ዘሎ ጸረ-ህዝቢ ናይ ዕንወት ፖሊሲ መርኣያ፡ ኣብ ምንጪ ቁጠባ
- Details
- Written by ድምጺ ሰላምን ደሞክራስን ኤርትራ
- Published: 28 April 2018
ብጃምላዊ መቕዘፍቲ ዜጋታቱ ዘይሓዝንን ዜናዊ መርድእ ዝነፍግን ጉጅለ ህግደፍ ብልኡላዊ መሬት ይግደስ’የ ክብል ኣየምሕረሉን ክብሉ ገለ ወሃብቲ ርእይቶ ኣፍሊጦም።
- Details
- Written by ድምጺ ሰላምን ደሞክራስን ኤርትራ
- Published: 16 April 2018
ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
ብርክት ዝበሎ ፖለቲካዊ ውድባትን በርገስ ማሕበራት ዝተረኽብሉ ዋዕላ ሃገራዊ ዘተ ኣብ ለንደን ተቓኒዑ።
ኣብ ስዊዘርላንድ ዝርከብ ወኪል ህግደፍ፡ ኣብ’ታ ሃገር ዝርከቡ ኤርትራውያን ኩሎም ናይ ቁጠባ ስደተኛታት’ዮም ክብል ናብ መንግስቲ እታ ሃገር ከም ዘመልከተ ተገሊጹ።
- Details
- Written by ድምጺ ሰላምን ደሞክራስን ኤርትራ
- Published: 01 April 2018
መንግስቲ ሪፓብሊክ ሱዳን ዕሉላት ኣባላት ህግደፍ ዝርከብዎም ብጥርጠራ ሒዝዎም ዝጸንሐ 27 ኤርትራውያን ካብ ሃገሩ ኣባሪሩ።
መንግስቲ ሱዳን ኣብ ዘይሕጋዊ ተግባራት ክነጥፉ ተረኺቦም ኢሉ ኣብ ቀይዲ ኣእትይዎም ዝነበረ፡ የውሃንስ ዘሚካኤል (ዓዲ ከሎም)፡ ጎይታኦም ኣብራሃን ሓደ ንግዝይኡ ስሙ ዘይተፈልጠ ግን ኣብ ፖርት ሱዳን ሓላፊ ማሕበር መንእሰያት ህግደፍ ምንባሩ ዝተሓበረን ዕሉላት ኣባላት ህግደፍ ዝርከብዎም 27 ኤርትራውያን ብ15 መጋቢት 2018 ካብ ሃገሩ ናብ ኤርትራ ከም ዘባረሮም እሙናት ምንጭታት ድምጺ ሰላምን
ኣገዳሲ ቆጸራታት
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- መጸዋዕታ ንኣገዳሲ ህዝባዊ ኣኼባ
- ሕዝባዊ አኼባ ዕለት፣ ቀዳም 19 ታሕሳስ 2015። ቦታ፣ ሺስታ ኣዳራሽ- Kista Träff፡ Public Announcement. Saturday, 19th December 2015 Eritrean Federal Democratic Movement Sweden Branch
- ህዝባዊ ኣኼባ ን29 ሕዳር, 2015፡ ኣብ ከተማ ስያትልን ከባቢኣን
- ምርሑኃው ህዝቢ ኤርትራ፡ ኣኼባ ዚግበረሉ ዕለት፡ 28 November 2015፡ አብ ማእከል ከተማ ከሎን
ሓተታ-ርእይቶ-መልእኽቲ
- ቅሬን ክብሊሪ ግርጋ 8 ኡሰውሪ International 8mars Womens’s Day
- መጋረጃ ኵርዓት ኪጥቕለል ከሎ (Losing One’s Sense of Pride)
- መስዋእቲ ዋጋ ሰላም (Sustainable Peace)
- ባድመ: ድልድል ፍቕርን ሕውነትን
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን ሻድሻይን ናይ መወዳእታን ክፋል
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን ሓምሻይ ክፋል
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን። ራብዓይ ክፋል
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
December 15, 2018
ደራሲ – ኣልኣሚን መሓመድ ስዒድ
(5)
ኤርትራውያን ብሓፈሻ፣ ኣባላት ማሕበር ሰራሕተኛታት ኤርትራ ከኣ ብፍላይ: ግፍዕታት መንግስቲ ኣስፋሃ ወልደሚካኤል ከይዓጀቦም: መሰላቶም ንምርግጋጽን ንምዕታርን: ኣብ 1958 ሰላማውን ፖለቲካውን ሰልፍታቶም ኣበርተዑን ኣዛየዱን። ክልተኡም ኣዕሩኽ: እድሪስን ዑመር የመኒን: ምስ’ቶም ካብ ኤርትራ ነብሶም ንምድሓን ዝሃድሙ ዝነበሩ ኤርትራውያን እናተራኸቡ: ኣፍልጦኦም ብዛዕባ ኣብ ኤርትራ ዘሎ ኩነታት፣ ከዕብዩ ይጽዕሩ ነበሩ። መዓልቲ-መዓልቲ: ብፍላይ ጸሓይ ኣብ እትዝሕለሉ እዋን: ሻሂን ቡንን እናሰተዩ: ኣብ እንዳ ሻሂ ኣቶ ማሕጁብ ኣልጃዓሊ ኮይኖም ብዛዕባ ህሉው ኩነታት ሃገሮምን ሱዳንን እናኣልዓሉን እናተመያየጡን ግዜኦም የሕልፉ ነበሩ። ሓንቲ ምሸት: ከም ቀደሞም ኣብ’ታ እንዳ ኣልጃዓሊ ቤት-ሻሂ ኮፍ ኢሎም ከለዉ ዑመር የመኒ:-“ኣብ ሃገርና ዘሎ ኩነታት ካልእ መልክዕ ክወስድ ጀሚሩ’ሎ።” “እንታይ ሓድሽ ተረኽበ? ዘይፈለጥናዮ ኣሎ ድዩ?።” እድሪስ ብተገዳስነት ሓተተ።“ቅድሚ ሳልስቲ: ገለ ካብ ዓድና ዝመጹ ስድራቤ-ታት: ኣብ ከባቢ ገዛውትና ወሪዶም ከም ዘለዉ: ምስ ሰማዕኩ: ናብ’ቲ ዝነበርዎ ከይደ፣ ኩነታቶም ክፈልጥን ክሕግዝን ተበገስኩ። ከም ኤርትራዊ መጠን: ዓቕሚ ይሃልዎም ኣይሃልዎም: ክንሕግዝ ግቡእ እዩ።” መለሰ ዑመር


text:
ሃኮሰኤን ማሕበር ኣስራሕቲ ኤርትራን፡ ኣብ ሓባራዊ ውዕላት፡ ምቕሉል ዕዮን ማሕበራዊ ዘተን ዘተኰረ ዓውደ-ዘተ ኣካዪዶም፣
ብሃገራዊ ኮንፈደረሽን ሰራሕተኛታት ኤርትራን ማሕበር ኣስራሕቲ ኤርትራን ዝተወደበ፡ ኣብ ሓባራዊ ውዕላት፡ ምቕሉል ዕዮን ማሕበራዊ ዘተን ዘተኰረ ዓውደ-ዘተ፡ ብ9ን 10ን መስከረም ኣብ ኣዳራሽ ሃኮሰኤ – ኣስመራ ተኻዪዱ።
ኣብ መኽፈቲ ናይ’ቲ ካብ ኣህጉራዊ ውድብ ዕዮ ብዝመጹ ክኢላታት ዝተኻየደን ኣባላት ሃኮሰኤ፡ ማሕበር ኣስራሕቲ ኤርትራን ሚኒስትሪ ዕዮን ሰብኣዊ ድሕነትን ዝተሳተፍዎን ዓውደ-ዘተ። ምኽትል ዋና ጸሓፊ ሃኮሰኤ ኣቶ ጸጋይ ሞጎስ ኣብ ዘስመዖ ቃል። ኣቐዲሞም ዝተፈላለዩ ዕዉታት ስሉሳዊ ዓውድታት ዘተ ከምእተኻየዱ ብምጥቃስ። ንክልቲኡ ወገናት ማለት ንሃኮሰኤን ማሕበር ኣስራሕቲ ኤርትራን ዘሳተፈ ዓውደ-ዘተ ክካየድ ግን ናይ መጀመርያ ምዃኑ ኣብሪሁ፣
ኣስዒቡ ኣቶ ጸጋይ። እቲ ዓውደ-ዘተ ኣብ ምሕያል ዝምድና ክልቲኡ ወገናት ኣድማዒ ኣበርክቶ ከምዝህልዎ ጽኑዕ እምነቱ ገሊጹ፣
ኣቦ-መንበር ማሕበር ኣስራሕቲ ኤርትራ ኣቶ የማነ ተስፋይ ብግደኡ። ሓባራዊ ውዕል ሰራሕተኛታትን ኣስራሕትን ኣብ ኤርትራ ሓድሽ ከምዘይኮነ። እንተኾነ ግን ምስ ቁጠባዊ ኩነታትን ማሕበራዊ ኣቃውማን ተቐያያሪ ብምዃኑ ቀጻሊ ዘተ ብምክያድ ሓባራዊ ረብሓኦም ዘውሕሱሉን ሓሳባትን ተመኵሮታትን ዝለዋወጡሉን ባይታ ምፍጣር ኣገዳስነቱ ልዑል ምዃኑ ኣስሚሩሉ።
ኣብ ካይሮ ካብ ዝርከብ ቤት-ጽሕፈት ኣህጉራዊ ሕጊ ዕዮ ዝመጹ ክኢላታት ሚስተር መሓመድ ጥራበልሲን ኤሪክ ኦችስሊንን ብወገኖም፡ ኣብ ኤርትራ ከምዚ ዓይነት ዓውደ-ዘተ ምክያድ ቅድሚ 5 ዓመት ከምዝጀመርዎ ብምጥቃስ፡ ዕላማኡ – ኣብ መንጎ ሰራሕተኛታትን ኣስራሕትን ጥዑይ ዝምድና ንምፍጣር ከምዝኾነን ነቲ ናይ ስራሕ ምትሕግጋዝ ከዕብይዎ ቅሩባት ምህላዎምን ገሊጾም፣
****** ኣ.ዜ.ኤ ******


text:
ካብ ሕቡራት መንግስታት ኣመሪካን ካናዳን ናብ ኒውዮርክ ዝመጹ 1500 ኤርትራውያን ደለይቲ ፍትሒ፣ መርማሪ ኮምሽን ሰብኣዊ መሰላት ኣብ ኤርትራ ንዘሕለፎ ውሳኔ ብምድጋፍ ሰላማዊ ሰልፊ ኣካይዶም።
ካብ ሕቡራት መንግስታት ኣመሪካን ካናዳን ናብ ኒውዮርክ ዝመጹ 1500 ኤርትራውያን ደለይቲ ፍትሒ፣ መርማሪ ኮምሽን ሰብኣዊ መሰላት ኣብ ኤርትራ፣ ምልካዊ ስርዓት ኢሳይያስ ‘ገበናት ኣንጻር ሰብኣውነት’ ከምዝፈጸመን ኣብ ኣህጉራዊ መጋብኣያ ብሓለፍነት ክሕተትን ንዘሕለፎ ውሳኔ ብምድጋፍ፣ ሎሚ 27
ካብ ሕቡራት መንግስታት ኣመሪካን ካናዳን ናብ ኒውዮርክ ዝመጹ 1500 ኤርትራውያን ደለይቲ ፍትሒ፣ መርማሪ ኮምሽን ሰብኣዊ መሰላት ኣብ ኤርትራ፣ ምልካዊ ስርዓት ኢሳይያስ ‘ገበናት ኣንጻር ሰብኣውነት’ ከምዝፈጸመን ኣብ ኣህጉራዊ መጋብኣያ ብሓለፍነት ክሕተትን ንዘሕለፎ ውሳኔ ብምድጋፍ፣ ሎሚ 27 ጥቅምቲ 2016 ኣብ ፊት ህንጻ ውድብ ሕቡራት ሃገራት ሰላማዊ ሰልፊ ኣካይዶም።
እቶም ልዕሊ 5 – 6 ሰዓታት ብነፈርቲ ከምኡ ‘ውን ንነዊሕ ሰዓታት ብመካይን ናብ ኒውዮርክ ዝመጽኡ ኤርትራውያን ደለይቲ ፍትሒ፣ ምሉእ መዓልቲ ዝወዓለም ማይን ቁርን ተጻዊሮም ድምጺ ናይቶም ግዳይ ማእሰርትን ግፍዕን ቅትለትን እቲ ገበነኛ ምልካዊ ስርዓት ኮይኖም ምውዓሎም ኣድናቖት ዝግብኦ ተወፋይነት እዩ።
ኣብቲ ሰላማዊ ሰልፊ ዝተሳተፉ፣ ኣዴታትን መንእሰያትን ዝርከቡዎም ተሳተፍቲ ናይቲ ሰላማዊ ሰልፊ ምስ ድምጺ ኣሰና ኣብ ዝገበሩዎ ዝርርብ፣ እቲ ዝነበረ ዝንብን ቁርን ቅጭጭ ከምዘበሎም ብምጥቃስ፣ ስለ’ቶም ብሓለንጊ ምልካዊ ስርዓት ኢሳይያስ ዝሳቐዩ ዘለው ግዳያት ኤርትራን ህዝቢ ኤርትራ ብሓፈሻን ዝዓበየ ተወፋይነት ከርእዩ ሕልናዊ ግዴታ ከምዘለዎም ኣገንዚቦም።
ተሳተፍቲ ሰላማዊ ሰልፊ ኒውዮርክ ነቲ ዕዉት ሰላማዊ ሰልፊ ምስ ዛዘሙ፣ ድምጾም ብወግዒ ናብ ውድብ ሕቡራት ዘቕርቡ ወከልቲ ናብ ቤትጽሕፈት ውድብ ሕቡራት ሃገራት ብምልኣኽ፣ ንዘተን ምዝንጋዕን ናብ ዝተዳለወ ኣዳራሽ እዮም ኣምሪሖም። ንቐጻልነት ናይቲ ኣብ ጥርዚ በጺሑ ዘሎ መስርሕ ሕጋዊ ተሓታትነት ምልካዊ ስርዓት ኢሳያይስ ሰፊሕ ምይይጥ ብምክያድን ካብቶም ተወኪሎም ናብ ቤትጽሕፈት ድብ ሕቡራት ሃገራት ዝኣተዉ ተነጣጠፍቲ ጸብጻብ ድሕሪ ምርካቦም ድማ፣ ብስነጥበበኛታት ደለይቲ ፍትሒ ተዘናጊዖም።
ክቡራት ተኸታተልቲ ድምጺ ኣሰና፣ ንጦብላሕታታት ተሳተፍቲ ዘንጸባርቕ መደብ ቀጺልና ከነቕርበሉም ኢና።
More Pictures:


text:
Events
VOA Tigrigna: ቃለ መጠይቕ ምስ አምባሳደር ዓንደብርሃን ወ/ጊዮርጊስ
14 June 2018
ምሉእ ትግባረ ብይን ኮሚሽን ዶብ ኣብ መንጎ ኤርትራን ኢትዮጵያን ሰረት ርጉእ ሰላም ከንጽፍ ዚኽእል ወሳኒ ስጕምቲ ኢዩ።
———————
Updated 19 June 2018
ሓጺር መብርሂ ንተሳተፍቲ ክትዕ
ኣቐዲመ፡ ንዅሉኹም እቶም ኣብቲ ምስ ድምጺ ኣመሪካ (VOA) ዝገበርኩዎ ቃለ-መጠይቕ ርእይቶታት ዝለገስኩም፣ ብፍላይ ድማ ነቶም ምእንቲ ሓቀኛ ሃገራዊ ረብሓ ዚተጣበቕኩም ኰነ ሃናጽን ኣራምን መብርሂታት ዚሃብኩም ተሳተፍቲ ክትዕ FB ብልቢ አመስግን። ኣስዒበ፡ ሓጺር መብርሂ አቕርብ።
ሃገረ ኤርትራ ናይ ኵላትና ኤርትራውያን ናይ ሓባር ሃገር ወይ ዓደቦ ኢያ። መላእ ህዝቢ ኤርትራ ብሓባር ህዝብና ኢዩ። ረብሓ ሃገርን ህዝብን ከም ቢለን ዓይንና ክንከላኸል ግቡእ ኢዩ። ነዚ ንምግባር፡ ኣብ መንጎ ሃገርን (state) ህዝብን (people) ስርዓትን (government) ክንመሚ ፍሉይ ኣገዳስነት ኣለዎ።
ጕዳይ ምምልካት ዶብ፡ ጕዳይ ምንስሓብ ሰራዊት ኢትዮጵያ ካብ ልኡላዊ መሬት ኤርትራ፡ ልኡላውነትን ግዝኣታዊ ምሉእነትን ሃገረ ኤርትራ ዘረጋግጽ ስጕምቲ ስለዚዀነ፣ ንነፍሲ ወከፍ ኤርትራዊ፡ ንመላእ ህዝቢ ኤርትራ ይምልከት። እቲ ስጕምቲ ግን ፈላሚ እምበር ደምዳሚ ኣይኰነን። ምእማን ልኡላውነት ኤርትራ ብመትከልን ብግብርን ክልተኣዊ ልዝብ ብምክያድ ኣብቶም ብጠንቂ’ቲ ዶባዊ ግጭት ዚተላዕሉ ጕዳያት ኣብ ናይ ሓባር መዕለቢ ንምብጻሕ ባይታ የጣጥሕ። ንዝምድናታት ክልቲአን ሃገራት ናብ ንቡር ኪመልስ፣ ካብ ተጻብኦን ህልኽን ኣውጺኡ ናብ ፖለቲካዊ ምትሕግጋዝን ቍጠባዊ ውህደትን ከምርሕ ይኽእል።
እቲ መሰረታዊ ጠንቂ ቀጻሊ ምግሃስ ልኡላውነትን ግዝኣታዊ ምሉእነትን ሃገረ ኤርትራ ዝሩግ ኣሰራርሓን ሕመቕን ናይቲ ዕምሪ ስልጣኑ ንምንዋሕ እምበር ንረብሓ ህዝብን ሃገርን ዘይሰርሕ፡ ስርዓት ህግደፍ ኢዩ። ንውልቀ-ምልካዊ ስርዓት ብደሞክራስያዊ ምሕደራ ምቕያር ውራይ ሃገራውያን ኤርትራውያን ኢዩ። ንስርዓት ህግደፍ ምቅዋም ግን፡ ደጋፊ ወይ ተደናጋጺ ናይ ተጻባእቱ ማለት ኪኸውን የብሉን። ጸላእ ጸላኢኻ ከም ፈታዊኻ ምርኣይ ወይ ዕላምኡ ምስልሳል ዓቢ ጌጋ ኢዩ።
ሃገርን ህዝብን ነበርቲ፣ ስርዓትን መላኽን ሓለፍቲ ኢዮም። ረብሓ ሃገርን ህዝብን ምክልኻል ዜጋዊ ግዴታ፣ ምልካዊ ስርዓት ብቅዋማዊ መንግስቲ ንምትካእ ምቅላስ ደሞክራስያዊ ግቡእ ኢዩ። ክንዲ ዚዀነ፡ ንምሉእ ፈጽሚ ስምምዕ ኣልጀርስ፣ ንቐጻሊ ናጽነት፡ ልኡላውነትን ግዝኣታዊ ምሉእነትን ሃገረ ኤርትራ ምቅላስ፣ እገዳ ኣጽዋር ንኪለዓል ምጥባቕ፣ ዘይፍለ ኣካል ናይቲ ምእንቲ ፍትሒ፡ ሰብኣዊ መሰላት፡ ደሞክራሲ፡ ራህዋ ዚካየድ ሃገራዊ ቃልሲ ኢዩ። ነጻጺልካ ዚርአ ኣይኰነን።
ኣብ ንረብሓ ሃገረ ኤርትራን ህዝቢ ኤርትራን ዚምልከቱ ጕዳያት ምስ መንግስቲ ኤርትራ ሓደ ወይ ተመሳሳሊ መርገጺ ምውሳድ ሓላል ኢዩ። እቶም ነዚ ከም ነቲ ስርዓት ምድጋፍ ኣምሲሎም ዘደናግሩ፣ ነገራት ሓዋዊሶም፡ ንርእሶም ዓዊኖም ሰብ ዘዕውኑ፣ ሓድነት መሳርዕ ደሞክራስያዊ ተቓውሞ ዚዘርጉ፣ ኢዮም ብውድዕ ነቲ ስርዓት ዚድግፉ። ኣሉታዊ ኣበርክቶኦም ግንዛበ የድሊዮ፤ ውድዓዊ ሳዕቤን ተግባራቶም ድማ እቲ ቀንዲ መምዘኒ ፖለቲካዊ መንነቶም ኪኸውን ይግባእ።
ኣብቲ ቃለ-መጠይቕ፡ ከምቲ ‘ካብ እግሪ ኣፍ ይዕንቀፍ’ ዚበሃል፡ ጐበጣ ኢትዮጵያ ካብ 1961 ክሳብ 1991 ዚነበረ ክነሱ፣ ብጌጋ ካብ 1961 ክሳብ 1971 ስለዝበልኩ፣ ምሰናይ እቕሬትኡ፡ ክእርሞ እፈቱ።
‘ጭርምራም መሬት’ ምባለይ ኣካቲዑ። ኣነኣኣሲ ትርጉም ዚሓዘለ ኣይኰነን። ነቲ ካብ ሰለስቲኡ ክፋላት ናይቲ ንኣስታት 1,000 ኪሜ ዚዝርጋሕ ዶብ ኤርትራን ኢትዮጵያን ተቘራሪጹ ንኢትዮጵያ ዚተውህበ ቍርጽራጽ መሬት ኤርትራ ማለተይ ኢዩ። ንጭቡጥ ዝርዝራዊ መግለጺኡ ኣብዚ ጠውቕ Chapter17።
ካርታ ኤርትራ ንኣስታት ሓደ ዘመን ርጉእ ጸኒሑ፤ ዶብ ኤርትራን ኢትዮጵያን ዚቕይር ካርታ ንፈለማ ግዜ ኣብ 1997 ተሓቲሙ ከም ዚወጽአ ዳግም አረጋግጽ። እቲ ኣብቲ ካርታ ተጸንቢሩ ንፈለማ እዋን ከም ኣካል ‘ክልል ትግራይ’ ዚቐረበ ቦታታት ልኡላዊ መሬት ኤርትራ፡ ብደረጃ መንግስቲታት፡ ኣብ መንጎ ኤርትራን ኢትዮጵያን ቅድሚ 1997 ተላዒሉ፡ ኣሰሓሒቡ ወይ ኣከራኺሩ ከም ዘይፈልጥ ዳግም አረጋግጽ። ኣብዚ፡ ህግሓኤን ህወሓትን ዘይመንግስታዊ ተዋሳእቲ (non-state actors) ከም ዚነበራ ምግንዛብ ብዓይኒ ኣህጕራዊ ሕጊ ፍሉይ ኣገዳስነት ኣለዎ። ብመሰረት’ቲ ታሪኻዊ መግዛእታዊ ውዕል ዶብ ካብ ኢትዮጵያ ተጨሪሙ ንኤርትራ ዚተዋህበ መሬት ከም ዘየለ ዳግም አረጋግጽ። ኣብዘን ሰለስተ መሰረታዊ ሓቅታት’ዚኣተን ‘ኣይፋል’ ዚብል እንተሎ፡ ጭብጢ የቕርብ።
ዝቐረበለይ ሕቶታት መሊሰ። እቶም ኣብ ዘይተሓተ ሕቶ ‘ዘይመለሰ’ ዚብሉ ንርእሶም ሃውቲቶም ሰብ ከህውትቱ ዚደልዩ ኢዮም።
ትሕዝቶ መልስታተይ ንጹርን ቀጥታውን ኢዩ። ነቶም ቃላት ቈንጪሎም ወይ በጥቊሎም ትርጉሙ ከዘንብዑ፣ ሃሰስ ኢሎም ጸጕሪ ኪፍንጭሉ፣ ዘይተባህለ እናወሰኹ ነገራት ኪሓዋውሱ፣ ዚፍትኑ፤ ‘በጃኹም ዘይቃላተይ ኣይተዀልሱኒ’ እብል።
ንምዝዛም፡- ‘ዕግርግር ዕዳጋ ንሰራቒ ይጥዕሞ’ ከም ዚበሃል፣ ገለ ምእንቲ ሃገርን ህዝብን ማንካ’ኳ ኣልዒሎም ዘይፈልጡ፣ በቶም ዕድመ ንእስነቶም፡ ህይወቶም፡ ሞያኦም፡ ረሃጾምን ደሞምን ንድሕነት ሃገርን ህዝብን ዘወፈዩ ጀጋኑ ሓርበኛታት ኪወራዘዩ፣ ታሪኾም ከመራስሑ፣ ስሞም ከጸልሙ፣ ምርኣይ፤ ናይ ታሪኽ ሒቕታ ዚፈጠሮ ‘ዘመንያ ግርንቢጥ ማይ ንዓቐብ’ ኢልካ ዚሕለፍ ጥራይ ኢዩ!
———————
For more information about the Eritrea-Ethiopia Border Dispute, please see the links below:
VOICE OF ASSENNA: Interview on Ethio-Eritrean Situation with Andebrhan W/G, Adhanom G/M Weldeyes Ammar


text:
ኣብ ኤርትራ ነጻ ኣገልግሎት ሕክምና ዝህብ ናይ ሕክምና ክኢላታት ዝጠርነፈ ጉጅለ ኢትዮጵያውያን ዶክተራት፡ ኣስመራ ኣትዩ
ረቡዕ 2 ጥሪ 2019
ኣብ ኤርትራ ነጻ ኣገልግሎት ሕክምና ዝህብ፡ 35 ሓደስቲ ምሩቓት ዶክተራትን ሓሙሽተ ምኲራት ናይ ሕክምና ክኢላታትን ዝጠርነፈ ጉጅለ ኢትዮጵያውያን ዶክተራት፡ ኣስመራ ኣትዩ።
እቲ ጉጅለ፡ ብምኽትል ሚኒስተር ጥዕና ፈደራላዊት ደሞክራስያዊት ሪፓብሊክ ኢትዮጵያ ዶክተር ሊያ ታደሰን ካልኦት ሰበ-ስልጣን መንግስቲን ዝተመርሐ’ዩ።
ኣብ ሆቴል ኣስመራ ፓላስ ኣብ ዝተገብረ ናይ ምቕባል ስነ-ስርዓት፡ ሚኒስተር ጥዕና ኣሚና ኑርሕሴን፡ ብስም መንግስቲ ኤርትራን ሚኒስትሪ ጥዕናን ኣብ ዘስመዓቶ መደረ፡ መንግስታት ኤርትራን ኢትዮጵያን - ነቲ ብጽቡቕ ዝቕጽል ዘሎ መስርሕ ሰላም ዝያዳ ንምዕዛዝ፡ ኣብ ዝተፈላለዩ ጽላታት ብሓባር ክሰርሑ ከምእተሰማምዑ፡ ምምጻእ ናይ’ቲ ናይ ፈለማ ጉጅለ ኢትዮጵያውያን ሓካይም ድማ ንዕኡ መሰረት ዝገበረ ከምዝኾነ ኣብሪሃ።
እቶም ኢትዮጵያውያን ዶክተራት ኣብ ኤርትራ ኣብ ዝጸንሑሉ እዋን፡ ምስ ኤርትራውያን ሰብ ሞያ ብሓባር ክሰርሑን ተመኲሮ ክለዋወጡን፡ ምስ ህዝቢ ኤርትራ ድማ ክላለዩ ዕድል ከምዝረኽቡ፡ ሚኒስተር ኣሚና ብተወሳኺ ገሊጻ።
ምኽትል ሚኒስተር ጥዕና ዶክተር ሊያ ታደሰ ብወገና፡ ነቲ ኣጋጣሚ “ታሪኻዊ” ክትብል ድሕሪ ምግላጽ፡ ኤርትራን ኢትዮጵያን ብመሪሕነት ክቡር ፕረዚደንት ኢሳይያስ ኣፈወርቂን ቀዳማይ ሚኒስተር - ዶክተር ኣቢ ኣሕመድን ናብ ሓድሽ ናይ ፍቕርን ስኒትን መድረኽ ምስግጋረን ዝዓበየ ህያብ ንህዝብታተን ምዃኑ ብምጥቃስ፡ ኣብ መንጎ ክልቲአን ሃገራት ኣብ መዳይ ጥዕና ዝግበር ዘሎ ናይ ፈለማ ምትሕብባርን ምትሕጋዝን፡ መርኣያ ዝምዕብል ዘሎ ሰናይ ጉርብትናን ንቕድሚት ዝጠመተ ዝምድናን ምዃኑ ሓቢራ።
እዞም ኣብ ኤርትራ መጺኦም ዘለው 35 ሓደስቲ ምሩቓት ዶክተራት፡ ኣብ ዞባ ማእከል ኣብ ኣስመራ፡ ኣብ ዞባ ዓንሰባ ኣብ ከረን፡ ኣብ ዞባ ደቡብ ኣብ መንደፈራ፡ ኣብ ዞባ ሰሜናዊ ቀይሕ ባሕሪ ድማ ኣብ ጊንዳዕ ኣብ ዝርከባ መወከሲ ሆስፒታላትን ናይ ጥዕና ማእከላትን ንኣስታት ክልተ ኣዋርሕ ኣገልግሎት ክህቡን ተመኲሮ ክለዋወጡን ምዃኖም ተፈሊጡ’ሎ።


text:
እዋናዊ ዜናታት
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- The Afar cultural genocide in Eritrea prompts new united efforts against Eritrean government
ኣብ መርበብ ዘለዉ
We have 30 guests and no members online
- Details
- Written by ድምጺ ሰላምን ደሞክራስን ኤርትራ
- Published: 23 May 2018
ንኤርትራውያን ስደተኛታት ኣብ ሃገረ ሽወደን ዘጋጥሞም ዘሎ ሽግራትን መፍትሒኡን ዝምልከት ዝርርብ ከም ዝተገብረ ተገሊጹ።
ኤርትራዊ ሽወደናዊ ባህላዊ ምሕዝነት ዝተባህለ ማሕበር፡ ምስ ከንቲቫ ከተማ ዮተቦርግ ኣን ሶፊ ሀርመንሶንን ፖለቲካዊ ሴክረተር ኣብ ስራሓት ትምህርቲ ንሓደስቲ ስደተኛታት እታ ከተማ ዮሴፍ ኣካርን ተራኺቡ፡ ኣብ ሽወደን ዝርከቡ ኤርትራውያን ዝገጥሞም ዘሎ ዝተፈላለየ ዕንቅፋት ኣመልኪቱ ከም ዝተዘራረበ ኣብ መርበብ ንሓርነት ዝተዘርገሐ ዜና ሓቢሩ።
ነታ ማሕበር ወኪሎም ዝተረኽቡ ኤርትራውያን ንኤርትራውያን ከቢድ ጸገም ኮይንዎም ካብ ዘሎ፡ ጉዳይ ስእነት መንበሪ ገዛ፣ ምጥርናፍ ዝተበታተና ስድራ ቤታትን፣ ናይ ሃገረ ሽወደን መንነት ንምርካብ ዝቐረብ ዘሎ ጠለብ፣ ኣብ ስራሓት ትርጉም ዝነጥፉ ደገፍቲ ጉጅለ ህግደፍ፡ ኣብ ልዕሊ ስደተኛታት ዝፈጥርዎ ዘለው ዕንቅፋት፣ ብደረጃ ኤውሮጳ ንስደተኛታት ዝምልከት ዝተኣታቶ ዘሎ ሕግን ከም ኣብነት ኣብ ዘቕረብሉ፡ እታ ከንቲቫ ከምዚ ዓይነት ጸገም ከምዘሎ ክትሰምዕ መጀመርያኣ ከም ዝኾነን ምስ ዝምልከቶም ኣካላት ክትዘራረበሉ ምዃና ምግላጻን ኣረዲኡ።
ጉጅለ ህግደፍ ንሓደ ሰብ፡ ንሓደ ዓይነት ጥፍኣት ኣብ በበይኑ ከተማታት ከም ዝቐጽዕ ተፈሊጡ።
ህግደፍ ኣብ ልዕሊ ነጋዶ ከካይዶ ዝጸንሐ ራስያን ምክልባትን ብምቕጻል፡ ካብ ንግዳዊ ሕጊ ወጻኢ ከይድኩም ብዝብል ምስምስ፡ ኣብ ተሰነይ 92 ናይ ነጋዶ መካይን ሃጊሩ ምህላው፡ ነቶም ነጋዶ ኣብ ተሰነይ ነብስ ወከፎም 4,000,00 ናቕፋ ቀጺዕዎም ክንሱ፡ ኣብ ባረንቱ ብተመሳሳሊ 4,000,00 ናቕፋ ቀጺዑ ናብ ኣስመራ ከም ዝወሰዶም ኣብ መሰል ብሄራት ዝተረኽበ ዜና ሓቢሩ።
ዝርካቦም ኤርትራውያን ነጋዶ ኣብ ሓውሲ ደውታ ኣትዮም ከምዘለው፡ ኣብ ዕዳጋ ከቢድ ሕጽረት ባጤራ ናቕፋ ስለ ዘሎ፡ ብኡ ምኽንያት ዋጋ እንስሳ ዘቤትን እኽልን ብምሕሳሩ ሓረስቶት ንተወሳኺ ጸገም ተቓሊዖም ከም ዝርከቡ፡ ከም ኣብነት፡ ገመል 3000,00፣ ጠለ በጊዕ 150,00፣ ብዕራይ 1500,00 ናቕፋ… ይሽየጡ ኣለው ኢሉ።
ኣብ ኤርትራ ደሞክራስያዊ ለውጢ ንምርግጋጽ፡ ናይ ምሉእ ህዝቢ ዋኒን ‘ምበር፡ ንውድባት ጥራሕ ዝግደፍ ዕማም ከምዘይኮነ ተገሊጹ።
ኣቦ-መንበር ግንባር ሃገራዊ ድሕነት ኤርትራ ዶ/ር የሱፍ ብርሃኑ፡ ኣብ ሕቡራት መንግስታት ኣመሪካ ከተማ ኦክላንድ (ካሊፎርኒያ) ኣብ ዘካየዶ ሰፊሕ ህዝባዊ ኣኼባ፡ ኣብ ኤርትራ ህልዊ ምልኪ ኣልጊስካ ደሞክራስያዊ ስርዓት ክትከል እንተደኣ ኮይኑ፡ ንዝተወሰና ውድባት ዝግደፍ ዕማም ዘይኮነ፡ ናይ ህዝብታት ኤርትራ ምሉእ ሓላፍነትን ምሉእ ተሳትፎን ክረክብ ኣለዎ፡ ፖለቲካዊ ውድባት ድማ ካብ ኣትየሞ ዘለው ድኹም ኩነታት ክወጽኡ ኣበርቲዖም ክሰርሑ ይግባእ ከም ዝበለን ቤት ጽሕፈት ዜናን ባህልን እቲ ግንባር ኣፍሊጡ።
ብሰንኪ ጨፍላቒ ጉጅለ ህግደፍ ኣብ ህዝቢ ኤርትራን ሃገረ ኤርትራን ወሪዱ ዘሎ ሃሰያታት ብዝርዝር ዝገለጸ ዶ/ር የሱፍ፡ ካብ’ዚ ንምድሓን ድማ ደለይቲ ደሞክራስያዊ ለውጢ ኩሉ ዓቕሚታቶም ኣዋዲዶም ክቃለሱ ኣለዎም፡ ኣብ ምዕራባውያን ደሞክራስያውን ሃገራት እናነበሩ ንመላኺ ጉጅለ ዝድግፉ ወገናት ንሕጂ ኣይምሕረሎምንም ንጽባሕ ከኣ ብሕልናን ብሕግን ስለዘሕትቶም ደው ኢሎም ክሓስቡን ካብ መሳርዕ ጸላኢ ወጺኦም ኣብ ደምበ ደለይቲ ደሞክራስያዊ ለውጢ ተሰሊፎም ሃገራዊ ግቡኦም ከበርክቱ ይግባእ ምባሉን እቲ ዜና ኣረጋጊጹ።
ዶ/ር የሱፍ ብርሃኑ ናይ ኣመሪካ ዑደቱ ምስ ዛዘመ ናብ ሃገረ ካናዳ ቀጺሉ፡ ኣብ ከተማ ቶሮንቶ ተመሳሳሊ ህዝባዊ ኣኼባ ኣካይዱ ሃናጺ መልእኽቲ ከም ዘመሓላለፈን ጸብጺቡ።
ህግደፍ ብኣስገዳድ ህዝቢ የፈናቕል ኣሎ።
ስርዓት ህግደፍ ንነበርቲ ከርከበት ብስም ምጥርናፍ ዓድታት ካብ መረበቶም ኣፈናቒሉ፡ ኣብ ቦታኦም ካብ ካልእ ዘምጸኦም ሓደሽቲ ሰባት የስፍረሉ ምህላው፡ ክሳብ ሕጂ 1800 ሰባት ኣስፊሩ ከምዘሎ እቲ ኣሃዝ ናብ 3000 ክበጽሕ’ዩ ዝብል ግምት ምህላው ቤት ጽሕፈት ዜና ሰልፊ ደሞክራሲ ህዝቢ ኤርትራ ጸብጺቡ።
ድሮ ነቲ ኮነ ኢሉ ዝገብሮ ዘሎ ምፍንቓል፡ ምስ ዋንነት መሬት ተኣሳሲሩ ግርጭት ክፍጠር’ዩ ብምባል ነቶም ሓደስቲ ሰፈርቲ መሓለዊ ነብስኹም ብዝብል ብረት የዕጥቖም ከም ዘሎ፡ እዚ ህዝቢ ምስ ህዝቢ ናይ ምትህኑኻት መደብ ኣብ ካልእ ቦታታት’ውን ክቕጽል’ዩ ዝብል ሓበሬታ ምህላውን መደብ ገሊጹ።
እዚ ጉጅለ ከምዚ ዝበለ ናይ ከፋፊልካ ግዛእ ስጉምቲ ዝወስድ ዘሎ፡ ህዝቢ እቲ ከባቢ፡ ብዋሕዲ ቀረብን ክብሪ ዋጋን ንከቢድ ናይ ጥሜት ሓደጋ ተቓሊዑ እናሃለወ እዩ ክብል ድማ ወሲኹ ሓቢሩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 21-05-2018
ኣገዳሲ ቆጸራታት
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- መጸዋዕታ ንኣገዳሲ ህዝባዊ ኣኼባ
- ሕዝባዊ አኼባ ዕለት፣ ቀዳም 19 ታሕሳስ 2015። ቦታ፣ ሺስታ ኣዳራሽ- Kista Träff፡ Public Announcement. Saturday, 19th December 2015 Eritrean Federal Democratic Movement Sweden Branch
- ህዝባዊ ኣኼባ ን29 ሕዳር, 2015፡ ኣብ ከተማ ስያትልን ከባቢኣን
- ምርሑኃው ህዝቢ ኤርትራ፡ ኣኼባ ዚግበረሉ ዕለት፡ 28 November 2015፡ አብ ማእከል ከተማ ከሎን
ሓተታ-ርእይቶ-መልእኽቲ
- ቅሬን ክብሊሪ ግርጋ 8 ኡሰውሪ International 8mars Womens’s Day
- መጋረጃ ኵርዓት ኪጥቕለል ከሎ (Losing One’s Sense of Pride)
- መስዋእቲ ዋጋ ሰላም (Sustainable Peace)
- ባድመ: ድልድል ፍቕርን ሕውነትን
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን ሻድሻይን ናይ መወዳእታን ክፋል
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን ሓምሻይ ክፋል
- ናይ ጥፍኣት ፖሊሲን ፋሽሽታዊ ተግባርን ህግደፍ፡ ብምጥራር ዶብ ኣይሕከምን። ራብዓይ ክፋል
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ፍልጠት ኣብ ሓደ ሰብ፣ ሓደ ህዝቢ ወይ ከባብን ሃገርን ዝተሓዝአ ኣይኮነን። ፍልጠት ተመላላኢ’ዩ። እቲ ሓደ ዝውንኖ እቲ ካልእ ኣይውንኖን። ታሪኽ ናይ’ቲ ሓደ ህዝቢ ካብ ናይ’ቲ ካልእ ፍሉይነታት ኣለዎ። ኣብ ሓደ ሃገር ዝተኻየደ ነጻነታዊ ድዩ ሓርነታዊ ቃልሲ፡ ብተመሳሳሊ ኣብ’ቲ ካልእ ካብ ዝተካየድ፡ ካብ መንቀሊ ናይ’ቲ ወጽዓ፡ ደርባዊ ባህሪ ናይ’ቶም ገዛእቲ፡ ፖለቲካዊ ብቕዓትን ኣመራርሓን ናይ ለውጢ ሓይልታት፡ ተሳትፎን ንቕሓትን ህዝቢ ...ወዘተ ነናይ ገዛእ ርእሱ፡ ብኣወንታን ብኣሉታን ዝግለጽ ብልጫታት ኣለዎ’ዩ። ብፍላይ ናይ ህዝብታት መሰረታዊ ሓርነታዊ መሰላት ምሉእ ንምሉእ ኣብ ዝተዓፈነላ ሃገር ዝነብሩ ህዝብታትን ተቓለስቲ ሓይልታቶምን፡ ተጻዒንዎም ዘሎ ኣርዑት መግዛእቲ ሰቢሮም ነጻን ሓራን ክኾኑ፡ ኣብ ሃገሮም ቅድሚኦም ካብ ዝነበረ ወለዶ ተመክሮ ክፈልጡ ኣለዎም። ታሪኾም ክፈልጡ፡ ክስንዱን ክዕቅቡን ኣለዎምን ይግባእን። ኣብ’ዚ ከይተሓጽሩ፡ ጭቡጥ ዓቕሞም ክንዲ ዝፈቐደሎም፡ ኣብ ከባቢኦም ኮነ ኣብ መላእ ዓለም ካብ ዝተካየዱ ሰውራዊ ምንቅስቓሳት፡ ዘጋጠሞም ዕንቅፋት፡ ንምስጋሩ ዝተጠቕምሉ ሜላ፡ ዘመዝገብዎ ዓወትን ዝበጽሕዎ ደረጃ ገስጋስ ምዕባለን፡ ብከም እንደነገሩ ዘይኮነ፡ ብቑም-ነገሩ ኣዳቒቖም ንክፈልጥዎ ግቡእ ትኹረት ሂቦም ከጽንዕዎ ይግባእ ዝብል እምነት ኣለኒ። እቲ ምንታይ ንናይ ገዛእ ርእሶም ረብሓን ምዕባለን ንምቅልጣፍን ንምርግጋጽን መታን ክሕግዞም።
ኤርትራ ብሓደ ህዝቢ ዘይኮነ፡ ብህዝብታት ዝቖመት ሕብረ-ብሄራዊት ሃገር ከም ምዃና መጠን፡ ህዝቢ ኤርትራ ዘይኮነ ህዝብታት ኤርትራ ዝብል መግለጺ ከም ዝጥቀም ኣቐዲመ ክሕብር እፈቱ ዝኸበሩምን ዝኸበርክንን ተኸታተልቲ እዚ መደብ። ህዝብታት ኤርትራ ኣብ ጉዕዞኦም ብዙሓት ኣሉታዊ ስንብራት ዝገደፉ፡ ከቢድ ዋጋ ዘኽፈሉ ተመክሮታት ዘለዎም ህዝብታት’ዮም። በቲ ካልእ ገጹ ከኣ ኣብ’ቲ ዝተናወሐ ፖለቲካውን ዕጥቃውን ቃልሲ ዘዋህለልዎ ሓባራዊ ኤርትራዊ ሃገራዊ ስምዒት፣ ሕድሕድ ኣፍልጦ፣ ዝሰገርዎ መስገደል፡ ዘመዝገብዎ ዓወት፡ ሃብታም ተመክሮ ዝሓፍስሉን ንካልኦት ዘካፍልሉን መስርሕ ሰጊሮም’ዮም። ኣብ ጎረባብቲ ኤርትራ፣ ኣብ ዞባና፣ ኣህጉርና ኮነ ዓለምና ዝነበሩ፡ ብቐንዱ ስእነት ማሕበራዊ ፍትሒ ዝመንቀሊኡ ደርባውን ብሄራውን ሕቶታትን ግጭታትን ከመይ ተበጊሶም ከመይከ ተፈቲሖም፡ እቶም ዝፈልጦ ኣቕዲሞም ይፈልጡ’ዮም። እቶም ዘይፈልጡ ድማ ክፈልጡ ኣለዎም ይግባእን። ሎሚ ኣብ ምድሪ ኤርትራን ህዝብታት ኤርትራን ዝግበር ዘሎ፡ ዝተሓዝ ዘሎ ፖለቲካዊ ኣንፈት፣ ዝተደዋወሰ ኣረኣእያን ሕድሕድ ዘይምክብባርን ዘይምቅዳውን ልቢ ኢልካ ምስ እትዕዘብ ግን፡ ህዝብታት ኤርትራ ካብ ናይ ገዛእ ርእሶም ሕሉፍ ቃልሲ ኮነ፡ ኣብ ከባቢኦምን ዓለም ዝተኻየደን ዝካየድ ዘሎን ፖለቲካዊ ፍሕፍሕፍን ግርጭትን ከመይነት ኣፈታትሓኡን ተመክሮ ክቐስሙ ቅሩባት ኣይመስሉን። ብፍላይ ናይ ስርዓት ህግደፍ ጸግዒ ዝሓዙ ወገናት፡ ከም’ቲ ገለ ተዛረብቲ ዝብልዎ፡ ሓንቲ ግዜ ካብ ኢሳያስ ዝተዋህበት ቃል ሒዞም፡ ኣይንላዕሊ ኣይንታሕቲ፡ ኣይግዙ ኣይሕገዙ ኣኺልዎም ጠረው ምስ በሉ’ዮም።
ሃገራዊ ታሪኽካን ተሞክሮኻን ዘይምፍላጥን ካብ ካልኦት ክትመሃር ቅሩብ ዘይምዃንን ድማ እነሆ ነዚ ንሓልፎ ዘለና መርሆ ኣልቦ ጽልምትምት ፈጢሩ። ስማዊ መንግስቲ ንህዝቢታት ኤርትራ ንዒቑ፡ ኣብ ዓፍራ ረጊጹ ብዙሕ ግዜ ንሰማይ ኣንቃዕሪሩ ኣምባሂቑ። መብጸዓ ኣትዩ። ፈኪሩ። ተጻሪፉ። ናይ ቃልሲ ተመክሮ ካብ ዘለዎም ኣብ ቀረባ ርሕቀትና ካብ ዝርከብ ኮነ፡ ካብ ኣብ ርሑቕ ርሕቀትና ዝርከቡ ህዝብታትን ቃልስታቶምን ገለ ሓጋዚ ትምህርቲ ክወስድ ቅሩብ ኣይኮነን። ሓይሊ ሓሳብ፡ ብስነ-መጎት ሓይሊ ንምቕታል፡ ንኺድ ጥራሕ ደኣምበር ካብ ሕሉፍ ክመሃር ቅሩብ ኣይኮነን። ደለይቲ ደሞክራስያዊ ለውጢ ኮነ እቲ ዘይተወደበ ህዝቢ’ውን ብተመሳሳሊ ካብ ካልኦት ብፍላይ ካብ ከባቢና ገለ ክወስድ ድልውነት የብሉን ክብል እደፍር። እሞ ዝኸበርኩም ህዝብታት ኤርትራ ኣብ’ታ ዘይብልና መን ከማና መን ከም መንግስትና እናበልና፡ ናበይ ንኸይድ ኣለና? ኣበይ ኢና ክንበጽሕ? ሕሉፍ ተመክሮና ብግቡእ እተተ ማሃርናሉ፡ ካብ ናይ ካልኦት ልምዲ እንተወሰድና እንታይ ንጉዳእ? ንጥቀም ደኣምበር ዋላ ሓንቲ ጉድኣት የብልናን። ካብ ሕሉፍ ናይ ቃልሲ ጉዕዞ ኣይንመሃር፡ ኣብ ቀረባ ርሕቀትና ካብ ዝርከቡ ናይ ቃልሲ ተመክሮ ኣይንወስድ፡ ንኹሉ ንዒቕና ኣበይ ኢና ክንበጽሕ? ኣብ ንበጽሖ ከምዘይብልና ብተግባር ንነብረሉ ዘለና ኩነታት ሓባሪ ይመስለኒ። ስለዚ ዝኸበርኩምን ዝኸበርክንን ኣሕዋትን ኣሓትን ነብስና ንፈትሽ፡ ምስ’ዚ ኣየውፍር ኣየእቱ ሒዝናዮ ዘለና ዓይኒ መርፍኡ ዝጠፍኦ ኣነ ንሕና መን ከማና ዝብል ባዶ ጃህራን ፈኸራን ብንቕሓት ንፋታሕ። ካብ ናትናን ናይ ካልኦትን ተመክሮ ብኽፉት ኣእምሮ ንመሃር። ንፍለጥ፡ ንንቃሕ፡ ንብቃዕ.....
ፍረ-ህይወት ካብ ኡጋንዳ
ፈነወ ረድዮ ድምጺ ሰላምን ደሞክራስን ኤርትራ፡21-10-2015


text:
Date: Tuesday, 05 June 2018
ኣብ’ዚ እዋን’ዚ ስም ናይቲ ሃገር ዘምጽኤን ሃገር ዝሃንጽ ዘሎ ውድብ ህ.ግ.ደ.ፍ ታሪኹ ንምዝንባዕ፣ ሓዲሽ ውድብ ድሕሪ 1994 ከምዝተፈጥረ ጌሮም ስም ናይዚ ውድብ ንምድዋንን ካብቲ ነጻነት ዘረጋገጸ ውድብ ህዝባዊ ግንባር ሓርነት ኤርትራ ብምንጻል ኣብ ዝተፈላለየ ኣጋጣምታት ክዛረቡን ክጽሕፉን ንዕዘብ ኣሎና።
ብሓቂ’ኸ ውድብ ህዝባዊ ግንባር ንደሞክራስን ፍትሕን ካብ’ቲ ነጻነት ዘረከበ ውድብ ህዝባዊ ግንባር ሓርነት ኤርትራ ይፍለ ድዩ? ህዝባዊ ግንባር ሓርነት ኤርትራ’ኸ ካብ ህዝባዊ ሓይልታት ኤርትራ’ኸ ይፍለ ድዩ? እዚ ሰለስተ ኣስማት በብግዚኡ እንታይ ዕላማ ንምውቃዕን ስለምንታይን መጺኡ? እዚ ሰለስተ ኣስማት መድረኻዊ ኣጸዋውዓ ናይ ሓደ ውድብን ሓደ ዕላማን እዩ። ኣብ ውሽቲ እዚ ዕላማን ውድብን ሰባት ራሕሪሖሞ እንተኸይዶም ነቲ ዕላማን ኣምርን ናይቲ ውድብ ዝትንክፍ ኣይኮነን።
ብ1970 ኣብ ውሽጢ ተ.ሓ.ኤ ብዝነበረ ድሑር ኣመራርሓ ኣርባዕተ ጉጅለታት ማለት ሰልፊ ነጻነትን ህዝባዊ ሓይልታት ቀዳማይን ካልኣይን ዑበሊንን ዕላመኣን ብምንጻር ካብ ተ.ሓ.ኤ ከምዝተፈንጨላ ኣፍሊጠን። እዘን ጉጅለታት ብመሪሕነት ጀብሃ ይህደና ስለዝነበራ ነብሰን ንምክልኻል ኣብ መጀመርታ ስሙር ግንባር ፈጢረን፣ ቀጺለን ድማ ድሕሪ ናይ ሰለስተ ዓመት ናይ ሓባር ተመኩሮ ብ1974 ህዝባዊ ሓይልታት ሓርነት ኤርትራ ዝብል መጸዋዕታ ሓደ ሃገራዊ ውድብ መስሪተን።
ቀጺሉ’ውን ህዝባዊ ሓይልታት ሓርነት ኤርትራ ድሕሪ ናይ ሰለስተ ዓመት ናይ ሓባር ተመክሮ ዕላሙኡን መደባቱን ዝያዳ ብምንጻር ካብ ሓደ ሃገራዊ ውድብ ናብ ሃገራዊ ደሞክራስያዊ ውድብ ንምስግጋር ብ1977 ቀዳማይ ጉባኤኡ ኣቃኒዑ። ኣብ’ዚ ጉባኤ ንህዝብን መሬትን ደረጃ ብደረጃ ሓራ ንምውጻእ ዝብል ስትራተጂ ብምሕንጻጽ፣ ናይ ሓፋሽ ውድባት ማሕበራት፣ ሃገራዊ ማሕበር ደቂ ኣንስትዮን፣ሰራሕተኛታትን ሓረስቶትን ተማሃሮን ክምስረታን ኣብ ሓራ መሬት ህዝባዊ ባይቶታት ንክቆማ ብምውሳን ነዚ ደሞክራስያውን ሃገራውን ዕማማት ንምክያድ ህዝባዊ ግንባር ሓርነት ዝብል ስም ኣብዚ ጉባኤ ተጸዊዑ።
ህዝባዊ ግንባር ሓርነት ኤርትራ ነዚ ሃገራውን ደሞክራስያውን ዕማም ንምሕያል ሓደ ካብ ተ.ሓ.ኤ ኣብ ውሽጢ ሱዳን ብሳግም ዝፍለጥ ተኣኪቡ ዝነበረ ሰራዊት ወይ ውድብ ንምሉእ ሓድነት ብምርድዳእ ብ1987 ካልኣይን ሓድነታውን ጉባኤ ኣካይዱ ነቲ ህዝባዊ ግንባር ሓርነት ኤርትራ ዝብል ስም ድማ ከምዘለዎ ጉባኤ ኣጽዲቅዎ።
ኣብ ቀዳማይን ካልኣይን ጉባኤታት ዝተሓንጸጹ መደባት ብግብሪ ስለዝተሰርሓሎም ድማ ኤርትራ ሃገርና ሓራን ሉእላዊት ሃገርን ክትከውን በቂዓ።
ድሕሪ ነጻነት ኤርትራ፣ ዕማም ሓርነታዊ ምንቅስቃስን ዕማም ምህናጽ ሃገርን ስለዝፈላለ መደባት ህ.ግ.ሓ.ኤ ክንጸር ነይርዎ። ስለ’ዚ ኩሎም ኣባላት ህዝባዊ ግንባር ኣብ ውሽጥን ወጻእን ልዕሊ ሓደሽሕ ወከልቲ ዝተሳተፍዎ ሳልሳይ ውድባዊ ጉባኤ ብሚያዝያ 1994 ኣብ ናቕፋ ተኻይዱ። ኣብዚ ጉባኤ ካብ ካልኣይ ውድባዊ ጉባኤ ክሳብ ሳልሳይ ውድባዊ ጉባኤ ዝነበረ ኩነታት ተገምጊሙ፣ ዕማምን ሓላፍነት መንግስትን ግንባር ተነጺሩ፣ ብዙሓት መንእሰያት ዝሓቆፈ ሓዲሽ መሪሕነት ብምምራጽ ዕላማታትን ራእይን ህዝባዊ ግንባር ድሕሪ ነጻነት እንታይ ከም ዝመስል ሃገራዊ ቻርተር ብምስናድ ነዚ መድረኽ ዘንጸባርቅ ሓዲሽ ስም ክህሉ ብምውሳን ጉባኤ ብዓወት ተዛዚሙ።
ኣብዚ ጉባኤ ከምዝዝከረኒ ናይ’ዚ መድረኻዊ ዕማም ስም እንታይ ክኸውን ኣለዎ ዝብል ብቡዝሓት ሰባት ዝተፈላለየ ኣስማት ቀሪቡ፣ ኣብ መወዳእታ ግን ብተጋዳላይ ሃይለ ወልደትንሳኤ(ድሩዕ) ዝቀረበት ህዝባዊ ግንባር ንደሞክራስን ፍትሕን ንክትከውን ጉባኤ ብሙሉእ ድምጺ ኣጽዲቅዋ።
ስለዚ እዚ ሰለስተ መድረኻዊ ኣስማት ናይ ሓደ ውድብን ዕላማን ኣስማት እዩ። ሰባት ክመጹ ወይ ክከዱ ይኽእሉ እዮም፣ ህዝባዊ ግንባር ግን ነባርን ቀጻል እዩ። ህ.ግ.ደ.ፍ ድማ ብምርጫን ዕበትን ናይ ኩሉ ኣብ ጉባኤ ዝተሳተፈ ዝተዋህበ ስም እዩ። ግንባር ከም ስሙ ድማ ንብዝሕ ዝንባሌታት ዝሓቆፈ ጥርናፈ ስለዝኾነ ሙሉእነት ፍጹምነት ምጽባይ ወድዓዊ ኣይኮነን። ኣብ ናይ ቃልሲ ዳይናሚክስ እቲ መስርሕ ብግርጭታትንን ሓድነትን እንዳተዋሃሃደ እዩ ዝኸይድ ።
ስለ’ዚ “ህ.ግ.ደ.ፍ ኣምጺእኩምልና” ዝብል ኣዘራርባ ዝንቡዕን ዘይቅኑዕን ኣባሃህላ እዩ።
ግርማይ የማነ
ርያድ
tzinaat@gmail.com
ምንጪ፡ ኤሪጋዘተ
IKG Wisdom Wednesday Lectures 2019: Gratitude in Low Voices - Wednesday, March 20, 2019 at 7:00 PM – 9:00 PM EDT


text:
ህግደፍ ብባህሪኡ ሰብኣዊ ዓቕሚ ክሃንጽ ኮነ፡ መሬት ከልምዕ ኣይክእልን።
ከም’ቲ ንውልቀ ሰብ፡ ኣወንታውን ኣሉታውን ጎኑ ክትመዝን እንከለኻ፡ ከምዚ ኣመል ኣለዎ፡ ከምዚ’ዩ ጠባዩ ወይ ባህሪኡ ኢልካ ትገልጾ፡ ንሓደ ፖለቲካዊ ውድብ ኮነ መንግስቲ’ውን ከም ናይ ሰባት ምትእኽኻብ መጠን፡ ከይተጋነነ ልክዕ ዝኾነ ንመሰረታዊ ፖለቲካዊ ተፈጥሮኡ ወይ ባህሪኡ ዝገልጽ ሚዛን ሂብካ፡ ካብኡ ክትረኽቦ ትኽእልን ዘይትኽእልን ተረዲእካ፡ ናተይ ትብሎ ፖለቲካዊ መንነት ክትውንን ምኽኣል ብቕዓት’ዩ። ከተዐውቶ ትቃለሰሉ፡ ምስተ ዓወተ ክትዕቅቦ፡ ትከላኸለሉ ትማጎተሉ ክሳብ’ውን ገንዘብካ፣ ጉልበትካ፣ ግዜኻ፣ ህይወትካ ትበሉ፡ ብሓቂ ፍትሓውን ደሞክራስያውን ዝኾነ ናተይ ናትና ትብሉ መንነት እንተዘይወኒንካ ግን ፖለቲካዊ ኣንፈት ኣጥፍእካ ኣለኻ። ፖለቲካዊ ኣንፈትካ ብግቡእ እንተዘይ ፈሊጥካ ድማ፡ ከም’ቲ ወናማት ኣዋልድ እግረ መንገደን ናብ ዝረኸባኦ ጎይላ ከይደን ክጻወታ ይሰማማዓ’ሞ ሓንቲ ካባታተን እንታይ ኢልና ክንደርፍ ኢና ዝብል ሕቶ ምስ ኣቕረባት ካልእ ተቐባሊት ድማ “ ዘዝበላኦ ላሎ ዘዝበላኦ’የ ንብል” ክትብል መለሰት ዝበሃል፡ ዕድልካ ካልኦት ዘዝሓዝዎ ኣንፈት ወይ ኣረኣእያ ምኽታል፡ ኣብዘይ ዳስካ ኣቲኻ ምጥቓዕ፣ ፍረ ኣብ ዘይህብ ከንቱ መብጸዓ እናተተስፋኻ ምንባር’ዩ ዝኸውን።
ፖለቲካዊ ውድብ ኮነ መንግስቲ፡ ብኣካሉ ዘይኮነ በተሓሳስባኡ፣ ብተግባሩ ዘይኮነ ብደርባዊ ፖለቲካዊ ተፈጥሮኡ’ዩ መን ምዃኑ፡ ካበይ ተበጊሱ ኣበይ ከምዝበጽሕ፡ ንመን ሓቚፉ ንመን ከምዘጥቅዕ ክፍለጥ ዘለዎን ዝግባእን። ሰባት ተኣኻኺቦም ውድብ ስለዝመሰረቱ፡ ብዝኾና ኣጋጣሚ ኣብ ሃገራዊ ፖለቲካዊ ስልጣን ስለዝደየቡ፡ ናይ ህዝቢ ቋንቋ ስለዝተዛረቡ፡ ፍትሓውያን ደሞክራስያውያን፡ ብሱላት ብቑዓት ገይርካ ክትወስድ፡ ስለዚ ከኣ ካብ ልሳኖም ዝወጽእ ንባህሪኦም ዘይገልጽ ዝኾነ ሕጋዊ መቐየዲ ዘይብሉ ቃላት ተኣማሚንካ፡ ንሳቶም ነናብ ዝተጠምዘዝዎ ኣንፈት እናተጠምዘዝካ ብተስፋ ምንባር፡ ሰብኣዊ ክብረትካ ካልኦት ክነብርሉ ኣሕሊፍካ ምሃብ’ዩ።
ውድብ ህዝባዊ ግንባር ሓርነት ኤርትራ፡ ብመንጽር ፖለቲካዊ ደሞክራሲ፡ መሰረታዊ ፖለቲካዊ ባህሪኡ እንታይ ይመስል፣ ድሕሪ ምልጋስ መግዛእታዊ ሰራዊት እንታይ ዓይነት ፖለቲካዊ ኣንፈት ክኽተል’ዩ፣ ማሕበራዊ መሰረቱ መን’ዩ፣ ኣብ ልዕሊ ህዝቢ እንታይ ክገብር’ዩ …ወዘተ ንብሱላትን ብቑዓትን ፖለቲከኛታት ኣብ 90ታት ኣብ 80ታት ዘይኮነ ኣብ 70ታት ርዱእ’ዩ ነይሩ። ህዝባዊ ግንባር ሓርነት ኤርትራ ሓርበኛዊ ሃገራዊ ውድብ ደኣምበር፡ ህዝባዊ ደሞክራስያዊ ውድብ ኣይኮነን። ሰራዊት መግዛእቲ ካብ መሬት ኤርትራ ክሳብ ዘይወጽአ ሓርበኛዊ ወተሃደራዊ ዕማሙ ክፍጽም’ዩ። ሰራዊት መግዛእቲ ካብ ኤርትራ ወጺኡ፡ ኤርትራ ብሕጊ ልኡላውነታ ካብ ዘረጋገጸትሉ ጽባሕ ግን፡ ተሓቢእሉ ዘሎ ፖለቲካዊ ጉልባብ ክቕደድ’ዩ። ኣብ ሓጺር ግዜ ካብ ደምበ ፈታዊ ናብ ደምበ ጸላኢ ክቕየር’ዩ። ዓለማዊ ፖለቲካውን ቁጠባውን ሃብቲ ናይ ዝተቖጻጸሩ ሓይልታት ጽግዕተኛ ብምዃን፡ ነቲ ክቡር ናይ ህይወት ዋጋ ዝተኽፈሎ ሃገራዊ ነጻነት ኣብ ጉጅላዊ ረብሓኡ ከውዕሎ’ዩ። ህዝቢ መሰረታዊ ሓርነታዊ ደሞክራስያዊ መሰላቱ ተመዚዑ ብስመ ነጻነት ኣብ ባርነት ክኣቱ’ዩ ዝብል ኣብነት ናይ ካልኦት ተመሳሳሊ ባህርን ተመክሮን ዝነበሮም ውድባትን መንግስታት ብምጥቃስ ስኽፍታኦም ይገልጹ ነይሮም’ዮም። እቲ ትምቢት ዝመስል ዝነበረ ግን ከኣ ካብ ብሱል ፖለቲካዊ ገምጋም ዝመንጨወ ስኽፍታን ኣስተምህሮን ኣይደንጎየን ኣብ መጀመርያ 90ታት ተጋሂዱ።
መሪሕነት ህዝባዊ ግንባር ሓርነት ኤርትራ ከምስል ነቲ ምስ ምምጻእ ነጻነት ተተሓሒዙ ኣብ ህዝቢ ተፈጢሩ ዝነበረ ርሱን ናይ ታሕጓስ ስምዒት መዝሚዙ፡ በቲ ሓደ ካብ ባህሪኡ ተበጊስካ ፈጺሙ ዘይትግብሮ ዘተሃራርፍ ናይ ልምዓት መብጸዓታት ይኣቱ ነይሩ። በቲ ካልእ ከኣ፡ ነዚ ሎሚ ኮይንዎ ዘሎ ክኸውን ዘብቀዖ ክኢላታት ዘየርቀቕዎን ህዝቢ ዘይተመያየጠሉ ዝተፈላለዩ ብጋዜጣዊ ኣዋጃት ዝፍለጡ፡ መሰል ህዝቢ ዝምንዝዑ፣ ንጥፈታቱ ዝግድቡ፣ ናይ ምሕሳብ ተኽእሎኡ ዘደንዝዙ፣ ልሳኑ ዝቑልፉ፣ ኣድኪዮም፡ ኣምበርኪኾም፡ ኣርዒዶም ዝገዝኡ ቀየድቲ ሕግታት የውጽእ ነይሩ። እዚ እቲ ኣብ ግዜ ብረታዊ ቃልሲ ብሃገራዊ ነጻነት ተጎልቢቡ ዝነበረ ሓቀኛ ባህሪኡ ሀ ኢሉ ክገሃድ ዝጀመረሉ’ዩ። ናይ ውድባት ሓሸውየ ኣይንፈቅድ መግለጺ ፈጣርን መራሕን ህዝባዊ ግንባር ኢሳያስ ኣፈወርቂ ኣብ 20 1991፣ ኣድማ ተጋደልቲ 1993፣ ጨፍጫፍ ውጉኣት ሓርነት 1994፣ ምብራር ምሁራት ካብ ዩኒቨሪሲቲ ኣስመራ፣ ብናቱ ቋንቋ ምጽልጻል ሰራሕተኛታት ካብ ኣብያተ ዕዮ መንግስቲ፣ ምእዋጅ ፈጺሙ ኣድላይነት ዘይነበሮን ባዶ ዝነበረ ሃገራዊ ቁጠባ ዘይስከሞን ሃገራዊ ኣገልግሎት፣ ብድሑርን ቅዱምን ገለ ኣብ ዝያዳ ነቲ ሃገር ከገልግልሉ ዝኽእሉ ውዑይ ዕድመ እንከለው፡ ገለ ድማ ኣብ’ቲ ዝተናወሐ ብረታዊ ቃልሲ ንሃገራዊ ነጻነት ዕድሜኦምን ኣካሎምን ዝደኸሙ ሃገር ክትስከሞም ዝግበኣ ሓርበኛታት ካብ መሳርዕ ሰራዊት ምፍናው…ወዘተ እዚ ካብ’ቲ ብዙሕ ውሑድ ግብራዊ ኣብነት’ዩ።
ድሒሩ እንታይ ኮይኑ ከም ህዝቢ ከም ሃገር ኮይናዮ ዘለና ሓባሪ ስለ ዝኾነ ነጋሪ ኣየድሊዮን። ገለ ውልቀ ሰባት፣ ማሕበራት እንኮላይ ሓቂ ኣብ ምጭባጥ፡ ኣብ ምስሓልን ምንቃሕን ኤርትራዊ ስነ-ኣእምሮ ልሉይ ተራ ክጻወቱ ዝግበኦም ገለ ኣብ ደምበ ተቓውሞ ዝርከቡ መራኸቢ ብዙሓን፡ መንግስቲ ኤርትራ ኣብ ጋሽ ባርካ ሰፋሕቲ ልምዓታዊ መደባት የካይድ ኣሎ። ኣብ ከባቢ ተሰነይ ሓይሊ ኤሌትሪክ ይዝርግሕ ኣሎ። ብዙሓት ናይ ወጻኢ ኩባኒያታት ምስ መንግስቲ ኤርትራ ተሻሪኸን ኣብ ዕደና ብሰፊሑ ይነጥፋ ኣለዋ። ኣርበዓ ማሕረሻ ዘለዋ ትራክተር ኣእትዩ። ኣብ ዓዲ ሃሎ ዓቢ ዲጋ ይሰርሕ ኣሎ። ካብ ኤውሮጳዊ ሕብረት፣ ካብ ስዑዲያ፣ ካብ ሕቡራት ኢማራት ዓርብ፣ ካብ ቀጠር ክንድዚ ሚሊዮን ገንዘብ ረኺቡ። ደው ኢሉ ዝነበረ ፋብሪካ ስሚንቶ ስራሕ ጀሚሩ፡ ዋጋ ስሚንቶ ጎዲሉ። መንግስቲ ዝርገሐ ዓቐን ገንዘብ ስለዝተቖጻጸረ ዋጋ ሃለኽቲ ቀኒሱ። 2 ሜጋ ዋት ሓይሊ ጸዓት ኣመንጭዩ ጸገማት ማይን መብራህትን ተፈቲሑ …ወዘተ ዝብል ነቲ ፈጺሙ ዘይቕየር ጸረ-ህዝባዊ ልምዓት ዝኾነ ባህሪኡ ዝዘንገዐ ዘይሰማዕካ ስማዕ፡ ዘይፈለጥካ ፍለጥ ክጉስጉስሉ ምስማዕ ዘደንጹ’ዩ።
እዚ ጉጅለ ሰብኣዊ ዓቕሚ ሰብ ብቕኑዕ ኣገባብ ክሃንጽ ኮነ፡ ህዝቢ ኣሳቲፉ ትሕተ ቅርጻዊ መደባት ልምዓት ብውጥን ሒዙ ክሰርሕን ከስርሕን ከምዘይኽእል ተመክሮ 26 ዓመት ኣኽል ታርፍ ኮይኑ እናሃለወ፡ ነቲ መፋትሕ ማይን መብራህትን ኣብ ኢዱ ሒዙ፡ ሓንሳብ እናፈነወ ካልእ ግዜ እናዓጸወ፡ ዝመጽኣሉን ዝጠፍኣሉን ስሩዕ ሰዓትን ዕለትን ዘይፍለጥ፡ ኣብ ኣሎን የለን ህዝቢ ዘሳቕየሉ ዘሎ ማሕበራዊ ትካላት፡ ዝኾነ ዝጭበጥ መረጋገጺ ከይሓዙ ጸገም ማይን መብራህትን ከተማታት ተፈቲሑ ኢሎም ከመጉስዎ፤ ኣይ ወርሒ ኣይ ዓመት ድማ እቲ ተፈቲሑ ዝበልናዮ ጌጋ ኮይኑ፡ እቲ ጸገም ናብ ዝነበሮ ተመሊሱ ኢሎም ከቃልሑ እንከለው በቲ ገልበጥበጥ ዝብል መርገጾም ትግረም። እዚ ከም’ዚ ዓይነት ኣካይዳ ነገራት ብውድዕነቶም ኣብ ምምዛን ጸገም ከምዘሎ ድማ ትርዳእ።
እዚ ባህርን ባህሪኡ ዝገለጸሉ ዓፋኒ ውጥናትን ናይ’ዚ ጸረ-ህዝቢ ጉጅለ ብልክዕ ከምዘይተታሕዘ፡ በቲ ንሱ ዝህቦ ኣጉል መብጸዓ ፍታሕ ክረኽቡ ዝጸበዩ ወገናት ምህላዎም ዘርኢ’ዩ። ኣብ’ዚ ብንጹር ክፍለጥ ዝግባእ፡ ጉጅለ ህግደፍ ኤርትራዊ ትውልዲ ደኣምበር፡ ፈጺሙ ኤርትራዊ ፖለቲካዊ ባህሪ ዘይብሉ ምዃኑ’ዩ። ካብ ኤርትራዊ ፖለቲካዊ ባህሪ ዘይብሉ ኣኽብካብ ጉጅለ ከኣ፡ ሰብኣውን ነገራውን ሃገራዊ ልምዓት ምጽባይ ኣይከኣልን። ስለዚ መንግስቲ ኤርትራ ከም’ዚ ገይሩ ኢልካ ካብ ምምጓስ፡ ተገልቢጥካ እቲ ኮይኑ ዝበልናዮ ኣይኮነን እናበልካ ኒዮው ነጀው ዝብል ርእይቶ ካብ ምሓዝ፡ እዚ ጉጅለ መን’ዩ እንታይ ክገብር ይኽእል እንታይ ክገብር ከ ኣይኽእልን ብግቡእ ገምጊምካ ፖለቲካዊ መስመርካ ኣነጺርካ፡ ብድሌት ጥራሕ ዘይኮነ ድሌት ምስ ክውንነት እናነጻጸርካ ምኻድን ሰጢምካ ንምውጋዱ ምቅላስ’ዩ እቲ እንኮ ናይ ህልዊ ሃገራዊ ጸገም ፍታሕ ዝኸውን። ጽግዕተኛ ጉጅለ ህግደፍ ብባህሪኡ፡ ሰብኣዊ ዓቕሚ ክሃንጽ ኮነ፡ መሬት ከልምዕ ከምዘይኽእል ሎሚ ድሕሪ 26 ዓመት ዘይኮነ ቅድሚ 1991 ርዱእ ምንባሩ ከም ተመክሮ ምውሳድ ድማ ልቦና’ዩ።
ብሓልዮት ደሞክራስያዊ ግንባር ሓድነት ኤርይራ ዝፍኖ፡ ድምጺ ሰላምን ደሞክራስን ኤርትራ፡ 29-12-2017


text:
ኣዲስ ኣበባ፣ 02 ጥሪ፣ 2011 (ኤፍ.ቢ.ሲ)ኣብ ፕሬዚዳንታዊ ንሕንሕ ዲሞክራስያዊት ሪፓብሊክ ኮንጎ ሕፁይ ተወዳዳራት ተቓዋሚ ፓርቲ ፈሊክስ ቺሴኬዴ ተዓዊቲ።
ብመሰረት እዚ ኣብ ዴሞክራስያዊት ሪፓብሊክ ኮንጎ ድሕሪ 59 ዓመት ንፈለማ እዋን ኣባል ተቓዋሚ ፖለቲካዊ ውድብ ኣብ ፕሬዚዳንታዊ ውድድር እታ ሃገር ከምዝተዓወተ ተገሊፁ።
ሕጋዊ ብዝኾነ ኣገባብ ምትሕልላፍ ስልጣን ንክህሉ ድማ ትፅቢት ይግበር።
ፕሬዚዳንታዊ ተወዳዳራይ ተቓዋሚ ሰልፊ ፈሊክስ ቺሴኬዴ ኣብቲ ኣብ ዴሞክራስያዊት ሪፓብሊክ ኮንጎ ዝተኻየደ ፕሬዚዳንታዊ ምርጫ ከምዝተዓወተ ናይኮሚሽን መረፃ እታ ሃገር ኣፍሊጡ።
ግዝያዊ ውፅኢት’ቲ መረፃ ከምዝሕብሮ፥ ፊሊክስ ቺሴኬዲ ነቶም መወዳድርቱ ዝኾኑ ተወዳዳራይ ተቓዋሚ ፓርቲ ማርቲን ፋዩሉን ኣባል ገዛኢ መንግስቲ ኤማኑኤል ሻድሪ ብምስዓር ኢዩ ተዓዊቱ።
እቲ ውፅኢት ምስተረጋገፀ ቺሴኬዲ፥ ዴሞክራስያዊት ሪፑብሊክ ኮንጎ ናፅነታ ካብ ቤልጂም ድሕሪ ምርካባ ናብ ስልጣን ዝመፀ ናይ መጀመርታ ኣባል ተቓዋሚ ፖለቲካዊ ውድብ ክኸውን ኢዩ ተባሂሉ።
ውፅኢት’ቲ መረፃ ዝመፅእ ሰንበት ንክግለፅ ትፅቢት ዝግበር እንትኸውን፥ ፕሬዚዳንት ጆሴፍ ካቢላ 18 ዓመታት ኣብ ስልጣን ድሕሪ ምፅናሖም ኣብቲ ዕለት ካብ መዝነቶም ብዕሊ ምውራዶም ክግለፅ እዩ።
ፍልፍል፦ቢቢሲ
Comments
Loading...


text:
ዋና መምረፂ
ሓገዝቲ ሰነዳት
ሕትመታት
በዓል መዚ ል/እቶት ክ/ትግራይ ኣብ ህንፀት ዘመናዊ ስርዓት መረዳእታ ግብሪ ኣመልኪቱ ገምጋማዊ ስልጠና ሂቡ።
በዓል መዚ ልምዓት እቶት ክልል ትግራይ ኣብ ህንፀት ዘመናዊ ስርዓት መረዳእታ ግብሪ ኣመልኪቱ ንመሓውር ኣብያተ ፅሕፈት ልምዓት እቶት ከተማታትን ወረዳታትን ገምጋማዊ ስልጠና ሂቡ።
ኣብቲ መድረኽ ገምጋማዊ ስልጠና ዝተረኸባ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ኣሰፉ ሊላይ በዓል መዚ ልምዓት እቶት ቁጠባዊ ዓቕሚ ክልልናን ሃገርናን ዘፈልፈሎ ተመጣጣንን ፍትሓውን ግብሪ ንምእካብን ልኡኹ ንምዕዋትን ዝተፈላለዩ ሪፎርምታት ግብሪ ቀሪፁ ልምዓታውን ዲሞክራስያውን መስመር ውድብን መንግስትን ብዝሃነፆ ስርዓት ግብሪ እናተተግበረ ከም ዝርከብ ገሊፀን።
እቲ ዝተኻየደ ገምጋማዊ ስልጠና ኣብ ህንፀት ዘመናዊ ስርዓት መረዳእታ ግብሪ ይረኣዩ ንዘለው ክፍተታት ዘላቒ መፍትሕታት ብምሃብ ኣብ ፅፉፍ መረዳእታ ዝተመሰረተ ፍትሓዊ ግብሪ ንምእካብን ስራሕቲ በዓል መዚ ንምጥንኻርን ዝዓለመ ከም ዝኾነ ዳይሬክቶር ዳይሬክቶሬት ትምህርትን ስልጠናን በዓል መዚ ልምዓት እቶት ክልል ትግራይ ኣይተ በላይ ገ/ወልድ ሓቢሮም።
ህንፀት ዘመናዊ ስርዓት መረዳእታ ተኣማንን ፅፉፍን መረዳእታ ሒዝካ ፍትሓውን ተመጣጣንን ግብሪ ንምእካብ ዝሕግዝ ሓደ ሪፎርም ግብሪ እዩ። ኣብ ፅፉፍ መረዳእታ ዝተመሰረተ ምኽፋል ግብሪ ፅፉፍን ቅልጡፍን ግልጋሎት ብምሃብ ኣብ ምንጋስ ሰናይ ምምሕዳርን ምቕናስ ቅሬታን ቁልፊ ግደ ዝፃወት እዩ። ዝተጠናኸረ ስርዓት መረዳእታ ንክህሉ ድማ ብኣሰር ኣፃብዕቲ ዝተደገፈ መለለይ ቁፅሪ ከፋላይነት ግብሪ፣ ተወሳኺ እሴት ታክስ፣ መሳርሒ መመዝገቢ መሸጣ፣ ፅንዓት መዓልታዊ መሸጣ፣ ሒሳብ መዝገብ፣ መረዳእታ ዕድጊትን መሸጣን፣ ቲኦቲን ሲግታስን ምስ ዘመናዊ ቴክኖሎጂ ብምውዳድ ፅፉፍን ስልጡን ግልጋሎት ንምሃብ ሓገዝቲ ዝኾኑ ሪፎርምታት እዮም። ብፍላይ ካብ ዝተፈላለዩ ትካላት ዝርከብ መረዳእታ ዕድጊትን መሸጣን ናብ ማህደር ምእሳር ጥራሕ ዘይኮነስ ናብ ጥቕሚ ክውዕል ኣለዎ። ከምኡ’ውን ግምት መዓልታዊ መሸጣ ኣብ ዓመት ክልተ ግዜ ኣሳታፊ ዝኾነ መፅናዕቲ ብምክያድ ምስ ከፈልቲ ግብርን መዳርግቲ ኣካላትን ኣብ መድረኽ ምርድዳእ ክገብርሉ ከም ዝግበእ ኣብቲ መድረኽ ቀሪቡ።
ብወገን ተሳታፍቲ እቲ ገምጋማዊ ስልጠና ድማ መተሓባበሪ ኣይተ ሃይለ ገብሩን ኣይተ ሃ/ማርያም ተ/ማኖትን ካብዚ ገምጋማዊ ስልጠና ዘመናዊ ህንፀት ስርዓት መረዳእታ ንክጠናኸር ኩሉ ከፋሊ ግብሪ መለለይ ከፋላይነት ቁፅሪ ኣውፂኡ ምስ ቴክኖሎጂ ክናበብ ክግበር ከም ዘለዎን ካሊእ ድማ መረዳእታ ዕድጊትን መሸጣን ዝምልከት እውን ናብ ግብሪ ውሳነ ክውዕልን ፅፉፍ ምምሕዳር መረዳእታ ክህሉን ዝብሉ ተሞክሮታት ከም ዝቐሰሙን እቲ ዝረኸብዎ ተሞኩሮ ድማ ፅፉፍን ቅልጡፍን ግልጋሎት ንምሃብን ፍትሓዊ ግብሪ ንምእካብን ከም ዝሕግዞምን ሓሳቦም ገሊፆም።
ዳይሬክቶሬት ጉዳያት ኮሙኒኬሽን
በዓል መዚ ልምዓት እቶት
በዓል መዚ ልምዓት እቶት ገምጋማዊ ስልጠና ኣካይዱ!!
በዓል መዚ ልምዓት እቶት ክልል ትግራይ ኣፈፃፅማ መደባት ቀዳማይ መንፈቕ ዓመት 2011 ዓ/ም ኣመልኪቱ ገምጋማዊ ስልጠና ኣካይዱ።
ረቂቕ መምርሒ ቅብሊት ርኢቶ ክወሃበሉ ተገይሩ!!
በዓል መዚ ልምዓት እቶት ክልል ትግራይ ሓለፍትን መተሓባበርትን ኣብያተ ፅሕፈት ልምዓት እቶት ወረዳታትን ከተማታትን ኣብ ዝተረኸብሉ መድረኽ ክዛተይሉን ርኢቶ ክህብሉን ገይሩ!!
ሪፎርምታት ግብሪ መሰረት ገይሩ ግንዛበ መዕበይ መድረኽ ተኻይዱ!!
በዓል መዚ ልምዓት እቶት ክልል ትግራይ ኣብ ሪፎርምታት ግብሪ መሰረት ገይሩ ንሰብ ሞያ ሚድያታትን ኪኢላ ፕረስ ወረዳታትን ከተማታትን ክልልና ሓፈሻዊ መዕበይ ግንዛበ መድረኽ ኣካይዱ!!
በዓል መዚ ልምዓት እቶት ክልል ትግራይ ምስ ቢሮ ንግድን ኢ/ርን ፌደራል ገቢዎች ጉምርክ ጨንፈር መቐለ ከም ’ውን ምስ ዝተፈላለዩ መዳርግቲ ኣካላትን ብምትሕብባር ‘ግቡአይ እንዳፈፀምኩ መሰለይ ይሓትት’ ብዝብል መሪሕ ቃል ቅንያት ግብሪ ንምኽባር ምድላዋቱ ከም ዝዛዘመን ኣብ ፍርቂ ጥሪ 2011 ዓ/ም ከም ዘሳልጥ ጋዜጣዊ መግለፂ ሂቡ።
More Articles...
Subcategories
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 69 guests and no members online


text:
ሎሚ ዕለት 24 ግንቦት 2018 ዓ.ም. ኣብ ሮማ Fondazione Centesimus Annus – pro Pontifice - ማሕበር ምእተ ዓመት ደጋፊ ር,ሊ.ጳ. ብምኽንያት ዝኽሪ መበል 25 ዓመት ምስረታ ዘዳለዎ ብዛዕባ ሓደስቲ ፖሊቲካን ኣገባብ ሕይወት ብስነ ኣሃዝ ኣብ ዝተራቀ መዋእል ብዝብል ኣርእስቲ ዝመያየጥ ዓወደ ጉባኤ ከምእተኸተን ዕለት 26 ግንቦት 2018 ዓ.ም. ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን ከምኡ እውን ናይ ቁስጥንጥናይ ናይ ውህደት ኦርቶዶክሳዊት ቤተ ክርስቲያን ፓትሪያርክ ብፁዕ ወቅዱስ በርጠለመዎስ ቀዳማዊ ክሳተፉን ብዘቅርብዎ ኣስተምህሮ ከዝዛዘም ምዃኑ ልኡኽ ጋዜጠይና ነውስ ኣለሳንድሮ ዲ ቡሶሎ ሓቢሮም።
ኣብቲ ማሕበር ምእተ ዓመት ዘዳለዎ ዓውደ ጉባኤ ካብ ዝተፈላለያ ሃገራት ዝተዋጽኡ ሊቃውንትን ምሁራትን ኣብቲ ናይቲ ዓውደ ጉባኤ ሓደስቲ ፖለቲካን ኣገባብ ሕይወት ኣብ ብስነ ኣሃዝ ዝተራቀ መዋዕል ዝብል መርሕ ቃል ኣሞርኵይዞም ብዝተፈላለየ ኵርናዓት ዝድህስስ ኣስተምህሮ ከቐርቡ ከምዝዀኑን ዝሓበሩ ልኡኽ ጋዜጠይና ቫቲካን ነውስ ዲ ቡሶሎ ኣስዒቦም፥ እዚ ማሕበር ምእተ ዓመት ኣብ 1993 ዓ.ም. ብውሳኔ ቅዱስ ዮሓንስ ጳውሎስ ዳግማዊ ዝቖመ ከምዝዀነ ብዛዕባ እቲ ዓውደ ጉባኤ ኣመልኪቶም ናይቲ ማሕበር ኣቦ መንበር ዶሚንጎ ሱግራንየስ ቢከል ኣብ ናይ ቅድስቲ መንበር ናይ ዜናን ሕትመትን ሕንጻ ናይ ጉባኤ ኣዳራሽ ንዝተረኽቡ ኣብ ቅድስቲ መንበር ንናይ ዝተፈላለያ ማዕከናት ዜና ልኡካን ጋዜጠይናታት ኣብ ዝሃብዎ ጋዜጣዊ መግለጺ ኣዘኻኺሮም፡ ካብ ዓውዲ ኤኮኖምን ኣዋፈርቲ ሃብቲ ገንዘብን ካብ ማሕበር ሰራሕተይናታትን ናይ ቤተ ክርስቲያን ናይ ስነ ማሕበረሰብኣዊ ጠመቓዊ ትምህርቲ ናይ ቀረባ ኣፍልጦ ዘለዎምን ከምኡ እውን ሊቃውንቲ ናይ ስነ ቤተ ክርስቲያን ናይ ስነ ማሕበረሰብኣዊ ትምህርቲን ዝተዋጽኡ ኣካላት ኣሳቲፉ ሓደስቲ ፖለቲካን ኣገባብ ሕይወት ኣብ ብስነ ኣሃዝ ዝተራቐ መዋዕል ሕብረተሰብን ኤኮኖምን ተሳትፎን ጻዕርን ሰብ ኣብ ዓውዲ ዕዮን ፈልዩ ዘመላኽት እዩ ከምዝበሉ ኣፍሊጦም።
በርጠለመዎስ ቀዳማዊን ክርስቲያናዊ ዝክረ ነገር ንሓባራዊ ጥቕሚ
ዕለት 26 ግንቦት እቲ ዓውደ ጉባኤ ኣብ ሃገረ ቫቲካን ሓዋርያዊ ሕንጻ ኣብ ዝርከብ ንጉሳዊ ናይ ጉባኤ ኣዳራሽ ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን ከምኡ እውን ናይ ቁስጥንጥንያ ናይ ውህደት ኦርቶዶክሳዊት ቤተ ክርስቲያን ፓትሪያርክ ብፁዕ ወቅዱ በርጠለመዎስ ቀዳማዊ ክርስቲያናዊ ዝኽረ ነገር ንሓባራዊ ጥቕሚ ብዝብል ኣርእስቲ ኣስተምህሮ ከቕርቡ እዮም፡ ቀጺሉ እቶም 500 ተጋባእያን ምስ ቅዱስ ኣቦና ክራኸቡን ቃሎም እውን ክጽገዉ ከምዝዀኑን ዝሓበሩ ልኡኽ ጋዜጠይና ቫቲካን ነውስ ዲ ቡሶሎ ኣስዒቦም፡ ኣብቲ ዓውደ ጉባኤ ማሕበር ቫቲካን ክርስቲያናዊ መዕበያን ናይ ሕቡራት መንግስታት ዓለም ናይ መግብን ሕርሻን ውድብ ልኡኻንን ናይ ሃገራት ሕብረት ኤውሮጳ ፈደራላዊ ማሕበር ሰራሕተይናታትን ከዝሳተፉን ቃል ሱግራንየስ ቢከል ጠቒሶም የመልክቱ።
ንሓደስቲ ኤኮኖሚያዊ ምዕባለ ምስረቓ ናብ ናይ ሓባር ጥቕሚ ግድን እዩ፡ ንናይ መዓልታዊ ውሳኔ ሰብ ኣገዳስነት ሓድሽ ሕልናዊ ሓላፍነትን ዘመላኽትን እዚ ኸኣ እቲ ኣብ ኤኮኖምን ፖለቲካን ማሕበራዊ ሕይወትን ብዙሕ ለውጢ ዘስዕብ ዘሎ ብስነ ኣሃዝ ዝተራቀ ምዕባለ ኣመዓራርዩ ዝምርምር ዓውደ ጉባኤ ምዃኑ ናይ ምእተ ዓመት ማሕበር ኣቦ መንበ ሱግራንየስ ቢከል ኣብ ዝሃብዎ ጋዜጣዊ መግለጺ ከምዘስመሩሉ ዲ ቡሶሎ ገሊጾም።


text:
ቅዱስ ኣቦና. ር.ሊ.ጳ. ፍራንቸስኮ ዕለት 22 መጋቢት ዓለም ሓቆፍ መዓልቲ ሃብቲ ማይ ምኽንያት ብምግባር ኣብ ዘመሓላለፍዎ መልእኽቲ፡ ማይ ምርካብ ናይ ኩሉ ሰብኣዊ ፍጥረት መሰረታዊ ክብንር መሰልን እዩ፡ ናይዚ ሃብቲ’ዚ ተጠቃሚ ካብ ምዃን ዝንጸል ማንም ክህሉ የብሉ፡ ስለዚህ ናይ ብዙሓት ሕይወትን ሰብኣዊ ክብርን ዝምልከት ምዃኑ ብምዝኽኻር፡ ክኽበርን ጠሪሹ ክገሃስ ዘይግብኦ መሰልን ክብርን ኵሉ እዩ ዝብል ሓሳብ ዘማእከለ መልኽቲ ኣመሓላሊፎም።
ስምዖን ተ. ኣርኣያ - ከተማ ቫቲካን
ማይ ንናይ ምሕደራ ስርዓት ምዕረያን ንሕይወትን ኣገዳሲ እዩ፡ ስለዚህ ነዚ ግምት ዝህብ ምሕደራ የድልዮ፡ ከይብከልን ከይባኽንን ምክንኻን ዝጠልብ ሃብቲ እዩ፡ ናይ ለምዘበን ዓለም ሓቆፍ መዓልቲ ማይ መርሕ ቃሉ፥ ማይ ንዅሉ፡ ማንም ንድሕሪት ከይሕደግ” ዝብል ክኸውን ብሕቡራት መንግስታት ዓለም ከምዝተወሰነ ክፍለጥ እንከሎ፡ ቅዱስነቶም ነዚ ግምት ብምሃብ፡ ኣብ ትዊተር ማሕብራዊ መረብት ብዘሎ @Pontefix ብዝብል ኣድራሻኦም ኣቢሎም ዕለት 22 መጋቢት፥ ስለ እቲ ተራን ድንቅን ዝዀነት ሓብትና ሃብቲ ማይ ንእግዚኣብሔር ተመስገን እብል፡ ዝስተይ ጽሩይ ማይ ንዅሉ ክባጻሕ መታን ኣበርቲዕና ንዕየይ፡ ዝብል መልእኽቲ ፈንዮም ከዝነበሩ ክዝከር እንከሎ፡
ፈውሲ ዘድልዮም ዝተፈላለዩ ግብረ ኢፍትሓውነት
ደርቅን ኣጻምእን ይሰፍሕ ኣሎ፡ ናይ ብዙሓት ከባቢ ዓለም ሕዝብታት እውን ብምንጻት ምንጪ ማያትን ወሓይዝን ምኽንያትን ግቡእ ምሕደራን ኣጠቓቕማን ጉድለት ክመዛበሉ ይገብር ከምዘሎ ኣብ መልእኽቶም ዝሓበሩ ቅዱስ ኣቦና፡ ማንም ንድሕሪት ከይሕደግ ማለት ኣብ ኣጠቓቕማ ናይ ተፈጥሮ ሃብቲ ዝረአይ ኢትሓውነት ምውጋድ ማለት እዩ፡ እቲ ንብዙሓት ኣሕዋትናን ኣሓትናን ንስቓይ ዝዳርግ ዘበለ ኵሉ ኢፍትሓውነት ካብ ሱሩ ክመሓው ናይ ኵሉ ሓላፍነት ምዃኑ ኣዘኻኺሮም፡ ኣብ ምሕደራ ናይ ተፈጥሮ ሃብቲ ናይ ሓባር ጥቕሚ ዝብል ኣመለኻኽታ ወሳንን ግድንን እውን እዩ፡ ከምዚ ብምዃኑ ነቲ ኣብ ዓለም ዝርአይ ኢፍትሓውነት ንምብዳሕ ኣገደስቲ ዝዀኑ መምዘንታት ምቕራብ የድሊ።
ሕንጸት ንሓድሽ ወለዶ
ሓደ’ኳ ድሕሪት ከይሕደግ፥ ናይ ሃብቲ ማያት ዝርጋሐ ጽፍሕታት ብሉጽ ምግባርን ሃብቲ ማይ ምምሕዳርን ንበይኑ እዅል ኣይኰነ ናይ ማንም ማይ ናይ ምርካብ መሰልን ክብርን ክኽበር ዘብቅዕ ኣድላዪ ዝዀነ ጭቡጥ ኣገባብ ምስትውዓልን እዚ ዅሉ ንበይኑ እኹል ኣይኰነን ንመጻኢ እውን ኣብ ዝሓስብ መደብ ሃብቲ ገንዘብ ምውፋርን ሰብኣዊ ፍጥረት ብፍላይ መንእሰይ ወለዶ ኣብ ምክንኻንን ግቡእ ኣጠቓቕማን ሃብቲ ማያት ምሕናጽ ዝብል መደብ ማዕረ ማዕረ ምክያድ ወሳኒ እዩ፡ ብዙሕ እዋን እቲ ኣብ ቅድመና ዘሎ ናይ ተፈጥሮ ሃብቲ ብግቡእ ዘይምጥቃሙን ምብኻንን ገዛእ ርእስና ዘይምኻብር እዩ ዝኸውን፡ እዚ ኸኣ ንፍጥረትን ተፍጥሮን ከቢድ ሳዕቤን ከምዝህልዎ ዘየጠራጥር እዩ ኢሎም።
ብድሆ ሕንጸት
ሓድሽ ወለዶ ምስ መላእ ሕዝቢ ዓለም፡ ሃብቲ ማይ ክኽብርን ክከናኸንን ዝተጸውዐ እዩ፡ እዚ ሓላፍነት’ዚ ካብቲ ኣብ ዓለም ዝርአይ ዘሎ ምዝባዕ ከባቢ ኣየርን ምህዳርን ኣስተውዕሎ ካብ ምግባር ተበጊሱ፡ ብምኽንያት ምዝባዕን ብከላን ከባቢ ኣየር ዝፈጥሮ ብከላ ሃብቲ ማያትን ኣብ ልዕሊ ፍጥረትን ተፈጥሮ ዘስዕቦ ማህሰይቲ ኩሉ ዓቢይ ግምት ብምሃብ ንሓድሽ ወለዶ ኣብ ግቡእ ኣጠቓቕማ ናይ ተፈጥሮ ሃብቲ ምሕናጽ መሰረታዊ ይኸውን፡ ናይ ተፈጥሮ ሃብትን ፍጥረትን ተፍጥሮን ክኽብሩን ከፍቅሩን ዘብቕዖም ሓድሽ ራእይ ዘለዎ ሕንጸት ምቕራብ ዓቢይ ብድሆ ምዃኑ ቅዱስ ኣቦና ኣብ መልእኽቶም የተሓሳስቡ።
ናይ መጻኢ ቀንደይና ተዋሳእነት
ኵላትና ናይ መጻኢ ተዋሰእቲ ኢና፡ ኵነት ጽባሕ ሎማዊ ኪደትና ንጽቡቕ ድዩ ንሕማቕ ተሓታቲ የግብር፡ ስለዚህ ዓለም ሓቆፍ ማሕበረሰብ ንናይ ጽባሕ-ንናይ መጻኢ ዓለም ኣብ ዝሓስብ መደብ ዓቕሙን ሃቡቱ ከፍስስ ሓደራ፡ ንርሑቕ ዝኣመተ መደብ ኣጠቓቕማ ሃብቲ ማይ - መደብ ኣጠቓቕማ ሃብቲ ተፈጥሮ ምሕንጻጽን የድሊ፡ እዚ ዓይነት መገዲ’ዚ ሃብቲ ማይ ብናይ ዕዳጋ ሕጊ ጥራሕ ዝመሓደርን ዕዳጋዊ ባእታ ገርካ ምርኣይ ዝብል ርእየት ንምቕያር ዝሕግዝ እዩ እንክብሉ ዘመሓላለፍዎ መልእኽቲ ኣጠቓሊሎም።


text:
ኣብ ቶጎሩባ; ዉሑዳት ገጢሞም ምስ ብዙሐት;ንህዝቢ ኤርትራ ናይ ዓወት ብስራት;ራዕዲ ፈጢሮምሉ ናይ ሃጸይ ሃይለ ስላሴ ስርዓት;ኣብ 15 መጋቢት(64)ቶጎሩባ ሐበን; እንታይ ይበሃል ኣሎ ሎሚ ዘመን;ውጽኢት ነጻነት;ኤርትራ ንኤርትራዊያን ኣወዓለን;;ደቂ ኤረይ;ድሕሪ ያኣክል ከ ናበይ;;
ብመሪሕ ተሐኤ; እንዳ ተመርሔ;ናብ ኣፍደገ ነጻነት ምስ ኣብጸሔ;ሰራዊት ተሐኤ እቲ ቅያ ዝሰርሔ;ብውዲት ግንባር ወያነ ምስ ተፈንጠሔ;ብቀያሕትን ጸለምትን ምስ ወግሔ;ነጻነት ብሐርነት ስለ ከይተተከኤ; ኣጉል ተሪፉ ኣብ ኩሉ ከይበጽሔ።
እዚ ኩሉ መንእሰይ በጃ ሐሊፉ;ራኢ ሰማእታትና ተኾሊፉ; ራኢ ደቀባት ብጭፍራ ተጠሊፉ;;ኣብዘይሰምዓካ ደብሪ ኣይትማህለል;ዕላማ ያኣክል;;ቅዋም ይተግበር;;ናይ ሕልና ፖለቲካ ኡሱራት ይፈትሑ(ወይ ኣብ ፍርዲ ይቕረቡ) ፓርላማ ይተኣከቡ;;ሃገራዊ ኣገልግሎት ይጣየሱ ይካሐሱ።
ሰለዚ ንመንዩ ያኣክል)ኢሰያስ ኣራጋጊጹዩ;ንኢትዮጵያዊያን እንበር) ንኤርትራዊያን ከምዘይ ውክል)ካብ ጉይይ ምውዓል ክሳድ ምሐዝ)ኣብ ባይታ) ምስ ማፍያዊ ጉጅለ ክንተሐሐዝ።
ብጌጋ ከይትርድኡኒ ምእንቲ;ያኣክል ንሕጋውያን መራሕቲ; ከም ናይ ኣልጀርያ መንግስቲ;ብቅዋም ህዝቢ ተማእዘዝቲ;; ንያኣክል ከም ወሳኒት ከይንርእያ;ያኣክል ከም ህዝቢ ኣልጀርያ;ኣብ ዓድኻ ኣብ ጽርግያ;ያኣክል ሐባሪት ዓወት እያ;ዕምሩ ክተሕጽሮ ንጉጅለ ማፍያ።
ሹዑ ቅዋም ብደቂ ዓዲ;ብሕጋዊ መንገዲ;ብላዕለዋይ ቤት ፍርዲ;;በቲ ወልፊ ደም ዘለዎ; ብትእዛዝ ጋንኔን ዝነደፍዎ? ቅዋም መን ተቐቢልዎ;;ምስማዕ ኣቢኹም እንበር;ኣብ ሕጋዊ ስርዓት ዘይብላ ሃገር;ቅዋም ብከመይ ይትግበር።
ዶብና ክሕንጸጽ ንመን ዲና ንሕቶ
ፓርላማ ይተኣከቡ ንቲ ኣልቦ ሪኢቶ
ንምእዙዝ ዝኾነ ህግደፋዊ ባይቶ፣
ዶ ነቲ ብሐይሊ ዝገዝእ መቓቒሉ
ብኢዱ ህዝብና ቆጽሊ ዘይውደቐሉ
ደቂ ኤረይ ንሐቀኛ ለውጢ ተላዓሉ፣
ልእላውነትና ንመን ክዕድሎ
ሃየ ብደገን ውሽጥን ንዳሎ
ከምቲ ዝመንጠለና ክንምንጥሎ፣
ጭርሖና ካብ ሕጂ ጀሚርና
ንህግደፍ ኢደይ ኢድካ ኢልና
ንደመኛና ካብ ሱሩ ምሒና
ኣብ ቀይዲ ክነእትዎ ዩ ዝግበኣና፣
መጸዋዕታ ኣብ ዝኽሪ ቶጎሩባ;
ካብቶም ዝወደቑ ኣብ ጎቦ ሩባ;
ንሃገር ኤርትራ ክንርኢ ዓንቢባ
ህግደፍ ኣብ ፍርዲ ምስ ቀረቡ ምስ ቀርባ;
ኣብ መቓብር ሰማእታትና ክነውድቕ ዕንበባ።
ዓወት ነቲ ደም ዝነብዕ ዘሎ ህዝቢ ኤርትራ‘ክብርን ሞጎስን ንጀጋኑ ሰማእታትና‘ስዕረት ንጃንዳ ህግደፍን ዓንገልቶምን‘ካብ ዉሽጡ ሑሩር‘ኣባል ተሐኤ በርሀ ዑቅባዝጊ ሃገር ጀርመን።